# Ein Bild, das Text enthält. Automatisch generierte Beschreibung

# Vorwort

Wieder einmal ging ein Jahr vorüber, und wir befinden uns im Jahr 2021 – nach einem sehr chaotischen Jahr geht es weiter.

Dieses Jahr hat uns allen eine Menge abverlangt – doch Gott hat uns hindurchgetragen.

Für mich persönlich bot die Zeit, die ich gewonnen habe, die Gelegenheit, einige neue Bücher zu erstellen. Gleichzeitig überarbeite ich viele der alten Bücher, sei es, um Fehler zu beheben oder neue Inhalte hinzuzufügen.

Vielleicht hat aber auch der eine oder die andere Lust, mitzumachen und neue Bücher zu erstellen – sprecht mich einfach an.

Euch allen wünsche ich Gottes reichen Segen und dass Ihr für Euch interessante Texte hier findet. Für Anregungen bin ich immer dankbar.

Gruß & Segen,

Andreas

# Alber, Matthäus - Vom Rechten brauch der Ewigen fürsehung Gottes

wider die hochfarenden gaister/ flaischliche klughait vnnd fürwitz.

Matheus Alber zu Reütlingen.

Anno. M.D.XXV.

GOtt der Allmechtig nach seyner ewigen fürsehung/ das ist/ nach seinem radtschlag/ vnd ewigen beschluß seines willens/ würcket mechigklich/ bayde/ guts vnd böß/ in allen menschen vnd Creaturen.

Dieweyl aber solches seltzam vnd wider ist/ menschlicher vernunfft vnd verstand/ Wellen wir sy beweysen vnd verlegen/ mit vil sprüchen/ der hailigen geschrifft/ auß Newem vnd Altem Testament.

Zum ersten/ spricht Paulus zun Römern. Dann von jm/ vnd durch jn/ vnd zu jm seind alle ding/ von jm/ als von dem alle ding anfang vnd vrsprung haben. Durch jn/ als durch den alle ding geschaffen vnnd gemacht seind/ zu jm/ das ist warlich zu seinem dienst vnd eeren erhalten/ Dergeleichen sagt er zun Corinthern Es seind mancherlay krefften/ aber es ist ain Gott/ der da würcket allerlay in yederman/ verstand/ baide guts vnd böß. vnd zu den Ephesern spricht er/ vnd hat vns verordnet zur kindtschafft gegen jm/ durch Jhesum Christum/ nachdem wolgefallen seines willens/ zu lob der herrlichhait seiner genad/ durch welchen er vns hat angnem gemacht dem geliebten / Deßgleichen spricht Mat. Kaufft man nit zwen Sperling vmb ainen pfenning/ noch felt der selbigen kainer auf die erden on ewern vatter. Nun aber seind ewre hat auff dem haupt gezelt/ vnd Johannes. Jesus antwurt vnd sprach zu jn/ murret nicht vnder ainander/ Es kan nyemand zu mir kommen/ es sey dann/ das jn ziehe der vatter/ der mich gesandt hat/ Das ist/ ob man gleich vil wirdt leeren vnd predigen/ mit wercken bemuen/ So wirdt doch nyemandt glauben/ dann eben die der vatter zeücht/ durch sein wort/ vnd durch den gaist der im hertzen leeret/ wie er dann hernach selber außlegt vnd spricht/ Es ist geschriben in den Propheten/ sy werden all von got geleert sein. Wer es nun hort von meinem vatter/ vnd lernets/ der kompt zu mir/

Weyter spricht er im selben Capittel/ Die wort die ich rede/ die seind gaist vnd leben/ aber es seind etlich vnder eüch/ die glauben nit/ dann Jesus üßte von anfang wol/ welche nit glauben wurden/ vnnd welcher jn verraten wurde/ vnd er sprach/ Darumb hab ich eüch gesagt/ nyemandt kan zu mir kommen/ es sey jm dann von meinem vatter geben. Merck hie auff disen text. Der herr spricht/ die wort die ich red/ die seind gaist vnd leben/ aber es seind etlich vnder eüch/ die glauben nicht. vnd setzt der Euangelisch Johann vrsach diser red Christi hinzu/ vmb jrs vnglaubens willen vnd spricht/ dann Jesus wüßt von anfang wol/ welche nit gelauben wurden/ vnd welcher jn verratten wurde/ das ist/ Darumb hat Jesus so aigentlich gesagt zu den juden/ das etlich vnder jnen wären/ die da nit glaubten/ dann er wüßt vnd kandt sy wol/ baid die glaubigen vnd vnglaubigen/ vnd auch sein verrätter/ vnd warß gewiß das jm sein wissen vnd sein fürsehung nicht fälet. So sihest du nun klärlich/ das glauben oder nit glauben/ vnd verraten kommet auß der fürsehung Gottes/ vnd nit die fürsehung auß dem gelauben oder nicht glauben rc.

Darumb irren die Sophisten/ so sy die ordnung der schrifft verkeren/ vnd sprechen/ Ja hetten die Juden glaubt/ so hett auch Jesus von anfang gewüßt/ das sy gelauben wurden/ wöllen also sagen/ Es stat ins menschen freyen willen/ das er glaub oder nit glaub/ welches nun geschicht das hat Jesus von anfang gewüßt/ Also setzen sy jren erdichten freyen willen/ vnd die werck/ der fürsehung Gottes für/und ziehen/ biegen/ vnd lencken/ die fürsehung Gottes nach den wercken/ vnd nit jren willen vnd werck nach der fürsehung( vnd was ist das anderst gesagt/ dann got hats zuvor nit gewüßt/ biß das der will oder werck verbracht seind. Aber der Evangelist keret es gar vmb/ vnd spricht/ das Jesus darumb hab gesagt zu den Juden/ das etlich vnder jnen seyen/ die nit gelaubten/ dann er hab von anfang wol gewüßt/ welche glauben wurden/ vnd welcher jn wurde verraten/ Damit er vns leeret/ das alle werck/ glauben/ vnd nit glauben/ kommen anfengklich her/ auß der fürsehung Gottes/ vnd auß seiner ordnung/ wie dann Christus selber hernach saget/ zu den Juden/ Darumb hab ich eüch gesagt/ Nyemandt kan zu mir kommen/ es sey jm dann von meinem vatter geben/ das ist/ nyemandt kan an mich glauben/ er sey dann vom vatter dartzu fürsehen vnd verordnet von ewigkait/ das er an mich gelaube/ so wirt er sunst nit glauben/ er sey dann vom vatter fürsehen/ das er jn woll den glauben leeren/ vnd geben in sein hertz/ so wirdt er wol ewigklich on glauben bleyben. Weyter spricht er. vnd ob er wol solche zaichen vorjn thet/ glaubten sy doch nit an jn/ auff das erfült wurde der spruch des Propheten Isaie/ dann er sagt/ Herr wer glaubt vnsern Predigen: vnd wem ist der arm des Herren offenbart. Darumb kundten sy nit glauben/ dann Isaias sagt abermal/ er hat jr augen verblendet/ vnd jr hertz verstockt/ das sy mit den augen nicht sehen/ noch mit dem hertzen vernemmen/ vnd sich bekeren/ vnd ich sy sälig machte. An disem ort/ Antwurt der Evangelist/ denen die da fragen/ waher kompt es das man so vil leeret vnd prediget/ auch so vil zaichen geschehen seind/ vnd noch geschehen/ vnd doch so gar wenig mennschen dem wort Gottes glauben. Ja spricht Johannes eben darumb gelauben so wenig/ das der spruch des hailigen Propheten Isaie/ der nit fälen noch liegen kan erfült wurde/ Dann er saget in der person der Propheten/ Apostel/ vnd aller Prediger. Herr wer glaubt vnsern predigen/ wie Paulus vnd der Evangelist sich beklagt/ nach der außlegung der .lxx Tolmetscher/ oder wie der Hebreisch Prophet selber redet/ Herr/ wer hat glaubt vnserm gehör/ das ist/ wer glaubt dem/ das wir von Got gehört/ gelernet/ vnd geleert haben/ vnd nicht von vns selbs gesagt noch geprediget/ will mit disen worten mainen/ das man nit leeren noch predigen soll/ dann allain das lauter wort Gottes/ vnnd wem ist der arm des Herren offenbaret: Der arm ist die krafft/ macht/ vnnd weyßhait Gottes/ die vnder der schwachhait vnnd torhait des kreütz verborgen ligt. wem ist sy offenbaret? Als wölt er sagen gar wenigen/ Darmit tröstet er die Predicanten/ ob sy gleich sehen vnd erfaren/ das jr leer vnd predig wenig frucht bringt/ das sy sich nit förchten oder vom predigen abstanden/ sondern vil meer gedencken/ das Gott allso angesehen hab von ewigkait/ das wenig glauben söllen/ wie auch der Herr selber spricht. Vil berufft/ wenig ausserwelt/ vnd abermal. Die pfort ist eng/ vnd der weg schmal/ der da zum leben füret/ vnd wenig seind die jn finden/ darzu jr pflantzen vnd begiessung vergebens sey/ wa got das gedeyen nicht gebe/ Darumb es on jr schold wol geschehen müge. Aber den vnglaubigen vnd gotlosen tröwet er/ vnd erschreckt sy die da sprechen/ vnd sich ymmerdar damit blumen/ wa der groß hauff bleibt da will ich auch bleyben/ wa wirdt er aber bleiben? im ewigen fewr das berait ist dem Teüffel/ vnd seinen engeln/ vnd dem grossen hauffen der vnglaubigen/ Wie auch Christus selber zeüget/ so er spricht/ Der weg ist brait der da abfurt zur verdammnuß/ vnd jr seind vil die da durch geen/ So lernen wir nun/ das es von Gott also fürsehen/ verordnet/ vnd weyßgesagt ist/ das der hauff der vngleübigen/ soll seer groß werden/ darumb es auch nit anderst mag sein noch geschechen/ dann das wenig selig werden.

Wilt du aber gern weyter wissen/ wer den vnglauben an so vil leüten würcket/ vnd anrichtet/ das jn auch nit müglich sey zu glauben/ So hör den Euangelisten wie er weyter hernach sage/ Darumb kundten sy nit glauben/ dann Isaias sagt abermal/ Er hab jr augen verblendet/ vnd jr hertz verstockt/ das sy mit den augen nit sehen/ noch mit dem hertzen vernemen/ vnd sich bekereten/ vnnd ich sy sälig machet/ Hie spricht der Euangelist/ darumb kundten sy nit glauben/ dann Gott verblendt vnd verstockt sy.

Dise Prophecey/ zeücht auch Lucas an/ vnd spricht/ Da sy aber vnderainander mißhellig waren/ giengen sy weg/ als Paulus ain wort redet/ das wol der hailig gaist gesagt hat/ durch den propheten Isaiam/ zu vnsern vätern/ vnd gesprochen/ gang hin zu disem volck/ vnd sprich. Mit den oren werden jrs hören/ vnd nit versteen/ vnd mit den augen werden jrß sehen/ vnd nit erkennen/ Dann das hertz dises volcks ist verstockt/ vnd sy hören schwärlich mir jren oren/ vnd jr augen haben sy zu thon/ auff das sy nit dermal ains sehen mit hren augen/ vnd verstendig werden in jrem hertzen/ vnd sich bekeren/ das ich sy gesund mache/ Darauff stympt auch der prophet Dauid im psalm vnd spricht/ jre augen müssen finster werden/ das sy nit sehen/ vnd jre lenden/ laß ymmer wancken/ geüß auff sy dein vngnad/ vnd dein grimmiger zorn ergreyffe sy/ vnd Paulus sagt/ Gott hat jn geben ainen stachlichen gaist/ augen das sy nit sehen/ vnd oren das sy nicht hören/ biß auff den heütigen tag/ Diser ist aber der stachlige gaist/ der auß grossem neyd vnd haß/ das Euangelium das hertz verbittert/ vnd erzürnet/ das er sich darab zerreissen möcht/ wie wir von den juden lesen/ in geschichten der Apostel/ Do sy solches hörten/ verschnidt es jn jr hertz/ vnd kurreten mit zenen über Stephanum/ wie wol die Euangelisten vnd Paulus/ nit ainerlay wort brauchen/ so ist es doch ain mainung in allen/ Dises ort auß Isaia. Johannes .xii. hat mich bewegt vnd verursacht/ Dieweil ich mit dem text nit für überkundt/ der ordnung nach/ das ich etwas in kürtz/ von der Ewigen fürsehung verfasset/ Dieweil der Euangelist Joannes so aigentlich außdruckt/ die vrsach des vnglaubens der Juden/ auß Isaia dem propheten/ Deßgleichen schreibe Esaias/ Ich bin der herr/ vnd nit weyter/ Das ist/ on mich ist nichts/ der ich das liecht vnd finsternuß mache/ Schaff frid vnd mach böß/ Ich der herr mach alle dise ding/ vber disen text schreibt Augustinus/ wider Juuinianum den kätzer vnd saget/ das du herzu setzest vnd sprichst got kan nit böses würcken/ Antwurt Wie redest du also? dieweil doch vil böß ist/ das got würcket/ Dann der kan baß reden dann du/ der durch den Propheten spricht/ Das er das böß schaffe/ vnd Amos. Würt auch böses in der statt sein/ das ich nit thon hab? Deßgleichen Isai. Also hat der herr gesagt/ der himel ist mein stul/ vnd das erdtrich mein fußschämel/ das ist so vil geredt/ Ich bin oben vnd vnden/ innen vnd aussen/ vnd bey allen dingen/ vnd Psalm. Aber vnser Got ist im himel/ er macht was jn gelust. Item Hiere. Herr ich waiß das der weg in kains mennschen hand steet/ auch das kain man seine geng richten kan/ vnnd in sprüchen Salomonis. Yerdermans geng kommen vom herren/ welcher mensch versteet seinen weg? vnd Ezechiel. Ain Prophet/ so er irren würdt/ vnd ain wort wirdt reden/ Ich der herr hab den Propheten betrogen. Isaias spricht Herr/ warumb hast du vns abgefürt von deinen wegen/ hast vnser hertz verstockt/ das wir dich nit förchten/ Item in sprüchen Salomonis. Der herr machet alle ding vmb sein selbs willen/ Auch den gotlosen zum bösen tag/ nit wie wir sagen vmb vnsers nutz vnd seligkait willen/ sonder er erschafft vns vmb sein selbs willen. Deßgleichen sagt Malach. Mein pact hab ich gehabt mit Leui ain verbüntnuß des lebens vnd des frids/ vnd hab jm die forcht eingeben/ vnd er hat mich gefürcht/ vnd entsetzet sich vor dem angesicht meines namens. vnd Isaias. Got hat miten vnder sy vermüschet ain schwindelgaist/ vnd irr gemacht das gantz Egipten in jrem thun. vnd zun Römern. Gott hat sy geben in ain verkerten sinn. vnd abermal. Der herr hat geben/ ain lugenhafftigen gaist in mund aller Propheten.

Dergleichen sprüch ist die schrifft vol/ dartzu weysen solch auch auß die hystorien vnd geschicht des alten Testaments Am ersten buch Mosi im xv. Sy aber sollen nach vier manzeyten/ wider hieher kommen/ dann die missethat der Amoriter ist noch nit gar hie/ das ist/ Soll erst geschehen vnd erfült werden/ vnd hernach am xlv. capitel sprach Joseph zu seynen brüdern Ismaeliten/ von der er verkaufft ward/ vnd nun jr habt mich nit hieher gesandt/ sonnder Got/ das ist Es ist also von gotfürsehen/ vnd verordnet gewesen/ das ich verkaufft vnd in Egypten geschickt wurde/ vnd hernach. Sprach Joseph zu seinen brüdern/ Förcht eüch nit/ dann ich bin vnder Got. Jr gedachtet böses über mich/ aber got hats zum guten gewandt/ das er thet wie yetzt am tag ist/ zu erhalten vil volcks/ das ist/ das ich ain Landuogt solt werden in Egypten/ vil volcks zu erhalten/ vnd erneren in den teüren Jaren/ Darnach am .ii. buch Mosi. am . vii. vnd .viii. vnd so fort an/ Ich will jm sein hertz verstocken/ vnd er verstocket Pharao das hertz/ Zum Röm. Item am ersten buch der künig/ Sprach Eli zu seinen kindern. Warumb thut jr solchs rc. Aber sy gehorchten jres vatters stymm nicht/ Dann der herr hett willen sy zu tödten/ das ist/ er verstockt sy/ das er sy verderbt vnd verdampt/ Weiter am x. Von des Sauls künigreich Spricht der text/ vnd Saul gieng auch haim/ gen Gibea/ vnd gieng mit jm des hors ain tail/ welcher hertz Gott rürte/ vnd am .iii. der Künig. Also gehorcht der künig dem volck nit/ dann es ward also gewandt von dem hertzen/ auff das er sein wort bekrefftiget/ das er durch Ahia von Silo geredt hette zu Jerobeam den Son Nebat/ Dergleichen lesen wir im andern buch der Künig/ von Amazia dem Künig/ Ich merck wol das der Got sich beraten hat/ dich zuuerderben/ das du solchs gethon hast/ vnd gehorchest meinem radt nit. vnd weyter im selben Capitel. Aber Amazia gehorchet nit/ dann es geschach von Got/ das sy geben wurden in die hand/ darumb das sy die Göötter der Idomiter gesucht hetten.

Item in den geschichten der Aposteln. In der warhait sy haben sich versamelt/ über dein kind Jesu/ welchen du gesalbet hast. Herodes vnd pontius Pilatus mit den Haiden vnd volck von Israel zu thun was dein hand vnd dein radt zuuor bedacht hat/ das das geschehen solt. Hie sihest du das Judas Pilatus vnd Herodes/ darzu verordnet sein/ das sy Christum kreützigen solten7 Deßgleichen zun Römern am .ix. Nit allain aber ists mit dem also/ sonnder da Rebecca von ainem schwanger war/ Nämlich von Isaac vnserm vatter/ ee die kinder geborn waren/ vnd weder guts noch böses gethon hetten/ auff das der fürsatz gotes bestünde/ nach der wal/ ward zu jr gesagt/ nicht auß verdienst der werck/ sonder auß gnad des beruffers/ also/ Der grösser soll dienstpar werden dem klainern/ wie dann geschriben stat Jacob hab ich geliebet/ Aber Esau hab ich gehasset/ Gott hat Esau gehasset da er noch in muterleib lage/ wie kan dann ers der Jacob mit gutten wercken verdient/ oder jener mit bösen verschuldet hon/ vnd Hiere .i. vnd des herren wort hat zu mir geredt/ vnd gesprochen/ Ee ich dich geschaffen hab in muterleib/ kande ich dich/ vnd ee du deiner mutter leib brachest/ hab ich dich gehailiget/ vnd zum Propheten/ vnd den Hayden/ hab ich dich gemacht/. Hie spricht der text/ Ich hab dich gehailiget/ da du noch weder guts noch böses/ wie auch droben gesagt/ thon hettest/ Also lesen wir auch Luce am .i. Von Johanne dem teüffer/ dann er würdt großsein vor dem herren/ wein vnd starck getranck würt er nit trincken/ vnd würdt noch in mutterleyb/ erfüllet werden mit dem hailigen gaist/ Auch spricht Paulus zun Galatern. Da es aber Got wol gefiel/ der mich von meiner mutterleyb/ hat außgesündert/ vnnd beruffen durch sein genad/ das er seinen Son offenbaret in mir/ das ich jn durchs Euangelium vekründigen solt/ vnnder den Hayden rc.

Also hastu nun/ das got alle ding in allen dingen wirckt/ baide guts vnd böß/ auß klarer schrifft bewisen/ vnd wer sich vnderston wurde/ die ewige fürsehung widersprechen vnd abzuschlahen/ der muß Got mit seiner hailigen schrifft/ vnnd wort/ durch aigne witz vnd vernunfft verleügnen.

Auß solchem nu/ erhebt sich ain frag/ daran sichs flaisch/ vnd menschlicher verstand ergert. Dieweyl wir all sünder geboren/ vnd von natur kinder des zorns seind. Warumb hat er ainen fürsehen zur säligkait/ den andern zur verdamnuß? Warumb hat er Jacob erwelt/ vnd nit Esau? Warumb begnadet er Petrum vnd nit Judam? Item warumb errettet er den ain mörder am Creütz/ vnd den andern laßt er verderben? Eben solche frag der flaischlichen fürwitzigen/ vnd klugen kinder diser welt/ füret Paulus zun Römern. So er spricht/ Was wollen wir dann hie sagen? Ist dann Got vngerecht: Das ist/ Ist Got ain vngerechter richter/ der die person der menschen ansicht/ der nit recht aim wie dem andern richtet? Da antwort nun Paulus auff solche frag/ Das sey ferr/ Verstand/ das ain frommer mensch solchs von got gedenck oder halte/ dann Got ist ain gerechter richter.

Wie am vij. Psalm steet. vnd wie das der Prophet bezeüget am .cxlv. Der herr ist gerecht in allen seinen wegen/ vnd hailig in allen seinen wercken. vnd im fünfften buch Mosi. Trew ist got vnd kain böß an jm/ gerecht vnd redlich ist er. vnd Daniel. Gerecht ist got vnser herr in allen seinen wercken/ die er gemacht hat/ vnd wie auch Pau. solchs verthediget/ vnd antwurt zum Rö. so er spricht/ Wenn Got vngerecht wär/ wie kündt er die welt richten/ der wol baß bedörfft/ das er gericht vnd verurtailt wurde/ Darumb zeücht vns Paulus von solcher fürwitzigen frag vnd spricht weytter am viiii. Welchem ich genedig bin/ dem bin ich gnedig/ vnd welches ich mich erbarme/ des erbarme ich mich/ vnd will allso sagen/ Sey nit sorgfeltig/ noch bekümmer dich des nit/ dann das gericht gottes/ ist vnergreifflich menschlicher vernunfft.Dannenher Dauid im Psalmen spricht/ Deine gericht seind wie ain grosse tieffe/ vnd Paulus zun Römern/ Schreyt. O welch ain tieffe/ des reichtumbs/ baide der weyßhait vnd der erkandtnuß gottes/ wie gar vnbegreifflich seind seine gericht/ vnd vnerforschlich seine weg. Hie sihest du das seine gericht seind vnbegreifflich Darumb bekümmer dich derselbigen nicht/ vnd im Prediger am viij. Capitel. vnd ich sahe alle werck Gottes, dann ain mensch kan das werck nit finden/ das vnder der Sonnen geschicht/ vnd je mer der mensch arbaitet zusuchen/ ye weniger er findet/ Wenn er geleich spricht/ Ich bin weyß zuerkennen/ so kan ers doch nit finden. Das ist/ wenn er gleich grosses verstandts ist/ Rümet vnd vnderwindet sich deßselben/ sich zuuersteen die gericht Gotes/ so kan ers nit finden/ noch seiner werck verstendig sein. vnd der Prediger. Welcher auff den wind achtet/ der seet nit/ vnd wer auff die wolcken sicht/ der erndet nit/ Gleich wie du nit waist den weg des winds/ vnd wie die geain in mutterleib voll werden/ Also kanst du auch Gottes werck nit wissen/ das er thut überal/ Frü See deinen samen/ vnd laß dein hand des abents nit ab/ dann du waist nit/ ob diß oder das geraten wurd/ vnd obs baide geriete/ so were es dester besser/ Darumb spricht Paulus. Der herr kennet die seinen/ Will Paulus also sagen/ Lasse Gott das gericht, vnd vnderstand dich gar nichts/ darin zu erforschen/ welches die seinen seyen/ dann er allain der herre kennet die seinen/ Derhalben verbeüt solchs der weyß man/ vnnd spricht/ Frag nit nach dem das dir zu hoch ist/ vnd was dir zu schwär ist/ such nit/ Tracht darnach/ was dir got gebotten hat allzeit/ vnd vil seiner werck bekümmer dich nit/ dann es ist dir nicht von nöten zu sehen mit deinen augen die verborgnen ding/ in vnnötigen dingen erforsche nicht vil/ vnd vil seiner werck bekümmer dich nit/ dann vil seiner ding seind vns angezaigt/ die über des menschen verstand seind/ dann deren arckwon hat jr vil gestürtzet/ vnd jre sinn in der nichtigkait verhindert/ Deßgleichen Salomon. Wer zu vil honig isset, das ist nit gut/ vnd wer schwär ding forschet/ dem wirt es zuschwär/ Ain man der seinen gaist nit halten kan/ ist wie ain offne Statt/ on mauren/ Hieher reymet sich der spruch Socratis/ Was ober vns ist/ geet vns nit an.

Was nun dich Got nit wissen hat lassen/ das beger nit zu wissen/ was er aber zu wissen gebotten hat/ das solt du begeren zu wissen.

Was ist es aber nun anderst/ wissen wollen die gehaimnuß Gotes/ dann sich got vergleichen/ oder sich selbs zum got machen/ Also wurden Adam vnd Heva/ beredt durch der schlangen list (welcher welcher will ist Gott sein eer zu rauben) das sy begerten entlich Got gleich zu sein/ Darumb wurden sy auß dem garten gestossen/ So wirt es nun aigentlich geschehen/ das solche fürwitzige erforscher/ durch Teüffels list/ gestürtzt/ vnd in verzweyflung trungen werden.

Dannen vermanet vns Paulus/ Das wir in der ainfeltigkait in Christo bleiben/ vnd spricht/ Dann ich habe eücch vertrawet einem man/ das ich ain raine junckfraw Christi zubrecht/ Ich fürcht das nit/ wie die schlang Heva verfüret mit jrer teüscherey/ Allso auch ewere sinn verruckt werden/ von der ainfeltigkait in Christo/ vnd in sprüchen Salomonis am .x. Wer on tadel wandelt/ das ist/ in ainfeltigkait des glaubens/ der wandelt sicher/ das ist/ im frid vnd gutten gewissen.

Was ist es nun anderst/ die Ewig fürsehung ergründen wollen/ dann Got versuchen (welchs Math. am .iii. vnd .v. verbotten ist) vnnd was ist es anderst/ durch ain newen weg/ wort/ zaichen oder pfand/ vnd nit durchs wort des Creütz wollen der säligkait gewißsein/ dann an Got eebrüchig werden/ Darumb sy auch Christus rauch anfert/ Matthei .viii. Da die Phariseer sprachen/ Maister wir wolten gern ain zaichen von dir sehen/ vnd er antwurt vnd sprach /Dise böse vnd Eebrecherische art/ sucht ain zaichen/ vnd es würdt jr kain zaichen geben werden/ Dann das zaichen des Propheten Jonas / Als wolt er sprechen/ Erforschet nit abgrund göttlicher ding/ sonder wendet die aufen auff mein tod vnd sterben/ welches der ainig weg vnd zaichen ist zu der säligkait.

Uber das so lescht auß vnd vertilget solche fürwitzige ergründung der ewigen fürsehung/ vnd Göttlicher ratschleg/ die forcht vnd den glauben in die verhaissung Gottes/ Ja hoffnung vnd lieb/ vnd richtet an das wir die gepott Gottes in wind schlahen/ vnd vergessen/ Also haimlich hinderfürt vns der teüffel/ vnd hefft vns die augen auff vnnötig/ vnd vergeblich forschen. Auff das wir der nötigen ding vergessen/ Daruon vns zeücht der himlisch vatter/ vnd spricht. Das ist mein geliebter Son/ den hörend/ vnd spricht nicht Forschend zuuor/ ob jr von Got fürsehen seyen oder nicht. Item Joannis am vi. Sprachen die Juden zu Christo/ Was sollen wir thun/ das wir Gottes werck wircken/ Jesus antwurt vnd sprach zu jn/ Das ist gotes werck/ das jr an den glauben den er gesandt hat/ Glauben sollen wir/ das ist das recht werck vns von got gebotten/ vnd im Psalm. Sonder hat sein lust am gesetz des Herren/ vnd redet von seinem gesetz tag vnnd nacht/ In seinem gesetz spricht er. Nit in der fürsehung gottes/ schlahe deine gedancken in Gottes gepott/ vnd sey embsig darinnen/ vnd er würdt dir das hertz vnd lust zur weyßhait geben. vnd Matheus. Wiltu aber zum leben iengeen/ So halt die gebott Gottes/ Dergeleichen lesen wir am .ii. buch Mosi/ Du solt deinem son sagen zu der selben zeyt/ Darumb soll es dir sein ain zaichen in deiner hand/ vnd ain denckmal vor deinen augen/ auff das des Herren gesetz sey in deinem mund/ Der Teüffel aber raitzt vns mit aller behendigkait/ das er vns dahin füre/ das wir vnsern verstand darinn üben vnnd bemüen/ die gehaimnuß Gottes zuerforschen/ vnns verbotten.

Zum letsten/ wa es vnnsern aigen nutz antrifft/ da seind wir behend vnd berait/ mit lust vnd freüd zu der arbait/ Als zu dem ackerbaw/ Weinberg bawen/ Weyber nemen/ Heüser bawen/ vnd dergleichen/ Sonderlich aber zu der boßhait sunden vnd buberey/ Als zu huren/ Eebrechen/ wuchern/ fragen nit was von Gott fürsehen sey/ ob vns gelingen werd oder nit/ zu nutz oder zu schaden kommen/ Aber in Göttlichen dingen seind wir treg vnd faul/ vnlustig vnd vnwillig zu allen guten wercken/ Als keüschsein/ Eeliche pflicht halten/ den dürfftigen gelt leyhen/ on hoffnung der hauptsumm/ vnser feind lieb haben/ vnd guts thun/ vnd dergleichen frücht des glaubens/ zum Galath. Die dann zu der eer vnd preiß Gottes dienen/ Da disputieren wir/ ob wir fürsehen seyen oder nit/ zu der säligkait/ vnd die gebott Gottes in mitler zeyt allso faren lassen/ Schafft das wir weder lust noch freüd darzu haben/ vnd wollen also vns glimpff schöpffen vnd suchen.

Nun kommen wir wider auff Paulum/ So er spricht/ Ich bin gnedig nach meinem gefallen/ vnd welches ich mich erbarm/ des erbarme ich mich/ Nach der weiß antwurt auch der haußvatter/ dem taglöner der wider jn murmelt/ Darumb das er jm die letsten in der belonung geleich gemacht hett/ vnnd sprach/ Hab ich nit gewalt in dem meim zuthun was ich will/ Sihest du darumb schelchs das ich gut bin.

Allso ist dir Gott nicht schuldig/ aber du jm was du hast/ Dann Paulus spricht/ Was hast du das du nit habest empfangen? als wolt er sagen/ Was du hast ist Gottes/ vnd nit dein/ Darumb sey danckbar/ für die guthait/ die dir Gott bewisen hat/ Dann es ist nit belonung vnd schuld/ zun Römern am vi. Wiewol die hailig schrifft/ das ewig leben ain schuld vnd belonung nennet/ vmb der versprechung/ vns in Christo verhaissen/ vnd nicht von wegen vnnser aignen werck/ vnd verdienst/ Dannenher auch Paulus weyter sagt/ So ligt es nun nit an yemands wöllen oder lauffen/ Sondern an Gottes erbarmen/ Das ist mit grosser mü vnd arbait vnserer werck vnd verdienst/ werden wir das reych Gottes nit erjagen/ Sonder auß lauter gnad vnd barmhertzigkait werden wirß ererben.

So sprich ich widerumb/ Warumb schafft Got die gotlosen? Als Pharaonem/Esau/ vnd dergleichen/ Antwort der Apostel/ Dann die schrifft sagt zu Pharao/ Eben darumb hab ich dich erweckt/ das ich an dir mein macht erzaige/ auf das mein nam verkündiget werd in allen landen/ das ist souil/ Die gotlosen dienen zum preyß/ baide Gottes gericht vnd gerechtigkait/ die gotsäligen aber/ seind erschaffen zum preyß/ baide der gnade vnd barmhertzigkait Gottes/ vnd also auf baiden tailen/ sy zur zier vnd der ordnung Gottes/ So erbarmet er sich nun/ welches er will/ vnd verstockt welchen er will/ Wie auch geschriben steet in sprüchen Salomonis am xvi. Er hat alle ding vmb sein selbs willen gemacht/ damit er erzaige die macht seines zorns/ vnd den reichtumb seiner gnaden.

Hierauß entspringt nun die ander frag/ So baide gutes vnd böses auß seinem willen/ geschicht/ Warumb klaget er an/ strafft vnd verdampt die gotlosen? Dise frag der klugling vnd naßweysen/ bringt auch Paulus auff/ da er spricht/ So sagst du zu mir/ was schuldiget er dann vns/ wer kan seinem willen widersteen/ dann alle ding geschehen nach seinem willen/ welchem nyemandt widersteen kan/ wie dann auch Joseph zu seinen brüdern redet/ wie droben gehört/ vnd der Prediger spricht/ Sihe an die werck Gottes/ dann wer kan das schlecht machen/ das er krümpt/ So antwortet nun der Apostel/ Ja vil mer zeücht er den menschlichen sinn/ von solchen fürwitzigen dancken/ dann an disem ort ist ain vnbegreiflich gehaimnuß/ welches vnser verstand nit erraichen kan/ Nemlich/ in dem das Got die sünd wölle/ vnd doch aigentlich die selbig hasse/ Darumb auch Paulus solchs gehaimnuß nit außdruckt/ sonder gleich spötlich dauon schreckt/ vnd sagt/ Ja lieber mensch/ wer bistu dann/ das du mit got rechten wilt/ Spricht auch ain werck zu seinem maister/ warumb machst du mich also/ Hat nit ain haffner macht/ auß ainem klumpen zumachen/ ain faß zu den eeren/ vnd das ander zu der vneer/ Welchen spruch Paulus gezogen hat/ auß dem propheten Isaia. Da er allso spricht. Wee dem/ der mit seinem schöpffer zancket/ das gefäß mit dem maister/ Wirt auch das gefäß sprechen zum maister: was wilt auß mir machen/ vnd machest ain werck on hend/ das ist/ du hast es also grob vngestalt gemacht als ob du es on hend gemacht hettest/ Wee dem der zum vatter spricht/ vnd zu seiner mutter/ was gepirest du/ Als wolt er sagen/ Nyemandt spricht zu seinem vatter warumb gebürest du mich/ vnd obs ainer sprech wer wol werdt der verdamnuß/ Noch vil meer/ wer sich also wider Got setzte/ vnd sprechen wolt/ Warumb hast du mich sunst oder so geschaffen/ der ist der verdamnuß werdt/ Solchen freuel hat got wollen brechen/ durch Hieremiam. Da erzu jm spricht/ Stand auff vnd zeüch hin in ains haffners hauß/ vnd daselbst wirst du mein wort hören. Ich zoch hinab in des haffners hauß/ vnd sihe/ da machet er sein faß auß dem laimen/ auff dem rad/ vnd das faß so er macht mit seinen henden/ zerbrach er/ vnd er keret sich vnd machet ain anders darauß/ wie es jm gefiel zu machen vor seinen augen/ Da redet der herr zu mir vnd sprach/ Ist im nit also/ Geleich wie der haffner dem gethon hat/ Also kan ich auch/ mit dir Israel thun vnd handlen/ spricht der herr/ vnd sich wie der laim in der hand des haffners ist/ also bist du hauß Israel in meiner hand vnd gewalt/ Darumb sollen wir vns jm ergeben/ vnd haimstellen/ zu seinem preyß/ eeren/ vnd wolgefallen/ Es sey zum zorn/ oder zum reichtumb seiner gnaden an vns zu eröffnen/ dieweil sy ye baide kund müssen thon werden/ wie Paulus weyter anzaigt/ so er spricht.

Derhalben/ do Got wolt zron erzaigen/ vnnd kund thun sein vermügen/ Hat er mit grosser gedult herfür bracht/ die gefäß des zorens/ die da zugericht seind/ zu der verdamnuß/ auf das er kund thet/ den reychtumb seiner herrlichhait/ über die gefäß der barmhertzigkait/ die er berait hat zur herrlichhait. Dergleichen spricht Pau. In ainem grossen hauß aber seind nit allein guldine vnd silbern gefäß sonder auch hiltzin/ vnd irdin/ vnd etlich zun eeren/ etlich aber zu den vneeren.

Dise zwu frag/ hat Paulus an wollen zaigen/ das er zuuorkeme/ der fürwitzigen klughait vnsers flaischs/ aber nit aufflösen. Dieweil es allen geschöpffen vnergreifflich ist.

Das soll man hiebey mercken/ das Got thu böses/ mach vns irren/ oder verstockt vns/ So vil es von Got geschicht/ ist es alles gut/ vnd fleußt von göttlicher gerechtigkait/ wie droben gehört im Psalm. Der Herr ist gerecht in allen seinen wegen/ vnd hailig in allen seinen wercken/ der sünd mit sünd strafft/ zun Römern.am.j.und im andern buch der Künig. Laßt Got/ Dauid den Künig schenden/ durch Semei/ So verr sy aber von vns seind/ seind sy böß.

Ob aber gleichwol/ got verstockt/ verblendt/ vnd das bß thut/ in allen menschen/ So ist er doch nit schuldig daran/ Wie er spricht in Osea. Israel das verderben ist auß dir/ allain aber in mir dein hilff vnd säligkait/ vnd Daniel. Dein ist die gerechtigkait/ Aber vnser ist die Schand.

Auch ist es weyt ain annders/ das Got böses würcke vnd thue/ dann das got böß sey/ vnd schuldig am bösen/ vnd so er böses thut vnd würckt/ so fleüßt auß seiner gerechtigkait/ als wenn er sünd mit sünd straffet/ vnd ist doch nit schuldig am bösen/ gleich wie die Sonn durch krafft vnd würckung ires glantz/ So sy ain schelmen bescheinet/ ain gestenck machet vnd erweckt/ vnd stinckt doch gar nit/ ist auch nit schuldig an dem gestanck/ sonnder der schelm/ wie auch Paulus das gesetz/ gut/ frumm vnd gerecht nennt/ vnd ist doch die krafft der sünd/ vnd würt durchs flaisch geschwecht zun Röm. viii.

So sprichst du nun/ ist dann vnser sinnen vnd gedencken/ ob wir fürsehen seyen zu der säligkait oder nit/ so böß freuenlich vnd färlich vnd von Got verbotten/ Warumb: sprechen sy/ leert es dann die hailig geschrifft vnd bilden vns ein/ Gar nach an allen orten/ Antwurt. Den gotlosen vnd flaischlichen ist sy schedlich/ färlich/ ain geschmack vnd anstoß/ zum ewigen todt/ vnd jn von got verbotten/ Dann so bald sy von der fürsehung vnd wal gottes hören/ so faren sy zu vnd machen sich selber zu radt Gottes/ vnd wollen forschen/ warumb er den erwöl/ den andern verdamme/ Warumb er vns anklag/ so doch seinem willen nyemandt widersteen müg/ welches alles / rohe/ lose/ vnnütze/ fräuenliche/ gegenwürff vnnd fragen seind/ Widerumb den gotsäligen vnd gaistlichen ist sy nütz/ hailsam/ ain geschmack des lebens zum leben/ vnnd der höchst trost/ Darumb das sy/ sy handeln mit rechtem verstand/ glauben vnd gaist/ nach art der geschrifft/ in welcher er sy offenbart vnd leeret/ vmb vier vrsach willen.

Die erst/ Das er vns mit seiner göttlichen wal/ leere/ das ewig leben/ ain schenck vnd gab sein/ seiner göttlichen gnade vnd eereiche/ vns von ewigkait berait/ auff das er darmit auff hübe alles vertruwen vnd verdienst/ darein wir hoffen möchten/ die säligkait zu erlangen (Zun Römern. Das reich Gottes ist ain gab/ vnd ist es aber auß verdienst/ so ist die genad nichts) vnd nyergent inn rumen kündten/ darmit wir das ewig leben verdient hetten/ dieweyl es zuuor vor aller welt/ vnd von ewigkait fürsehen ist/ Darumb spricht Paulus zun Römern. Auß Isaia/ Wer hat jm etwas zuuor geben/ das jm werde wider vergolten. vnd Psalm. Aber mein Künig von alters her thut hülff mitten im land/ Das ist Got von ewigkait an/ hat er vnser hülff/ hail/ vnd erlösung/ geschafft vnd fürsehen.

Also leert nu die fürsehung den rechten glauben/ rain vnd lauter in die gnad gotes/ vnd verwürfft aller werk verdienst.

Die ander vrsach ist/ das wir vns vnser selbs verleügnen/ das ist/ Das wir vns verzeyhen vnser aigen witz vnd klughait/ aigner lieb vnd aignen nutz/ vnd flaischlicher weyßhait/ leert vns Paulus zum ersten gefangen zu nemen/ vnder den gehorsam Christi/ In der ersten zun Corint. Die waffen vnser Riterschafft seind nit flaischlich/ sonder gaistlich rc. Damit wir verstören die anschleg vnd alle höhe/ die sich erhebt/ wider die erkantnuß Gottes/ vnd nemen gefangen alle vernunfft/ vnder den gehorsam Christi/ das ist/ wir faren nit zu hoch/ vnd erforschen die gottes gericht nit/ das wir vns on not mit dem/ ob wir fürsehen seyen zu säligkait oder nicht/ wölten bekümmern/ Dann so got gebotten hat/ das wir nit sorg über leib vnd seel haben sollen/ über klaidung/ essen vnd trincken. Math.vj. So hat er on zweyfel vil meer gepotten/ das wir vns nit bekümmern sollen ob wir zur säligkait fürsehen seyen oder nit/ Dann also spricht Petrus. All ewre sorg werfft auff jn/ dann er sorget für eüch/ vnd dauid im Psalm. Würff dein sorg auff den herren/ Zum andern/ Hat er sy geben/ die lieb zu jm selber zu tödten/ vnd aignen nutz außzurotten/ auch die liebe zur säligkait/ auf das wir/ nit auß lieb der säligkait vnd aigens nutz/ oder auß forcht der straff/ vnsere gute werck thetten/ daran Got kain gefallen hatt/ Sonder auß freyer lieb zu gottes preyß vnd eer thetten/ vnd jm ergeben vnd haim stellen mit leyb vnd seel in seinen willen/ vnangesehen/ ob er an vns erzaigen wöll seinen zorn oder die reichtumb seiner herrlichhait/ vnd sprechen also/ Herr wir wissen das du gefäß zu der verdamnuß/ vnnd auch zur seligkait haben must/ darumb mach auß vns was dein Götlicher will beschlossen hat/ vnd dir gefellig ist.

Wer nun solchen willen vnd gemüt hat der hat ain gewiß zaichen/ das er ain kind Gottes sey/ wie auch alle hailigen jren in Gottes willen alltzeit gestelt vnd ergeben haben/ wie wir dann bitten Math. am .vj. Dein will geschehe/ deren exempel nun/ der tödtung des alten Adams vnd verleügnung vnser selbs/ findet man hin vnd her in der schrifft. Als .ii. Reg. am .x. Ermanet Joab seinen bruder Abysay/ sey getröst/ vnd laß vnß starck sein für vnser volck/ vnd für die stett vnnsers Gotes/ Der herr aber thu was jm gefallet/ Het hie Joab vorhin disputiert ob er fürsehen wär/ das er in der schlacht möchte obligen/ er hett on zweyfel in mitler zeit/ das feld vnd die schlacht verloren/ vnd schentlich darnider gelegen/ Also redet auch Dauid/ im andern buch der Künig. v nd ergibt sic h gantz in willen Gottes/ vnd spricht/ Wirde ich gnad finden vor dem herren/ So wirt er mich wider hilen/ vnd wirt mich sehen lassen sein hauß/ Spricht er aber also/ Ich hab nit lust zu dir/ Sihe hie bin ich/ er mach mit mir/ wie es jm wolgefelt/ Sihe/ das ist ain regel des Christlichen lebens/ das wir glaubigen all vnsern willen/ in den willen Gotes stellen/ vnd haimsetzen/ Doch in solcher vnnser selber verleügnung/ So wir dem zorn Gotes raum vnd statt geben/ Ja mitten in der hell seind/ sollen wir nit verzweyfeln/ sonnder die säligkait hoffen/ mit grossem vertruwen in die verhaissung gottes/ wie dann vns Got gebotten hat/ wie oben gemelt/ Also redt Hiob/ da er mitten in der hell/ vnd zorn Gottes/ vermaint zusein/ vnd sprach/ Sihe/ er wirt mich doch erwürgen/ vnd kans nit erwarten/ doch will ich meine weg vor jm straffen/ Er würt ja mein hail sein/ dann es kompt kain heüchler für jn/ Hie spricht Hiob er werd jn doch erwürgen/ gleich als ob kain hoffnung des lebens dasey/ vnd doch mitten in solchem verzagen/ verzweyfelt er nit/ sonder spricht/ er würt ja mein hail sein/ Sahe den tod vor augen vnd hofft ins leben/ deß geleichen im Psalm. spricht Dauid. vnd ob ich schon wandert im finstern tal/ das ist/ vnnder dem schatten des tods/ So fürcht ich kain vnglück/ dann du bist bey mir/ vnd Psalm. Ich hab gedacht der zeyt vor alters/ der vorigen jare. Ich dencke des nachts an mein saytenspil/ vnd red mit meinem hertzen/ mein gaist must forschen/ würt dann der herr ewigklich verstossen/ vnd kain wolgefallen meer haben? Ist es dann gantz vnd gar auß mit seiner güte? vnd hat das wort ain end für vnd für? hat dann Got der gnaden vergessen/ vnd hat sein barmhertzigkait im zorn verschlossen? Als wollt er sagen/ was er versprochen hat/ das wirt er halten/ vnd seiner gnad vnd barmhertzigkait nit vergessen/ darumb spricht Paulus. Die Hoffnung aber laßt nit zu schanden werden.

Die dritt/ Das wir wissen vnd gewiß sein/ durch die fürsehung Gottes/ was vns zustand/ das es vnns begegne/ auß gutem trewem/ vnd vätterlichem willen gottes/ welchs der ainig/ vnd allerhöchst trost ist/ in allem trübsal/ angst/ not/ vnd widerwertigkait/ Darumb sagt Paulus. Wenn wir aber gerichtet werden/ so werden wir von dem herren gezüchtigt/ auff das wir nit sampt der welt/ verdampt werden/ das ist/ es geschicht vns zu gutem/ gleich wie ain trewer vatter seinen Son straffet/ nit zu seinem schaden/ vnd verderben sonder solches zuuerhüten/ Allso tröstet vnns Got durch Hiere. vnd spricht/ Ich waiß was ich für gedancken über eüch hab/ nämlich/ gedancken des frides vnd nit des trübsals/ auf das ich eüch das end vnd gedult verleihe/ vnd Naum am .j. tröst vns Got/ Gut ist der herr/ der vns sterckt auff den tag des trübsals/ vnd Psal. Ruffe mich an auff den trübsäligen tag/ so würd ich dich erhören/ vnd Psalm. So sy meine sitten enthailigen/ vnd mein gebott nit halten/ so will ich jr übertrettung mit der ruten haimsuchen/ vnd mit plage jre missethat/ Aber mein güte/ will ich nit von jm thun/ vnd meinen glauben nit lassen falen/ Ich will meinen bundt nit enthailigen/ vnd nit endern/ was zu meinen lippen ist außgangen.

Die vierdt/ vnd letst. Leeret die ewig fürsehung. Ja tröstet vndsterckt vns/ das die säligkait nit in vnser/ die wir selber nit möchten erhalten/ sonder in seiner gewalt vnd hand stande/ derhalben vns weder sünd/ tod/ noch hell/ auch kain Creatur/ vnns der selbigen berauben müge/ dieweil sy vns von ewigkait zuberaitet vnd verordnet ist. Darumb spricht Christus. Nun aber seind auch ewre har auf dem haupt alle gezelt/ darumb förcht eüch nit. Joan. x. Vnd sy werden mein stymm hören/ vnd ich erkenn die meinen/ vnd sy volgen mir/ vnd ich gib jnn das ewig leben/ vnd sy werden ewigklich nit vmbkommen/ vnd nyemandt wirt sy mir auß meiner hand reissen/ der vatter der mir sy geben hat/ ist grösser dann alles/ vnd nyemandt kan sy auß meines vatters hand reyssen/ ich vnd der vatter seind ains/ das ist/ wir haben ain gleichen gewalt/ auß welchem sy nyemandt reyssen kan. j. Joann.iiij. Der in vns ist/ ist grösser dann der in der welt ist. Vnd zun Epheß. j. Wie er vns dann erwelet hat/ durch den selben/ ee der welt grund gelegt was/ das wir solten sein hailig vnd vnstrefflich vor jm in der liebe/ vnd hat vns verordnet zur kindtschafft/ gegen jm/ durch Jesum Christ/ nach dem wolgefallen seines willens/ zu lob der herrlichhait seiner gnaden/ durch welcher er vns hat angenäm gemacht In dem geliebten/ Vnd Ephe. Dann jr seind sein werck/ geschaffen durch Jesum Christ/ zu guten wercken/ zu welchen vnns Got zuuor berait hat/ das wir darinnen wandeln sollen/ Vnd Paulus. Wir aber sollen Got dancken altzeit vmb eüch/ geliebte brüder von dem herren/ das eüch got erwelet hat/ von anfang zur säligkait/ in der hailigung des gaists/ vnd im glauben der warhait/ darein er eüch berüfft hat/ Durch vnser Euangelion/ zum aigenthumb der herrlichait vnsers herren Jesu Christi/ Deß gleichen zun Römern. Welche er aber verordnet hat/ die hat er auch beruffet/ welche er aber berufft hat/ die hat er auch gerechtfertiget/ welche er aber hat gerechtfertiget/ die hat er auch herrlich gemacht/ wie auch Lucas klärlich melt in geschichten der Apostel. Die haiden aber höreten mit freüden zu/ vnd preyseten das wort des herren/ vnd wurden gleübig/ wie vil jr zum ewigen leben verordnet waren/ Hie sihest du das/ wer da glaubt/ das er von ewigkait fürsehen sey. Sihest du nu das dem glaubigen vnd gaistlichen die fürsehung ain trost vnd sterckung des glaubens ist/ den flaischlichen ain schreck/ vnd anstoß zur verzweifflung/ Darumb es sey dann/ das das flaisch vnd menschliche weißhait/ gar verdampt vnd nider druckt werde/ So stossen wir vns allzeit an der ewigen wal/ dann das flaisch vnd vnster verstand ist jr allweg wider/ welches ymmerdar das sein/ vnd nit was Gottes ist/ suchet. Derhalben traten vil ab von Christo/ da sy hörten von der fürsehung. Das seind eben die sich gerfn stossen an der fürsehung gots/ Spricht nu Joann. Als Christus seine junger fraget/ ob sy auch abtretten wolten/ Antwort jm Petrus/ vnd sprach/ Herr wa hin sollen wir geen? du hasts wort des ewigen lebens/ vnd wir haben glaubt vnd erkandt/ das du bist Christus der Son des lebendigen Gottes/ sprachen die Junger/ deine wort seind wort des ewigen lebens/ Jenigen aber warens wort zum tod/ Darumb traten sy ab/ vnd bliben die Apostel.

Wer nun die ewig fürsehung Gottes mit augen des gelaubens vnd gaist ansicht/ der würt baides sehen/ NEmlich an den Gotlosen/ das gericht vnd zorn. An den Gotsäligen aber/ gnad vnd barmhertzigkait.

Summa vier stuck leeret die fürsehung Gottes.

Das Erst/ Das das reych Gottes ain lauter schenck vnd gab/ von anbeginn den glaubigen ist verordnet. Hie fallet alles vertruwen vnd verdienst aller werck/ vnd beleybt allain der glaub/ auff die versprechung Gottes.

Das Ander/ Das sich der mensch sein selber gantz verleügne/ das ist/ Das er sich verzeyhe/ aller witz/ klughait/ vnnd vernunfft/ der lieb zu jm selbs/ vnd seines aignen nutz/ vnd er sich gantz in willen gottes ergebe/ zu seinem preyß vnd herrlichhait/ vnd Gott mit jm laß machen/ wie es jm gefellig sey/ vnd frag allso allain nach seinem willen/ nach seinem wort vnd gebott/ eer vnd lob in allen seinen wercken.

Das Dritt/ das wir wissen/ gewiß vnd versichert sein/ was vns Gott/ es sey gut oder böß/ zuscheybt/ das ers/ rechter/ gutter/ hertzlicher/ trewer mainung/ vnd auß vätterlichem willen thu/ vns zu gut.

Das Vierdt/ Das er vns das leben vnd säligkait/ in seiner hand/ in allem kampff/ streyt vnd widerwertigkait/ Sicher/ als dem es nyemandt auß seiner hand reyssen mag/ erhalte/ Wie der Prophet spricht/ Du erhaltest mein Erbtail.

**Summarium.**

Allso leeret das Erst/ den glauben/ Das Annder/ gutte werck/ vnd frücht des glaubens/ Das Dritt/ Trost im trübsal vnd kampff/ Das Vierd/ Den sig vnd Triumpff/ vnd versicherung des ewigen lebens.

Gedruckt zu Augspurg durch  
Siluanum Ottmar.

M.D.XXV.

Got sey Lob.

# Quellen:

Sämtliche Texte sind der [Glaubensstimme](http://www.glaubensstimme.de/) entnommen. Hier sind zumeist auch die Quellangaben zu finden.

\_\_\_\_----\_\_\_\_----\_\_\_\_----\_\_\_\_----\_\_\_\_----\_\_\_\_----\_\_\_\_----

Die Bücher der Glaubensstimme werden kostenlos herausgegeben und dürfen kostenlos weitergegeben werden.

Diese Bücher sind nicht für den Verkauf, sondern für die kostenlose Weitergabe gedacht. Es kommt jedoch immer wieder zu Fragen, ob und wie man die Arbeit der Glaubensstimme finanziell unterstützen kann. Glücklicherweise bin ich in der Situation, dass ich durch meine Arbeit finanziell unabhängig bin. Daher bitte ich darum, Spenden an die **Deutsche Missionsgesellschaft** zu senden. Wenn Ihr mir noch einen persönlichen Gefallen tun wollt, schreibt als Verwendungszweck „Arbeit Gerald Haupt“ dabei – Gerald ist ein Schulkamerad von mir gewesen und arbeitet als Missionar in Spanien.

Spendenkonto: **IBAN:** DE02 6729 2200 0000 2692 04,   
**BIC:** GENODE61WIE

Alternativ bitte ich darum, **die Arbeit der Landeskirchlichen Gemeinschaft Schlossplatz 9 in Schwetzingen zu unterstützen.** Die Landeskirchliche Gemeinschaft „Schlossplatz 9 in Schwetzingen ist eine evangelische Gemeinde und gehört zum Südwestdeutschen Gemeinschaftsverband e. V. (SGV) mit Sitz in Neustadt/Weinstraße. Der SGV ist ein freies Werk innerhalb der Evangelischen Landeskirche. Ich gehöre dieser Gemeinschaft nicht selber an, und es gibt auch keinen Zusammenhang zwischen der Gemeinde und der Glaubensstimme, doch weiß ich mich ihr im selben Glauben verbunden.

LANDESKIRCHLICHE GEMEINSCHAFT „SCHLOSSPLATZ 9“ 68723 SCHWETZINGEN

Gemeinschaftspastor: M. Störmer, Mannheimer Str. 76,  
68723 Schwetzingen,

IBAN: DE62 5206 0410 0007 0022 89  
Evangelische Bank eG, Kassel

Andreas Janssen   
Im Kreuzgewann 4   
69181 Leimen

Natürlich suche ich immer noch Leute, die Zeit und Lust haben, mitzuarbeiten - wer also Interesse hat, melde sich bitte. Meine Email-Adresse ist: [webmaster@glaubensstimme.de](mailto:webmaster@glaubensstimme.de). Insbesondere suche ich Leute, die Texte abschreiben möchten, bestehende Texte korrigieren oder sprachlich überarbeiten möchten oder die Programmierkenntnisse haben und das Design der Glaubensstimme verschönern können.