# Ein Bild, das Text enthält. Automatisch generierte Beschreibung

# Vorwort

Wieder einmal ging ein Jahr vorüber, und wir befinden uns am Ende des Jahres 2020 – Zeit, einige Bücher noch aufzuarbeiten, die ich Euch anbieten möchte.

Dieses Jahr hat uns allen eine Menge abverlangt – doch Gott hat uns hindurchgetragen.

Für mich persönlich bot die Zeit, die ich gewonnen habe, die Gelegenheit, einige neue Bücher zu erstellen. Gleichzeitig überarbeite ich viele der alten Bücher, sei es, um Fehler zu beheben oder neue Inhalte hinzuzufügen. Zunächst möchte ich die bestehenden Autorenbücher bearbeiten, danach sollen dann die Bücher zum Kirchenjahr, die Andachtsbücher und 1-2 neue Reihen aktualisiert werden.

Vielleicht hat aber auch der eine oder die andere Lust, mitzumachen und neue Bücher zu erstellen – sprecht mich einfach an.

Euch allen wünsche ich Gottes reichen Segen und dass Ihr für Euch interessante Texte hier findet. Für Anregungen bin ich immer dankbar.

Gruß & Segen,

Andreas

# Ein christlich Betbüchlein ****samt etzlichen Gottseligien Betrachtungen****

## Vom Gebete in gemeine

WEil das Christlich Gebete ein rechte übung vnsers Glaubens/ vnd der jnnerlichen Gottseligkeit ist/ Sol sich ein jeder Christ desselbten befleissigen/ auff das er zu jeder zeit mit hertzen vnd munde/ Gott ehren vnd anhengen möge/ auch inn allem seinem obliegen/ zu ihme/ dem Vater aller barmhertzigkeit zuflucht habe. Das aber solch gebet vnd anruffung nicht vergeblich geschihet/ erscheint aus nachfolgenden verheissungen Gottes/ Ruffe mich an/ spricht Gott inn der Schrifft/ so wil ich dich erretten vnd du wirdest mich ehren. Vnnd Christus/ Was jr werdet bitten den Vater in meinem Namen/ das wirdet euch gegeben werden.

Welchen wölten diese schöne vnd gar tröstliche verheissungen/ die aus dem munde der ewigen warheit herkommen/ nicht auffrichten/ vnd inn allem seinem obligen getrost machen? Allhie wirdet vns die grosse gnade durch Gott selber angeboten/ nemlich/ das er vns selber hören/ vnd nicht alleine hören/ sondern auch erhören/ vnd mit deme/ das wir zu vnserm nottürfftigen heil bitten werden/ begnadigen will. Wann ein armer zu einem König oder grossen Fürsten auff Erdreich einen solchen zutrit haben/ vnd jme sein not/ so offt er wölte/ vortragen möchte/ mit vertröstung/ das jme der Herr darauff gnade erzeigen/ wölte/ Zu was freuden würde es dem gereichen? Wie offt würde er den Herrn anlangen? Wieviel mehr vrsache haben wir/ den HERRN aller Herren auff obberurte seine allergnedigste vertröstung zum offternmaln/ vnd one vnderlas zuersuchen? Dann von jme haben wir nicht alleine die zeitlichen/ sondern auch die ewigen gütere/ zugewarten/ Zu denen wir dann seiner gnaden/ barmhertzigkeit vnd milde stets bedörffen. Vnd ist nicht allein seine meinung/ das er vns erhören wil/ sondern gebeut vns auch solchs zu suchen.

Wie sollen wir jnen aber anbeten vnd anruffen? Nicht mit zweiffelhafftigem hertzen/ Dann also schreibt der heiige Jacobus/ Betet mit guter zuuorsicht. So sollen wir auch nicht beten mit trotzigem gemüte/ gleich als müste er vns erhören/ ob es jme gleich nicht lieb were/ Dann solch trotzen eigent keienem fromen Christen/ Sondern steht jme mehr zu/ der demut vnd zucht des Cananeischen Weibleins nach zufolgen/ vnd sich einem elenden Hündlein zuuergleichen/ welchs der brosen von seins Herrn tische begert.

Es solle auch keiner seinen verdienst oder seine tugent inn diesem falle rhümen/ wie der Phariseer thete/ sondern mit dem publican seine notdurfft in demut bekennen/ vnd mit dem lieben Daniele sagen/ Nicht inn vnsern Rechtfertigungen/ sondern HERR inn deiner Barmhertzigkeit/ werffen wir vns zu deinen füssen/ mit vnserm Gebete.

Es soll auch niemands mit diesem wercke vnbedechtig oder leichtfertig vmbgehen/ Sondern gedencken/ das er vor dem angesicht Gottes der höchsten Maiestet do stehe/ vnd seine werbung thuen soll.

Inn summa/ Im gebete sollen wir nicht alleine eusserlich/ mit den worten/ sondern auch innerlich im hertzen/ Gott anruffen/ dann die waren anruffer ruffen jn an im Geist vnd der warheit/ Joan. iiii. i. Reg. i.

Vber das/ ob gleich einer nicht bald erlangt/ was er bittet/ Soll er doch nicht vnderlassen anzuhalten/ Dann deme/ welcher anklopfft/ wirdet auffgethan/ wie Christus selber vertröstet.

Derhalb sol ein ieder Christ sein wesen vnd thun dahin richten/ Das er Gott vleissig anruffe/ auch sich der grundtlosen Barmhertzigkeit/ vnnd den thewern verdiensten vnsers Herren Jhesu Christi beuelhe/ Auch dem HERRN vmb alle empfangene wolthat dancksage/ lobe vnd preise/ Dann dis alles erfordert sein Göttlicher wille/ Ihme dem HERRN sey lob/ ehr vnd preis in ewigkeit/ Amen.

Zu dem allen sind nachfolgende Christliche Gebete/ Betrachtungen vnd Formen gestellet worden.

Vnd weil dem Menschen/ welcher sich zu Gott bekeren/ vnd seine gnade/ auch barmhertzigkeit erlangen will/ von nöten/ Das er sich zum ersten vor Gott demütige/ vnd seine gebrechen auch sunde bekenne/ Soll ein jeder wenn er früe auffgestanden/ vor allen dingen beichten/ vnd sich Gott befelhen/ inmassen wie folget/ Dann ob einer gleich durch die gnade Gottes des heiligen Geists/ sich der laster vnd Todsunde/ die jn von Gott als bald absondern/ enthalten kan/ So lebet doch keiner on tegliche Sünde/ Derhalb er dann teglich der barmhertzigkeit Gottes vnd verzeihung bedarff/ vnd die bey Gott mit demütigem vnd glaubendem gemüte vnd hertzen suchen soll.

## Beichte vnd Gebete/ so ein jeder christ/ wann er früe auffsteht/ zu Gott thun soll.

O Almechtiger/ ewiger/ barmhertziger Gott/ Ich armer sundhaffter Mensch bekenne das ich (layder) wider deinen gerechten vnd Göttlichen willen manchfeltig gesundiget habe/ Solchs alles ist mir hertzlich laid/ Vnd ob ich wol meiner grossen verwirckung nach/ deinen zorn vnd ernste straffe wol verdienet habe/ So tröste ich mich doch deiner grundlosen Barmhertzigkeit/ vnd des thewren Bluts vnsers Heylands Jhesu Christi/ welches vor vns arme Menschen/ vnd zu vnserer notdürfftigen erlösung vergossen ist/ Derhalb kome ich zum thronen deiner gnaden vnd milde/ vnd schrey zu dir/ HErre erbarme dich meiner/ Erbarme dich meiner/ nach der menge deiner grossen Barmhertzigkeit/ wende abe deine augen von meinen Sünden/ Verzeihe mir meine bosheit/ Vnnd lasse das Blut vnd herrlichste verdienst deines geliebten Sons an mir nicht verloren sein/ Amen.

Auch bitt ich HErr Himlischer Vater/ du wollest mir die gnade deines heiligen Geists dermassen mitteilen/ vnd inn mein hertz geben/ Das ich den bösen anfechtungen des Teufels/ vnd argen begirden meins Fleisches/ hinfürder widerstehen/ vnd in deinem gehorsam befunden werde/ auch darinnen bis zum ende meins lebens verharren vnd bestehen möge/ Amen.

Vnd auff das HERR Himlischer Vater/ ich nach diesem armseligen vnd vergenglichen leben/ in die freude des ewigen lebens eingehen/ vnnd in dem meins Heylands Jhesu Christi geniessen möge/ Beuelhe ich meine Seele in deine hende/ Beware vnd erhalte mich HERR zum ewigen leben/ Amen.

Ich beuilhe auch mein Leib/ Gut vnd alles was ich sonst habe/ in deinen allergnedigsten schutz/ schirm/ vnd segen/ Dir sey Herr lob/ ehr vnd preis in ewigkeit/ Amen.

## Ein Gebete morgens zu sprechen.

HERR Gott vnd heiliger Vater/ Dir dancke ich durch Jhesum Christum deinen lieben Sohn/ das du mich diese vergangene nacht behütet/ vnd diesen tag erleben hast lassen/ HErre durch deine gnade vnd krafft selige mich/ auff das ich in diesem tage die sunde vnd alle fehrligkeit des leibs vnd der Seelen meiden möge/ Vnd das ich darneben mit worten/ wercken/ vnnd gedancken/ mich nach deinem Göttlichen willen halte/ mehre in mir Herre die gaben des glaubens/ hoffnung vnd liebe/ vnd deinen heiligen Geist zünde zu jeder zeit in meinem hertzen gnediglich an/ Es sey auch dein heiliger Engel mit mir/ damit der böse Geist an mir seinen willen destoweniger schaffen möge/ Dir Herre sey lob/ ehr vnd preis in ewigkeit/ Amen.

Vnd hierauff spreche man das heilige Vater vnser.

## Volget nun ein Christliche Betrachtung auff das Vater vnser.

O Himelischer Vater/ Der du nicht aus vnserm verdienste/ Sondern aus deiner Erbarmung/ vnd vmb deines lieben Sons willen vns zu deinen Kindern auffgenomen/ Also/ das wir nun zu dir vnsern trost stellen/ vnd schreyen mögen Abba lieber Vater/ Derhalb steht zu dir Himelischer allerliebster Vater/ all vnser vertrawen/ hoffnung vnd zuuorsicht. Vnd weil vnser heil/ welchs wir von dir haben/ deine glori vnd ehr ist/ So heilige deinen Namen in vns/ las deine Barmhertzigkeit/ gnade vnd milde/ gegen vnd inn vns erscheinen/ Las vns des Bluts vnd des thewren verdiensts vnsers Heylands Christi/ zum ewigen leben geniessen/ auff das wir mit dir versönet/ vnd durch deinen heiligen Geist from/ vnd zu allem guten geneigt sein/ auch in deiner kindschafft zum vnzergenglichen vnd allerseligisten Erbe nach der hoffnung des Ewigen lebens bleiben/ vnd bestehen mögen. Vnnd las vns dieses alles widerfaren vmb deines Namens willen/ Dann nicht vns Herr/ nicht vns/ sondern dir giebe die ehr/ welche dir auch alleine gebürt. Dein Name werde geehrt/ geheiligt/ vnd glorificirt/ itzo vnd zu jeder zeit/ Amen.

Las auch dein Reich vns zukomen/ Was ist aber dein Göttlich Reich? Die freude/ die gerechtigkeit/ vnd der fried im heiligen Geist/ Wie dann des Teuffels Reich/ welchs itzt berurtem deinem Reich zum höchsten widerwertig/ auff dem gegenfall steht/ Dann dieses vnsers heubtfeindes Reich wirckt sunde/ setzt den menschen in feindschafft mit Gott/ vnd macht ein böses vnd erschrockens gewissen/ Aber dein Reich bringet dargegen durch Christum vnd den heiligen Geist/ vergebung der sunde/ vnd gerechtigkeit/ bringet verönung/ fried vnd sicherheit/ an stat der feindschafft/ bringet auch ein gut vnd frölich gewissen/ gebiret eine vnaussprechliche erquickung/ vnnd freude im heiligen Geist/ Erweckt den herrlichsten trost inn vnserm HERRn Jhesu Christo/ Beschirmet vns wider vnere heubtfeinde das Fleisch/ die böse Welt/ vnd den Teuffel. Destomehr begehren wir HErr himlischer Vater/ Das du vns inn dis dein heilwertig Reich setzest/ dessen geniessen lassest/ auch darinnen gnediglich erhaltest/ so lang wir allhie leben/ Damit wir durch dis Reich endtlich in das ewige Reich deiner Glori kommen/ vnd mit allen Erwelten vnnd Engeln solchs Reichs erbschafft zur ewigen seligkeit besitzen mögen. Darzu hilff vns Barmhertziger Gott/ durch Jhesum Christum vnnsern Heiland/ Amen.

Vnnd damit wir destoweniger von diesem Reiche mögen abgefurt/ oder aber am eingang desselbten verhindert werden/ So geschehe Herr dein wille/ wie im Himel/ also auch auff Erden/ Dann vnser wille/ welchen vnsere verderbte Natur mit sich bringt/ ist zum argen geneigt/ vnd deme/ welches Gott von vns/ als seinen gehorsamen kindern haben will/ widersetzig. Auff das wir nun durch vnsern muthwillen wider dich nicht handeln/ noch aus deinem Göttlichen Reich gesatzt werden/ vnd darüber in des Teuffels Reich fallen/ So endere HErr durch deinen heiligen Geist vnsern fleischlichen willen/ vnd verleihe deine gnade/ das wir ein new hertz bekommen/ vnd deinem willen vns vnderwerffen/ vnd anhengig machen/ Sonderlich weil dein lieber Son vnns diese schöne vertröstung selber gethan/ vnd versprochen hat/ Welcher den willen meins Vaters/ der im himel ist/ thuet/ wirdet eingehen ins Reich der Himele. Vnd geschehe also dein wille/ himelischer Vater/ wie im Himel/ also auch auff Erden. Dann im Himel geschicht dei nwille/ ohne widersetzung/ weil des orts die lieben Engele vnd Auserwelten die gröste liebe zu dir Herre tragen/ wöllen nichts anders/ dann was dir gefelt/ Wie dann dein wille vnnd wolgefalle stets der beste ist/ Gleicher gestalt geschehe HErr dein wille/ auff Erden/ nach der masse deiner mitgetheilten gnade/ Also/ das wir deinem aller heiligisten willen vnd Geboten aus liebe gegen dir/ vnd vnserm Nechsten/ mit sonderm vleisse nachkommen/ das böse meiden/ vnd guts thun/ Dir auch HErr die zeit vnsers lebens in der heiligkeit vnd gerechtigkeit/ wie wir zuthun schuldig/ dienen/ vnd inn allem guten von tage zu tage durch die gnade Gottes des heiligen Geists zunemen/ auch in dem allem bis zum ende dieses vnsers vergengklichen/ vnnd zum eingang des ewigen lebens bestehen/ vnd verharren mögen/ Hirzu hilff vns Herr himelischer Vater/ von dem alle gute gaben herfliessen/ Amen.

Vnnd wiewol wir vornemlich bey dir/ Ewiger Vater/ was vns zu vnserer Seelen heil/ vnd zur freude der ewigen seligkeit von nöten/ suchen sollen/ Gleichwol weil du vns auch das zeitliche mittheilest/ vnd solches von deiner milden hand herkömmet/ als von deme/ welcher die speise gibet allem Fleische/ Solchs seind wir schuldig zuerkennen/ Derhalb komme ich zu dir/ vnd ruffe dich an/ das du vns vnser teglich Brodt heut/ vnd was vns sonst zu vnserer Narung vnd zeitlicher wolfart vonnöten/ geben wöllest/ Amen.

Auch lieber Vater im Himel/ sihe vns noch weitter mit den augen deiner Barmhertzigkeit an/ vnnd erhalte vns in deiner gnade/ vnd in deinem allerbesten Reiche/ Hilff Herre/ das wir vns deiner kintschafft durch vnsere sunde nicht selbst entsetzen/ vnd der Erbschafft des ewigen lebens vn empfehig machen/ Denn was könthe vns nachteiliger vnd beschwerlicher sein/ dann so wir deine grosse gnade in vergessen stellen/ von dir abfallen/ vnd inn der sunde dienstbarkeit widerumb tretten würden? Wie könthen wir schnöder vnd hessliciher handeln/ dann da wir also mutwilliglich deine gnade ausschlahen/ vnd aus solcher strefflicher vndanckbarkeit das heilwertige Blut deines lieben Sons mit füssen tretten würden? O Vater aaller Barmhertzigkeit vnnd Trosts/ behüte vns vor diesem schweren falle/ dder vns aus deiner grossen gnade in die höchste vngnade/ aus diesem REiche in das reich des Teuffels/ vnd aus dem stande deiner seligen kindere inn den standt der kinder des Zorns vnd ewigen verdamnis setzen mag/ Vnd ob wir wol durch deinen lieben Son von der sunde also erledigt sind/ das die in vns nicht mehr herrschet/ Wir auch vermittelst deines heiligen Geists den bösen begirden/ so in vns teglich zum argen reitzen/ widerstehen können/ so lang wir in deiner gnade vnd kindschafft bestehen/ Gleichwol so lang wir inn diesem vnnserm schwachen Fleisch seindt/ leiden wir allerley anstösse/ vnd leben on tegliche sunde nicht/ Derhalben wollen vnd wissen wir vns in diesem leben in vns nicht zurhümen/ Sondern erkennen vielmehr/ weil wir teglich fallen/ das wir teglich/ Herr/ deiner Barmhertzigkeit vnd verzeihung vmb Christi deines geliebten Sons willen bedörfen/ trösten vns auch seiner als vnsers Mitlers vnd Aduocaten bey dir/ als des/ welcher vns nicht alleine teglich bey dir/ als des/ welcher vns niciht alleine teglich bey dir/ deme er zur rechten sitzet/ vor bittet/ Sondern auch die versonung selber ist/ vnd also aus seinem verdinste macht vnd krafft hat/ vns verzeihung vnserer teglichen sunde/ so wir die bekennen/ vns auch dieser seiner gnade trösten/ zuerlangen. Darumb weil wir vns dieses vnsers Mitlers vnd Aduocatens zum höchsten trösten/ haben wir Herre zu dir zuflucht vnd bitten auffs demütigfste/ das du vns vnsere schuldt/ one die wir nicht leben/ vergeben wöllest/ wie wir vnsern schuldigern vergeben/ Dann weil dein lieber Son/ vnser Herr Christus vns vndersaget hat/ das du vns nicht verzeihen wöllest/ so fern wir vnsern schuldigern nicht verzeihen/ Ist vnsere meinung/ vnsern schuldigern so wol zuuerzeihen/ als wir von dir verzeihung begeren vnd gewarten.

Vnd weil vnser gebrechlich fleisch nicht vnderlest/ wider gen Geist/ welchen du vns gibest/ zustreben/ vnd vns zur Sünde vnnd verdamlichem schwerem falle zuraitzen/ darzu dann der Teuffel vnd die böse Welt das ire auch thuen/ So stehe vns Herr bey/ durch deinen heiligen Geist/ vnd las vns nicht hinziehen/ sondern stercke vns/ das wir berurten vnsern heubtfeinden obsiegen/ vnd wider ire anfechtungen inn deiner gnade bestehen mögen.

Auch verleihe vns Herr Himelischer Vater/ das wir von allem argen erledigt/ vnd entlich durch einen guten abschiedt von dieser elenden welt in die freude der ewigen seligkeit eingehen/ vnnd da nach dem stande des ewigen lebens aller anfechtung/ sorgen vnnd beschwerungen vberig sein/ auch zu ewiger zeit ohne sunde/ ohne schmertz/ ohne einichs vbel leben/ vnd deiner/ welcher du bist das höchste gut/ ohne auffhören zur seligisten freude geniessen mögen.

Zu einem zeichen/ das ich des alles/ so ich gebeten/ mich tröste/ auch hertzlich begere/ spreche ich/ Amen/ Das ist/ also geschehe es gewislich.

Dein HERR sey das Reich/ die Krafft/ vnd die Herrligkeit/ in ewigkeit/ Amen.

## Ein Gebete zu Gott vmb abwendung zeitlicher straffe.

DIr Herre Gott haben wir gesundigt/ die bosheit haben wir geübet/ deiner straffe haben wir nurent wol verdienet/ vnd ob wir wol vnserer verwirckung nach an deiner gnade verzweiffeln möchten/ So trösten wir vns doch deiner vnaussprechlichen milde vnd barmhertzigkeit/ vnnd kommen vor dich Herre/ keren vns zu dir/ vnd werffen vns mit vnserm demütigen Gebethe vor dir darnider/ O Herre verzeihe vns/ verzeihe vns/ vnd wende die ruthe deines gerechten zorns von vns abe/ Durch Jhesum Christum vnsern Herrn/ Amen.

## Eine Dancksagung vnd Gebete zu Gott.

Allmechtiger/ Ewiger vnd Barmhertziger Gott/ Der du vns Menschen erschaffen hast/ da wir nicht waren/ vnnd herwider gebracht/ auch von newen geboren hast/ da wir verdorben waren/ vns auch mit zeitlichen vnd ewigen gütern nottürfftiglich versihest/ Dir Herre dancke ich vmb alle deine wolthaten/ vnd beuelhe mich deiner grundtlosen milde vnnd barmhertzigkeit/ Insonderheit aber weil ich meine Narung/ vnd alle zeitliche wolfart durch deinen segen empfahe/ dancke ich dir darumb/ vnnd bitte/ verleihe mir gnade lieber Vater im himel/ das ich dere wider dich vnd deinen Göttlichen willen/ nicht missbrauche. Weil du auch deines lieben Sons nicht verschonet/ sondern jn für vns dargegeben/ auff das ich neben andern durch seine striemen gesundt/ vnd durch sein sterben zur ewigen seligkeit lebendig werden möchte/ Darumb dancke ich dir HErre Gott/ vnd bitt/ verleihe mir deine gnade/ das ich durch meinen Glauben dieses vnsers Heylands zur ewigen seligkeit geniessen/ Ihme auch zu jeder zeit/ durch die liebe/ anhengen möge. Item/ weil du deinen heiligen Geist vns auch mittheilest/ auff das wir durch den dem alten Adam absterben/ vnd nach deinem willen inn der newigkeit leben/ auch dir die zeit vnsers lebens in der heiligkeit vnd gerechtigkeit dienen mögen/ Darumb dancke ich dir gütiger Gott/ vnd bitte/ verleihe mir deine gnade/ das ich von dir nicht abfalle/ vnd deinen heiligen Geist durch meine Missethat nicht betrübe/ Sondern hilff HErre/ das ich inn deiner gnade bis an mein ende bestehen/ verharren/ vnd von tage zu tage zunemen/ auch nach diesem vergenglichen leben in die freude des ewigen lebens eingehen möge. Durch Jhesum Christum vnsern Herren/ der mit dir lebt vnd regiert inn ewigkeit/ Amen.

## Ein gebete vmb Friede vnd Einigkeit der Christlichen Kirchen.

ALlmechtiger vnd Barmhertziger Gott/ Weil dein lieber Son vnser HERR Christus vor vns gebeten hat/ das wir inn dir mögen eins sein/ Las vns HErr dieser statlichen vorbitt geniessen/ vnd hebe auff alle Irsal vnd Spaltungen/ Wehren dem Teuffel/ das er den Leib deines lieben Sons/ welcher ist die Kirche/ nicht so iemmerlich zerreisse/ Gibe vnsern Hirten vnnd vns deinen heiligen Geist/ füre sie vnd vns durch diesen verheischenen Tröster in alle warheit/ Nimme aus jren vnd vnsern hertzen die eingepflantzte verbitterung/ Verleihe jnen vnd vns dargegen die liebe zur einigkeit/ vnd den Geist der gelindigkeit/ auff das wir allenthalben durchs bandt des friedens widerumb zusamen gezogen/ vnd dich Herre mit einhelligem hertzen vnnd munde loben/ ehren vnd preisen/ durch Jhesum Christum vunnsern Herren/ der mit dir vnd dem heiligen Geiste lebet vnnd regieret in ewigkeit/ Amen.

## Ein Gebet vor eines yeden Bischoff vnd Hirten.

ALlmechtiger GOTT/ Du hast vns Bischoffe vnnd Hirten gegeben/ zu auffnemung vnd erbawung deiner Kirchen/ Verleihe Herr jnen deine gnade/ das sie vns zu deinem Lob vnd vnserm heil/ rechtschaffen weiden/ vnd von allem Irsal abwenden mögen/ Wir auch jnen in allem deme/ welches zu vnserer seelen heil/ vnd Christlicher einigkeit vnd besserung dienen mag/ folgen vnd gehorsam leisten/ Wie du vns dann durch deinen heiligen Geist in der schrifft aufferlegest/ Erhöre vns lieber Herre/ Erhöre vns/ vnd las an vns nicht vergeblich sein/ das du deiner Kirchen zum besten geordnet/ Dir sey ehr/ Lob vnd preis inn ewigkeit/ Amen.

## Ein Gebete vor die Weltliche Oberkeit.

BArmhertziger Gott/ Der du hast die Weltliche Oberkeit gegeben/ vnd jnen das Schwert beuolhen zur straffe der Bösen/ vnd handhabung der Frommen/ Leite sie inn deinen wegen/ das sie ob dem gmeinen Fried halten/ Krieg vnd Auffrhur von vns abwenden/ vnd was zu ruhe vnd gleichmessigem rechte dienet/ befürdern/ Auff das wir vnder jnen Gottselig/ friedsam vnd einig leben mögen/ Hierzu HERR aller Herrn/ gibe deinen Göttlichen segen/ vnd erledige vns von allem vbel/ AMEN.

## Ein Gebete vor alle die so not leiden.

Allmechtiger Gott/ Weil du aus deiner grundlosen barmhertzigkeit wolgefallen hast an dem/ das wir vor einander bitten/ In der zuuorsicht beuelhe ich dir alle Krancken/ Gefangene/ schwangere vnd betrübte personen/ die tröste Herre durch deinen heiligen Geist/ Erledige sie nach deinem Göttlichen willen/ vnd verleihe jnen in allem ihrem anliegen deine Göttliche gnade vnd stercke/ Durch Jhesum Christum vnsern Herrn/ Amen.

## Ein Gebete vmb zeitlichen vnd geistlichen Friede.

O Gott/ von dem die heiligen begirden/ der ware rathe vnd gute werck herkommen/ Gib vns deinen Dienern den Friede/ welchen die Welt nicht geben kan/ Auff das vnsere hertzen deinem gebot folgen/ die forcht der Feinde hingenommen/ vnd die leuffte durch deine beschirmung still vnd friedsam werden/ Durch Jhesum Christum vnsern Herrn/ Amen.

## Ein ander Gebet zu Gott vmb vertheidigung/ wider des Türcken Tyranney.

O GOTT vnser Vater/ Der du bist im Himel/ Wir bitten dich/ Erbarme dich vnser/ vnd stercke vns durch deinen Arm/ damit deine Erbschaft nicht vnder die Heiden komme/ Wehre jnen Herr/ dann dein Göttlicher Name ist vber vns angeruffen/ Dich bitten wir hertzlich/ das du vns von wegen dieses deines Namens zu zeitlicher vnd ewiger wolfart beschirmen vnnd erhalten wöllest/ Durch Christum vnsern HERRN/ AMEN.

## Ein Gebete zu Gott/ wann der Mensch zum wercke seiner beruffung greiffen wil.

GUtiger Gott/ weil dein Götlicher wille dahin gericht ist/ das sich ein jeder seiner Beruffung halte/ vnd dero trewlich nach komme/ Weil ich dann hier zu diesem meinem Ampte oder handel beruffen bin/ so verleihe mir deine Göttliche gnade vnd benedeyung/ das ich solches fruchtbarlich verrichten möge/ Also/ das ich dis meins Ampts oder handels nicht zu einichem bösen vnd eigennützigem vorteil missbrauche/ Sondern die liebe gegen dir vnd meinem Nechsten inn deme stets vorwegen lasse/ damit ich der zeitlichen dinge alhie auff Erdtreich also gebrauchen möge/ das ich dadurch die ewigen nicht verliere/ Amen.

## Ein Gottselige Betrachtung vnd Gedechtnus des Thodes Christi/ wann man in der Messe das Hochwirdig Sacrament des Leibs vnd Bluts Christi auffgehoben hat/ sampt angehengtem Gebete/ vnd übung des Glaubens.

ALmechtiger GOTT vnd Vater vnsers Herrn Jhesu Christi/ Nach dem durch die Sünde eines Menschens die gantze Welt deinem gerechten zorn vndergeben/ vnd der verdamnis schüldig/ auch die Natur aller Menschen mit der seuche der Sünden verderbet/ vnd von Jugend an zum vbel geneigt war/ Daher die verderbten Adams kinder sunde mit sunden heuffelten/ vnd die verdamnis vber sich selbs jmmer je schwerer einfüreten/ Da hast du ein Vatter grosser liebe/ vnd voller erbarmung dich des elends deines Volcks jammern lassen/ vnd (wie du verheissen) deinen einigen vnd geliebten Son inn die Welt gesandt/ angethan mit warer Menscheit/ vnd mit vnserm fleisch vmbgeben/ auff den du all vnser sunden gelegt/ vnd jnen vmb vnsere mishandlung in die straffe geben/ der vnser sunde an seinem Leibe ans Creutz getragen/ vnd Er vnschuldiger vor die Sünder/ vnd der gerechte vor die vngerechten sein Blut ausgossen/ vnd einen schmertzlichen Todt erlidten/ vnd also durch das Opffer seins heiligen Leibs vnd Bluts/ vor aller Menschen sunde bezalt/ vnnd die gantze Welt mit dir versönet hat.

Auff dieses Opffer haben von anfang die mancherley Opffer der Veter gedeutet/ die sie darumb gethan/ jren Glauben an das künfftige Opffer damit zubezeugen/ jre danckbarkeit dir Allmechtiger Gott vmb alle deine wolthat/ vnd in sonderheit vmb die Erlösung/ die jnen zukünfftiglich verheissen war/ zuerweisen/ Die du auch nicht vmb jre Opffer/ sondern im glauben auff das künfftig Opffer in den verdiensten des Bluts vnd todes Christi gerechtfertiget/ vnd selig gemacht hast/ Gleicher weise auch wir/ vnd alle so nach vns/ bis zum ende der Welt kommen werden/ inn diesem einigen Opffer vergebung der Sünden/ versönung mit dir HErre Gott/ vnd vnser heil vnd seligkeit erraichen müssen. Darumb dann Christus vnser lieber Herr (wie vorhin im Malachia bezeugt/ vnd im Melchisedech bedeutet war) dis rein vnd heilig Opffer seines waren Leibs vnd Bluts seiner Kirchen verordnet/ vnd zu seiner gedechtnus zuhalten vnd zuempfahen beuolhen hat.

So las vns nun Herr Himlischer Vater/ vnsere hertzen vnd gemütere inn diese handlung richten/ vnd nach dem beuelch des Herren/ seines heiligen vnschuldigen Leidens vnd Sterbens ein gedechtnis helffen halten/ Derhalb bedencken wir/ was dein lieber Son vor vns vnd vmb vnser heil erliedten vnd verrichtet hat/ wie der vnschuldig Herr/ nach dem er von seinem Jünger verraten ward/ im Garten in erwartung seines folgenden leidens mit schmertzlicher angst bis zum blutigen Schweis vmbgeben/ von seinen Feinden schmelich vberfallen/ vnmildiglich gefangen vnd gebunden/ spötlich gefurt/ felschlich anklagt/ von den dienern die gantze nacht hönlich verspottet/ von den Soldenern schmertzlich gegeisselt/ Volgends an das Creutz gehengt worden/ vnd endtlich in höchster schmach vnd schmertzen am Creutz erstorben/ ist/ Alles darumb/ das er durch sein heiligs Blut den wust vnserer sunden abwaschen/ vnd durch seinen vnschuldigen todt vnser woluerdiente straffe bezalen/ den ewigen tod von vns abwenden/ vnd vns endtlich das ewig leben gewinnen wolte. Dabey wir dann HErr himlischer Vater deine grosse liebe gegen vns zu behertzigen haben/ der du deines lieben Sons nicht verschonet/ sondern In vor vns dargegeben hast. Desgleichen füren wir zu gemüte/ die willige vnd vns heilsame gehorsame deines Heiligsten Sons Christi vnsers Herrn/ der aus hertzlicher liebe gegen vns sich aus der Göttlichen herrligkeit bis in vnser tieffests Elend enteussert/ vnd vmb vnsers heils willen in tod des Creutzs geben hat/ auff das er vns/ die wir in sunden tod waren/ zum leben bringen/ vnd in die ewige seligkeit einsetzen möchte.

Weil wir dann vergebung vnserer sunden/ versönung mit dir HERRE Gott Allmechtigem Vater/ auch alles heil vnd seligkeit zeitlich vnd ewiglich nicht in vns selbst/ sondern alleine in diesem thewren Blute/ vnd diesen heilsamen verdinsten Christi/ deines geliebten Sons/ finden/ vnd erlangen mögen/ So stellen wir den selben vnsern HERREN (wie er vns beuolhen hat) inn seinem waren Leibe vnd Blut/ wie er sich selbst einmal vor vns am Creutz blutiger vnd schmertzlicher weise inn todt auffgeopffert/ Itzundt vnschmertzlicher/ vnblutiger/ vnd vnsterblicher weise/ inn geheimnus vnder gestalt Brodts vnd Weins/ dir himlischem Vatter vor/ vnd wöllen dich hiermit des einmal vorbrachten Creutzsopffers/ des erlidtenen Thodes/ vnd vergossenen Bluts deines vnschuldigen Sons erinnert haben/ Mit hertzlicher dancksagung vmb diese höchste wolthat/ vnd bitten das du vmb solcher thewren vnd heilsamen verdiensten des heiligen leidens vnd vergossenen Bluts Christi willen/ vns/ sampt allen gliedern Christi/ vnsern Mitgleubigen/ gnedig sein/ vnd vns/ auch allen gleubigen heut vnd zu allen zeiten/ zu vnserm heil vnd seligkeit wollest gedeyen lassen/ was dein gelibter Son vnser HErr vnd Heyland Jhesus Christus im Opffer seins Leibs vnd Bluts am Creutz vor vns vnnd die gantze Welt verrichtet/ gewonne nvnd erworben hat. Deme sey mit dir vnd dem heiligen Geiste/ lob/ ehr vnd preis in ewigkeit/ Amen.

## Ein andechtig Gebete vor der Empfahung des heiligen Sacraments.

O Du allergütigister Herr Jesu Christe/ ein Son des lebendigen Gottes/ mein Erlöser vnd seligmacher/ Erleuchte dein Angesicht vber deinen Diener/ Du bist mein Gott/ ein Gott vnaussprechlicher güte/ Der du die Sünder reinigest/ vnd die Todten lebendig machest/ vnd nicht wilt den todt des Sünders/ sondern mehr das er sich bekere vnd lebe/ Vnd weil du dann bist gütiv vnd voller barmhertzigkeit/ Bitte ich dich demütiglich/ durch dich selbes/ mache nicht ferne von mir deine Erbarmung/ sondern verschone meiner Seelen/ vbersihe meinem vbel/ vnd meinen sunden. Herre/ du hast mich geschaffen/ do ich nicht war/ vnd hast mich herwider bracht/ do ich verdorben war/ Ich war durch die sunde gestorben/ vnd du bist herab vom Himel gestiegen/ vnd vff das ich wider lebendig würde/ hast du den Todt erlidten/ Derhalb tröste ich mich deiner/ vnd bitte durch dein grundlose liebe vnd barmhertzigkeit/ Heyle vnd mache gesund meine Seel/ dann ich habe vor dir gesundigt/ bessere du mich in meinem leben/ lere mich zucht/ Nimme hin/ alles das dir an mir misfelt/ vnd was mir schedlich ist/ Niemands kan mir zu meinem heyl helffen/ dann alleine du gütigister HERR Jhesu Chrise/ der du kommen bist/ dein Volck selig zumachen/ von jren sunden/ Seittemal du bist das vnschuldig Lamb Gottes/ das hinnimpt die sunde der Welt/ Ja der du bist vnsere Gerechtigkeit/ Heiligung/ Erlösung/ das leben/ vnd aufferstehung. Hierein Herre stelle ich all meinen vertrawen vnd höchsten trost/ Vnnd weil du nun auch zu trost vnsers gewissens/ zu sterckung vnsers Glaubens/ zur reinigung vnd heiligung vnser armen Seelen/ vnd zu auffnemung inn allen geistlichen gütern/ das heilig Sacrament deines waren Leibs und Bluts eingesatzt/ vnd vns gleich zur letzte gegeben/ Sprechend/ Nemet hin/ esset/ das ist mein Leib/ der vor euch gegeben wirdet/ Das thut zu meinem gedechtnus/ Item/ Das ist der Kelch des Newen Testaments/ welchs vor euch vergossen wirdet etc. So komme ich zu deinem Tische/ vnd begere/ habe auch im willen/ mit deiner Göttlichen Hülffe vnd gnade/ dich meinen Gott vnd Heyland in diesem Sacrament zuempfahen/ Mit höchster demut vnd gantzer begirde meines hertzens/ inn warem Glauben vnnd fester Hoffnung mit dir vereinigt/ auch dir eingeleibt zuwerden. Darumb ich dein vnendtliche gütigkeit demütiglich anruffe vnd bitt/ verleihe mir deine gnade/ auff das ich deiner zu meiner Seelen heil geniessen/ vnd du in mir/ ich auch inn dir/ nach deiner vertröstung bleiben/ vnd dir durch die liebe zu jeder zeit anhengen möge. O du allergütigister Herr Jhesu Christe/ Ich begere itzo aus grundt meins hertzens dich zuempfahen/ vnd inn das haus meines Leibs vnd Seelen einzufüren. Vnnd ob ich wol nicht gnugsam geschickt/ vnd bereit/ einen solchen hohen Gast zuempfahen/ So erkenne ich doch/ das ich deiner gnade notdürfftig bin/ vnd tröste mich allhie nicht meines verdiensts/ sondern deiner milde vnd gütigkeit/ Darumb las mir Herr durch die gniessung deines Leibs vnd Bluts widerfaren/ was mir armen Menschen zur Seligkeit vonnöten ist/ auff das ich empfinden möge/ wie süss vnd heilwertig du bist/ Ich auch die zeit meines lebens inn dir bleiben/ vnd wider alle anstösse meines fleisches/ der bösen Welt/ vnd des Teuffels bestehen/ vnd nach diesem vergenglichen leben inn die freude des Ewigen lebens eingehen möge/ Dir Herr sey lob/ ehr vnd preis in ewigkeit/ Amen.

## Wann du zum Sacrament zugehest/ so sprich.

O HERR Christe/ du Heyland der Welt/ Ob ich wol nichtwirdig bin/ das du eingehest vnder mein dach/ So weist du doch/ das ich dessen notdürfftig bin. Weil ich mich dann allhier nicht meiner verdienste/ sondern deiner gnade vnd milde tröste/ vnnd zu sterckung meiner armen Seele/ das heilige Sacrament deines Leibs vnd Bluts zuempfahen begere/ So las mir HERR solchs zum Ewigen leben gedeyen/ AMEN.

## Ein Dancksagung vnd Gebete/ nach empfangenem Sacrament.

ALlmechtiger Gott/ Weil du mir das heilwertig Sacrament des Leibs vnd Bluts deines geliebten Sons/ vnsers Herren Jhesu Christi hast zur Speise gedeyen lassen/ auff das dadurch meine seele gesterckt würde/ Darumb/ vnd vmb alle wolthaten/ die mir armen sundhafftigem Menschen Christus vnser erlöser durch sein Lleiden vnnd Sterben reichlich erzeigt/ dancke ich dir von hertzen/ tröste mich auch dero zum ewigen Heyl/ vnd spreche/ Nun Herre/ las mich deinen Diener im Friede hingehen/ Dann meines Heylands habe ich zru heilwertigen Speise meiner Seelen genossen/ deme lasse mich zu jeder zeiteingeleibt sein/ in Ime bleiben/ vnd In in mir/ darmit ich inn allem guten/ welchs die wolgefellet/ bestehen/ zunemen/ vnd nach diesem vergenglichen leben inn die freude des Ewigen lebens eingehen möge/ durch diesen vnsern HERREN Jhesum Christum/ der mit dir lebet vnd regieret/ in ewigkeit/ AMEN.

## Abends wenn du zu Bette

gehen wilt/ segen dich mit dem heiligen Creutz/ Beuilhe dich Gott dem Vater/ Son vnd heiligen Geiste/ vnd thue aber die gemeine Beichte/ vnnd Gebethe/ wie oben am anfang steht/ Mit angehengter nachfolgender Bitte.

HImlischer gütiger Vater/ Dir dancke ich/ das du mich diesen tage gnediglich behut hast/ vnd bitte/ wolles mich in zukunfft auch behüten/ vnnd inn deinem allergnedigisten schutze erhalten/ Dein heiliger Engel sey mit mir/ vnd dein Segen sey vber vns alle/ zu jeder zeit/ durch Jhesum Christum vnsern Herren/ Amen.

## Ein ander Gebete

aus dem xxx. Psalmen gezogen/ des Abendts/ auch sonsten zusprechen.

ALlmechtiger/ Ewiger vnnd Barmhertziger Gott/ Inn dich setze ich meinen vertrawen/ las mich nicht darob zuschanden werden/ Las mich deiner milde vnnd versprochen zusage geniessen/ Neige Herre Gott deine ohren zu mir vnd eyle/ auff das du mich errettest/ Sey mir ein starcker schirm/ vnd eine feste Burgk meines heyls/auff das ich in dich fliehen/ vnd in dir HERR sicherheit vnd rechten schutz wider den Teuffel/ mein eigen muthwillig fleische/ vnd wider alle widerwertigkeiten dieser bösen Welt/ finden möge. Dann du Herre bist meine stercke/ du bist meine zuflucht/ auff dich Herr steht mein vertrawen/ das du mich vmb deines heiligen Namens willen werdest füren/ vnd erhalten/ auff das ich die zeit dieses gegenwertigen lebens also möge zubringen/ das ich von meinen Feinden nicht vberweldiget/ vnd von dir abgezogen werde. Du wirdest mich auch aus deiner grundlosen Barmhertzigkeit von allen vösen stricken meiner widerwertigen vnd anfechtigungen erledigen/ Des getröste ich mich Herr Himlischer Vater zu dir/ vnd beuelhe hierauff das allerbeste/ so ich habe/ nemlich meinen Geist/ in deine hende/ Also/ das du jn zum Ewigen leben bewaren/ vnd seligen wöllest/ Vnd solches vmb souiel mehr/ weil das heilwertig Blut deines lieben Sons mich erlöset hat. Dir Herre Gott Vater/ mit deinem Sone vnd heiligem Geiste sey Ehr vnd Lob zu ewigen zeiten/ AMEN.

Gedruckt zu Erffurdt durch Barbara Sachssin.

# Quellen:

Sämtliche Texte sind der [Glaubensstimme](http://www.glaubensstimme.de/) entnommen. Hier sind zumeist auch die Quellangaben zu finden.

\_\_\_\_----\_\_\_\_----\_\_\_\_----\_\_\_\_----\_\_\_\_----\_\_\_\_----\_\_\_\_----

Die Bücher der Glaubensstimme werden kostenlos herausgegeben und dürfen kostenlos weitergegeben werden.

Diese Bücher sind nicht für den Verkauf, sondern für die kostenlose Weitergabe gedacht. Es kommt jedoch immer wieder zu Fragen, ob und wie man die Arbeit der Glaubensstimme finanziell unterstützen kann. Glücklicherweise bin ich in der Situation, dass ich durch meine Arbeit finanziell unabhängig bin. Daher bitte ich darum, Spenden an die **Deutsche Missionsgesellschaft** zu senden. Wenn Ihr mir noch einen persönlichen Gefallen tun wollt, schreibt als Verwendungszweck „Arbeit Gerald Haupt“ dabei – Gerald ist ein Schulkamerad von mir gewesen und arbeitet als Missionar in Spanien.

Spendenkonto: **IBAN:** DE02 6729 2200 0000 2692 04,   
**BIC:** GENODE61WIE

Alternativ bitte ich darum, **die Arbeit der Landeskirchlichen Gemeinschaft Schlossplatz 9 in Schwetzingen zu unterstützen.** Die Landeskirchliche Gemeinschaft „Schlossplatz 9 in Schwetzingen ist eine evangelische Gemeinde und gehört zum Südwestdeutschen Gemeinschaftsverband e. V. (SGV) mit Sitz in Neustadt/Weinstraße. Der SGV ist ein freies Werk innerhalb der Evangelischen Landeskirche. Ich gehöre dieser Gemeinschaft nicht selber an, und es gibt auch keinen Zusammenhang zwischen der Gemeinde und der Glaubensstimme, doch weiß ich mich ihr im selben Glauben verbunden.

LANDESKIRCHLICHE GEMEINSCHAFT „SCHLOSSPLATZ 9“ 68723 SCHWETZINGEN

Gemeinschaftspastor: M. Störmer, Mannheimer Str. 76,  
68723 Schwetzingen,

IBAN: DE62 5206 0410 0007 0022 89  
Evangelische Bank eG, Kassel

Andreas Janssen   
Im Kreuzgewann 4   
69181 Leimen

Natürlich suche ich immer noch Leute, die Zeit und Lust haben, mitzuarbeiten - wer also Interesse hat, melde sich bitte. Meine Email-Adresse ist: [webmaster@glaubensstimme.de](mailto:webmaster@glaubensstimme.de). Insbesondere suche ich Leute, die Texte abschreiben möchten, bestehende Texte korrigieren oder sprachlich überarbeiten möchten oder die Programmierkenntnisse haben und das Design der Glaubensstimme verschönern können.