# Ein Bild, das Text enthält. Automatisch generierte Beschreibung

# Vorwort

Wieder einmal ging ein Jahr vorüber, und wir befinden uns am Ende des Jahres 2020 – Zeit, einige Bücher noch aufzuarbeiten, die ich Euch anbieten möchte.

Dieses Jahr hat uns allen eine Menge abverlangt – doch Gott hat uns hindurchgetragen.

Für mich persönlich bot die Zeit, die ich gewonnen habe, die Gelegenheit, einige neue Bücher zu erstellen. Gleichzeitig überarbeite ich viele der alten Bücher, sei es, um Fehler zu beheben oder neue Inhalte hinzuzufügen. Zunächst möchte ich die bestehenden Autorenbücher bearbeiten, danach sollen dann die Bücher zum Kirchenjahr, die Andachtsbücher und 1-2 neue Reihen aktualisiert werden.

Vielleicht hat aber auch der eine oder die andere Lust, mitzumachen und neue Bücher zu erstellen – sprecht mich einfach an.

Euch allen wünsche ich Gottes reichen Segen und dass Ihr für Euch interessante Texte hier findet. Für Anregungen bin ich immer dankbar.

Gruß & Segen,

Andreas

# Die Zwölf Artickel Christlichs glaubens/ Betsweyse

ICh glaub in Gott den allmechtigen Vater/ Schöpffer des hymedls vnd der erden/ als in dich meinen aller gnedigsten Herrn vnd barmhertzigsten Vater/ Der du von meinet wegen/ hymel vnd erden geschaffen hast/ vnd alles was drinnen ist/ Auch mich vber dasselbige/ als dein liebes kindt/ auß väterlicher gnaden/ einen herren vnd erben gemacht/ darinn zu bleyben vnd leben ewigklich/ Wiewol ich bekenne/ das wir menschen dise gnadenreyche kindtschafft/ wirdigkeyt vnd erbschafft/ durch den vngehorsam Adams/ verloren haben/ Doch setze ich inn dich/ als inn meinen allergnedigsten Vater/ alle meinen trost/ hoffnung vnd vertrawen/ Vnd byn sycher vnd gewiß/ das mir solch fall/ vnschedlich vnnd vnuerdamlich sein wirdt.

Ich glaube auch in Jesum Christum deinen eingebornen Sun vnsern herren/ Das er mir disen fall/ gegen dir meinen vater/ versönet hat/ zwischen dir vnd mir armen stinckenden sünder/ frid gemacht/ Vnnd mir die erbschafft/ durch seinen gehorsam widerumb erworben/ Vnnd mir auffs newe/ durch sein heyliges wort gegeben/ dein kindt zu werden im glauben/ Ich hoffe vnd vertraw jm gentzlich/ er lasse seinen heylsamen vnd tröstlichen namen Jesum (denn im glaub das er sey warer Gott vnnd mensch) an mir elenden stinckenden sünder/ nicht verlorn werden/ sundern erlöse mich (nach deinem worte) von alle meinen missethaten vnd sünden.

Ic glaube auch vnd bekenne/ mein Herr Jesu Christ/ das du empfangen bist/ von dem heyligen geyst/ on allen menschlichen samen/ Geboren vonn Marien der reynen vnbefleckten vnd ewigkeuschen junckfrawen/ Auff das du mir vnd allen glaubigen menschen/ widerumb bringest vnnd erwürbest von deinem hymlischen Vater/ die gnade des heyligen geystes/ dir mir entzogen war/ von wegen meiner sünd.

Ich glaube vnd vertrawe/ das der heylige geist in mich kummen sey/ Vnd die krafft des aller höchsten Gottes/ hat meine seele (wie Marien) vmbschattet vnd vmbfangen/ damit ich einen newen menschen empfange/ vnd also in deinem ewigbleybenden lebendigem vnd vnuerstörlichem wortte/ widerumb newe geborn werde/ vnd sehen möge das reych Gottes/ Denn du bist ja des lebendigen Gottes sun/ vnd darumb mensch worden/ das wir elenden menschen/ von vnser sündlichen geburt/ durch deine heylige vnbefleckte geburt/ als auß gnaden gereyniget/ vnd durch dich kinder Gottes geworden.

Ich glaube vnd bekenne auch/ das du gelitten hast vnder dem Richter Pontio Pilato/ gecreutziget/ gestorben vnd begraben worden/ Vnd das alles von meiner Sünden wegen/ auff das du mich von dem ewigen Creütz/ marter/ leyden/ vnd todt/ durch dein Creütz/ leyden/ angst vnd not/ marter vnd bitterlich sterben/ auch durch dein rosenfarbes blut/ erlösest vnnd kaufftest/ Inn dem denn deine allergröste vnnd höchste liebe/ gegen vns armen menschen erkennet wirdt/ denn du hast vnns ja also dein schweres Creütze/ in ein leycht joch/ dein bitter leyden inn eine vnuergenckliche freüde/ vnd deinen grymmigen todt/ in ein ewig leben verwandelt/ Darumb sag ich dir lob vnd danck mein gnediger Herr Jesu Christe/ ymmer vnd ewigklich.

Ich glaube auch vnd bekenne/ mein barmhertziger Christe/ Das du zu der hellen herunder gestigen bist/ den Teüffel vnd alle seine gewalt/ list vnd boßheyt/ mir vnnd deinen glaubigen zu dempffen/ vnd gefangen zu nemen/ das mir der Teüffel hynfürt nit schaden kan/ vnd mich von der hellen peyn erlöset/ den selbigen auch vnschedlich vnd verdienstlich gemacht/ Vnd am dritten tage/ geyst/ seele vnnd leyb im grabe widerumb mit einander geeyniget/ vnd als ein starcker vnd mechtiger vberwinder des todtes/ der hellen vnd des Teüffels/ von dem todte wider aufferstanden/ von vnsert wegen/ damit alle die/ so in dich glauben nicht verderben/ sundern in dir vberwunden die sünde/ todt/ helle vnnd Teüffel/ vnd das ewige leben (als deine miterben vnd brüder) erlangen.

Ich glaube auch vnd bekenne mein Herr Jesu Christ/ das du nach viertzig tagen/ inn welchen du auff erden gewandelt hast zu einem gezeügnuß deiner freüdenreichen aufferstehung bist auffgefaren in die hymel/ vnd dich gesetzt zu der rechten deines hymlischen vaters/ in gleicher gewalt/ glorien vnd preyß/ mit dem Vater/ als vnser einiger fürbitter/ mitler/ gnade/ thron vnd versöner gegen den Vater/ der dir alle gewalt geben hat/ vber alle seine gütter/ im hymel vnd auff erden. Da sitzestu mechtig vnnd starck/ zu helffen allen glaubigenn/ die jr vertrawen/ trost vnnd hoffnung in dich setzen/ vnd zu dir schreyen vnd rüffen/ in allen jren nöten/ Du heyssest auch alle die beschweret sind/ zu dir kummen/ vnd wilt jren rwe schaffen/ Derhalben ists on nott/ mein sanfftmütiger Christe/ dich weder hie oder dort ja weder in der wüstung oder auff dem berge/ noch zu Jerusalem/ dich anzubeten/ Denn man findet dich da sitzen zu der rechten deines hymlischen Vaters/ wie dich auch der heylig Steffanus gesehen hat vnd angepet. Es ist auch vmb sunst einen andern fürsprecher zu suchen/ du bist es allein vnd wilts allein sein/ vnnd wirst dise eere keinem andern geben/ Welcher anders glaubt/ der ist lügenhafftig.

Ich glaube vnd bekenne auch/ das du vonn dannen her/ zukünfftig bist/ zurichten die lebendigen vnd die todten/ auff den tag des jüngsten gerichtes/ welcher allen gotseligen menschen/ ein sunderlicher erwelter vnnd freündlicher tag sein wirdt/ Als denn werden wir sehen/ von angesichte zu angesichte vnsern Gott vnd heyland in seiner grossen glorien vnd mayestet kummende in der wolcken des hymels/ Als denn wird da ein ende nemen/ vnser fleyschlich sündlich vnnd gotloses leben/ da wirt empfahen ein yegkliicher nach deiner zusage/ das lohn seiner werck/ Welche wol gearbeyt haben/ werden gehen inn das ewige leben/ welche aber vbel/ in das ewige feüer.

O mein Herr Jesu Christe/ verkürtz dise tage vnd kumb zu vns balde herab/ doch gib vns gnad vnd krafft/vnser leben inn mitler zeyt also zufüren/ das wir wirdig seyen/ deine gnedige vnd süsse stymme/ denn mit freüden zu hören so du wirst sagen/ Kumbt jr gebenedeyten meins vaters/ ererbet das reych/ das euch bereyt ist von anbegyn der welt/ Denn ich bin hungerich gewesen/ vnnd jr habt mich gespeyset/ Ich bin durstig gewesen/ vnd jr habt mich getrencket/ Ich byn ein gast gewesen/ vnd jr habt mich beherberget/ Ich bin nacket gewesen/ vnd jr habt mich bekleydet/ Ich byn kranck gewesen/ vnnd jr habt mich besucht/ Vnd ich byn gefangen gewesen/ vnd jr seyd zu mir kummen/ Warlich ich sag euch/ was jr gethan habt einem vnder disen meinen geringsten brüdern/ das habt jr mir gethan/ Aber den vnglaubigen/ verzagten/ verbanten/ vnkeuschen/ eebrechern/ seuffern/ gotßlesterern/ hoffertigen/ neydischen/ geytzigen/ raubern/ tyrannen/ abgöttischen vnd lügnern/ wirdt jr vrteyl sein/ damit man sie mit schweffel vnd feüer verbrennen wirdt/ Darfür behüt vns allzeyt/ O gnediger vnnd güttiger Herr Jesu Christe.

Ich glaube auch inn den heyligen geyst/ der da außgehet vom Vater vnd dem Sun/ vnnd doch mit ein eyniger vnd warer Gott ist/ der da alle ding heyliget/ vnnd on jn ist nichts heylig/ in den setze ich alle meinen vertrawen/ das er mich wirdt leren alle warheyt/ mir meinen glauben stercken vnd meren/ vnd das feür seiner liebe in meinem hertzen/ durch sein heyligs eingeben/ auffblasen vnnd recht anzünden/ damit ich brenne inn warer vngeferbter vnd Christlicher liebe/ gegen Got vnd meinem nechsten/ Das bitt ich dich hertzlich mein Got mein Herr/ mein tröster/ mein hoffnung vnd zuuersicht.

Ich glaube auch vnd bekenne/ ein heylige gemeyne Christliche kirche/ Das ist ein gemeynschafft der heyligen/ vnd ein bruderschafft viler frummen vnd glaubigen menschen/ die da eintrechtigklich bekennen einen Herren/ einen Gott/ einen glauben/ vnnd ein tauffe/ durch das eynig lebendige wort Gottes/ also versamlet/ auffgericht vnnd regiert auff erden/ ja gantz schöne vnnd on alle mackel vnyrrig/ reyn on alle runtzeln vnnd vnstreflich.

Auch bekenne ich offenlich/ das du mein Herr Jesu Christe/ durch dein rosenfarbes blut/ die kirche selbs geheyliget hast/ seyest auch jr heübet vnd breütigam/ vnd wirst auch biß auffs end der welt bey jr sein/ O mein Got laß mich vnd alle christglaubige menschen/ in diser kirchen endtlich beharren vnnd erfunden werden/ also das wir eintrechtigklich mit jr glauben/ leren vnd halten/ alles was du vnns befilhest durch dein wort/ auch alles das dargegen befunden/ das du nit gepflantzet hast/ möge durch dein wort außgerottet werden/ auff das wir mit keinerley menschen ansehen/ gesetze oder lere der alten oder jungen Väter/ Bebsten/ Concilien/ Hohenschulen oder des alten brauchs/ in yrthumb gefüret werden/ Mein Herr JEsu Christe/ richte wider auff die zwo bündnuß/ nemlich die wassertaufe vnd das Abentmal deines abscheydens/ mit welchen du deine braut außwendig vmbgürtet hast vnnd vmbgebunden/ Denn es sey denn sache / das die zwey stücke/ nach deiner einsatzung vnd ordnung/ wider auffgerichtet werden/ haben wir vnder vns weder glauben/ lere/ kirche/ glaube/ brüderliche straffe weder Bann noch außschliessung/ onn welche ding es nymmer mer wol stehen kan in deiner kirchen.

Ich glaube auch vnd bekenne/ vergebung der sünden/ also das dise christliche kirche/ die schlüssel/ befelch vnd gewalt/ vonn dir Herr Christe empfangen hat/ dem sünder damit auff zu schliessen/ als offt er rewe vnd leyd vber seine sünde hat/ Die pforten des hymels vnd inn die heylige gemeynschafft der Christglaubigen/ als den verlornen sun/ vnnd des bußfertigen bey den Corinthern/ wider anzunemen/ so er/ nach dme er zweymal vermanet ist/ abstehen will. Ich glaube auch warhafftig vn gewißlich/ das dise kirche auch gewalt habe/ denselbigen außzuschliessen/ vnd jn als einen Zölner vnnd Heyden zuhalten/ Hie glaube ich vnd bekenne öffenlich mein Herr Jesu Christ/ das die/ welche die Christliche kirche also aufflöset auff erden/ auch gewißlich auffgelöset/ vnd von jren sünden entpunden sind im hymel/ Widerumb/ welche die kirchen pindet/ vnd auß jrer gemeinschafft außschleüst/ auff erden/ das dieselbigen auch gepunden seind für Gott in dem hymel/ vnnd auß der gemeinen Christlichen kirchen (ausser welchen kein heyl ist) außgeschlossen/ wie denn Christus seiner lieben braut/ die beyden schlüssel selbs an die seyten gehenget oder gegeben vnnd befolhen hat/ dieweyl er noch auff erden war.

Ich glaube auch vnd bekenne eine aufferstehung des fleysches/ Ja eben des leybes/ mit dem ich yetztvmbgeben byn/ Gott gebe er werde verzeret durch die würme/ ertrenckt/ gehenckt oder verbrennet/ Vnd ob er mir gleich meine zeytliche eere/ gut/ leyb vnd leben genummen hat/ so werde ich doch erst/ die rechte eere/ die für Gott gilt/ ein vnuergencklich gut/ einen vnleydlichen/ verklerten/ vnsterblichen leyb/ vnd ein ewig leben/ auff den tag der frölichen aufferstehung/ meines fleysches erst recht vberkummen/ O mein milter Herr Jesu Christ/ sterck vnnd behalt mich im glauben.

Ich glaube auch vnd bekenne/ ein ewiges leben/ das du mein Gott vnd Herr/ deinen glaubigen vnd außerwelten/ nach disem elenden leben geben wirst/ so mit klarer vnd freüdenreycher anschawung deines götlichen angesichts begaben/ vnnd in allem so sie begeren/ auch mit ewiger rewe/ ewigem fride vnd ewiger seligkeyt ersettigen/ Welche freüde/ wunne vnnd wollust/ kein mensch außsprechen oder begreyffen mag hie auff erden/ denn kein aug hat gesehen/ kein ohr hat gehört/ es ist auch nie in eines menschen hertz gestigen/ das Got bereytet hat/ denen die in vonn hertzen lieb haben/ O heyliger Gott/ O starcker Gott/ O vntödtlicher Gott/ das ist mein glaube/ den ich mit dem hertzen vnnd mund bekenne/ vnnd öffenlich für der kirchen in der Wasser tauffe bezeüget hat/ Ich bitt dich treülich/ wöllest mich gnedigklich darinnen behalten/ biß an mein letztes endt/ Vnnd ob ich schon auß menschlicher forchte vnnd blödigkeyt/ durch tyranney vnd marter/ schwerdt/ feüer oder wasser/ dauon gedrungen würde/ So rüffe ich doch hiemit zu dir/ O mein barmhertziger Vater/ richte mich wider auff/ mit der gnade deines heyligen geysts/ vnd laß mich nit on disen glauben/ durch den todt abscheyden/ das bitte ich dich von grundt meines hertzen/ Durch Jesum Christum vnsern Herrn/ erlöser vnd heylandt/ denn in dich güttiger vnd barmhertziger Vater/ hoffe ich/ laß mich in ewigkeit nit zu schanden werden/ Amen.

# Auslegung des Vaterunsers, 1537

Auff solch gepot vnnd zusagung setz ich allen meinen trost vnnd glauben/ zweyffel auch das gar wenigste nit daran/ wirdt keck vnd tret zu dir.

**Vater vnser der du bist im hymel** getrost/ vnnd bitte dich/ nit auß meinem fürnemen/ noch auff mein eygene wirdigkeyt/ besundern auff dein gepott vnd verheyssung/ so mir nit felen noch liegen kan/ Vergib mir alle meine sünd/ vnnd mach/ das sie mir noch vil layder werden.

Mach auch einen newen menschen auß mir/ auff das ich allen sünden feyndt werd/ den alten Adam in mir dempffe/ alle deine gepot/ dein götliches wort vnd weyßheyt liebe/ menschlichen lüsten widerstehe/ niemandts vnrecht thu/ noch zuthun begere.

Vnd weyl meine vndersassen/ nit mein/ sunder dein allein seind/ vnd ich nur ein dienerin über sie gesetzt bynn/ so verleyhe mir dein götliche weyßheyt/ auff das ich sie regiere nach deinem befelch vnd wolgefelligem willen/ Auch nit meinem nutz/ rhum vnd eere allein/ besunder einen gemeinen nutz suche.

Mich auch meines gewalts vnnd hohen standts nit überhebe/ sunder das ich für augen hab/ vnd betrachte alle augenblick/ mein elende vnd sündige entpfengnuß vnd geburt/ Vnd ob ich wol in grossem stande/ dz ich doch nichts mer sey/ allein wie ein ander arm mensch/ Auch also auff die erden kummen/ die vns alle gleich tregt/ vnnd wie ich inn der gemein einen eingang in dise welt vnd elend gehabt/ das ich auch widerumb einen gleichen außgang haben werde.

Herwiderumb verleyhe meinen vndersassen vnnd dienst verpflichten dienern/ ein vertrawt/ kindtlichs/ vnderthenigs/ dienstlichs vnd demütiklichs gemütte/ damit sie sich widerumb alles billigen gehorsams gegen mir/ meinem lieben Herren vnd kindern erzeygen/ vnd verstehen mügen/ was sie vns thun/ das nit vns/ besunder dir vnserm hymlischen Vater/ des verwalter wir allein sind/ erzeygenn/ beweysen vnnd wolgefallens daran thun. Durch welchs alles **Geheyliget werd dein name** auch gelobt vnnd gepreyst/ Welcher auch durch mich/ meinen herrn/ kinder/ vnd alle vnterthan/ mit worttenn ader wercken nymmer geunheyliget werd.

Das geb mir/ meinem lieben herren/ kindern vnnd vnderthanen/ auch allem menschlichen geschlechte dein heyligs wort/ das das Euangelim rechtgeschaffen durch die welt gepredigt werde/ vnnd durch den glauben angenummen/ in vns wirck vnnd lebe/ auch vonn vns nit hynweg genummen werde/ aber entzogen/ sunder gutte frucht vnd besserung gebere/ vnd durch die krafft des heyligen geystes/ Das also **Zukumme dein reych** vnd gehe vnder vnns/ vnnd des Teüffels reych nidergelegt werde/ das er keyn reych oder gewalt vber vns habe/ so lang biß es endlich zerstört/ die sünde/ todt vnd helle/ auch vertilget werde/ das wir ewigklich leben in voller gerechtigkeyt vnd seligkeyt.

O Allmechtiger gerechter Gott/ heyliger Vater/ weyl dann dein wortt vnd zusage gewiß/ vnd du mir/ meinem lieben Herren/ kindern/ landenn vnd leüten/ dein heyligs wort/ durch warhaffte verkündung des selbigen/ gnedigklichen geschanckt/ vnd durch deinen heyligen geyst/ vns deinen glauben eingepflantzet/ des ich dir auß grund meines hertzens/ die höchste vnnd vnsterbliche dancksagung thu/ kindtlich bittende/ das du mich vnnd die meinen/ auch biß ans endt behalten wölst.

So byn ich doch gewiß/ vnd weyß mich durch dein götlich wort zu erinnern/ das dein heyligs Creutz/ durch verfolgung hie auff erden/ nit alleyn vom Teüffel/ besunder auch der gantzen welt/ beuor inn vnsern letzten zügen/ durch gewaltige anfechtung des Teüffels vnd fleyschs volgen wirdt wie du mir dann solchs im Euangelio anzeygenn thust/ das ein yeder so sich dein jünger bekent/ sein creütz auf sich nemen soll vnnd dir nachfolgen/ Weyl dann auch der jüngling vnnd schüler über den meyster nicht sein wirdt/ so erkenn ich mein schwachs/ zweyffelhafftigs/ sündigs fleysch/ dz es onn dein götliche gnade gar nichts kan vnd vermag.

Getröst mich aber auffs höchste/ deiner götlichen gnaden/ auß welcher du mich in meiner mutter leyb geschaffen/ vnd ein gestalt gemacht hast Vnd zur sochen zeyt darnach balde/ auff das ich het dauon ich also vonn dir gemacht/ leben möcht/ vnnd erneret würd/ hastu meiner mutter brust mit milich erfült/ vnd hast mich in jrer schoß wunderbarlich erhalten/ vnd da ich noch von meiner mutter brust narung holet/ gantz väterlich vnnd gnedigklich erzogenn/ auch wie elend ich gewest/ zu einem solchen menschen wie ich byn gemacht/ vnnd auß vilen ferligkeyten/ trübsal/ angst/ not/ mühe/ vnd arbeyt/ nit allein geschützt/ vnnd geschirmet/ besunder auch endtlichen erhalten/ erlöst/ vnd so sere auff mich gesorget.

Derhalb/ wiewol ich weyß wie abgötterisch ich geboren/ inn sündenn entpfangen vnd erwachsen bynn/ yedoch mich billich rhüme/ das du mein Gott bist/ von meiner mutter leyb an/ Auff welchen ich/ auß deiner alleyn lauter gnaden vnd barmhertzigkeyt/ on all mein zuthun/ gleich geworffen byn/ Dann du hast grosse ding an mir gethan/ der du mechtig bist/ vnnd des name heilig ist/ Welchs barmhertzigkeyt auch wehret ymmer für vnd für/ bey denen die dich förchten/ Denn du hast gewalt geübet mit deinem arm/ vnd zerstrewet die da hoffertig seind in jres hertzen syn/ Du hast die gewaltigen von dem stul gestossen/ vnd die nidrigen erhaben/ Die hungrigen hastu mit güttern erfüllet/ vnd die reychen lehr gelassen/ Du hast der barmhertzigkeyt gedacht/ vnnd deinen kindern Israel auffgeholffenn/ Wie du geredt hast vnsern vätern/ Abraham vnnd seinem samen ewigklich/ Darumb mein seele dich Herr erhebenn thut/ vnd mein geyst erfrewet sich in dir got meinen heyland/ Der du mein nidrigkeyt vnnd sündhafftige natur angesehen hast/ Darumb du denn mein höchste zuuersicht bist/ welchem ich mich auch gantz vnd gar ergebe/ vnd befelhe.

Derhalben auch all mein anligen vnd sorge werff ich auff dich meinen Herren/ vnd bitt/ das du mich ewigklich weiter versorgen wöllest/ vnd nit in vnfride lassen/ denn du sorgest für mich auch/ wie arm vnd elend ich bin/ so denckestu für mich/ bist mein helffer vnd erretter/ Vnd ob mich vatter mutter/ ja alle meine freünde vnd die gantze welt verlassen wirdt/ ich auch von menigklich veracht/ bitt ich/ das du Herr yetzund/ auch vor vnd nach/ mich wöllest auffnemenn/ Denn dieweyl deine werck wunderbarlich seind/ dir auch nichts verporgen gewest/ ehe ich gemacht wardt/ vnd alles noch wissend/ was in mir noch beschehen soll/ vnnd du mein nieren inn gewalt hast/ auch mein fleisch die anfrechtung der not des todts bereyt fülen thut/ vnd die angst/ so ich an das sterben gedencke/ bereyt verhanden/ zubesorgen/ das sie sich in letzten zügen noch mer vnnd grösser machen vnnd meren wird.

So bitt ich dich mein lieber Herr/ güttiger Vater/ mach dich nit ferne von mir/ sterck/ tröst/ vnd durch deinen heyligen geyst enthalt mich/ dann es ist an dich kein helffer/ damit ich auch deinen grossen namen erzelen müg meinen brüdern/ Vnd dich/ der du nit verachtet hast das elend meiner armut/ vnd dein angesicht nit vor mir birgest/ dardurch ich dich in der gemein rhümen müge/ das du mich elenden, der ich schreye/ erhörest.

Bitte ich dich lieber Herr heyliger Vater/ **Dein will geschehe wie im hymel also auch hie auff erden** vnd nit des Teüffels/ vnnd vnser feyndt willen/ noch alles des/ so dein heyligs wort verfolgen/ vnnd dempffen will oder dein reych hyndern/ vnd gib vns/ das wir alles wz darüber zu leyden ist/ mit gedult tragen vnnd vberwinden/ auff das vnser armes fleysch auß schwacheyt oder tragheyt nit wancke oder abfalle/ besunder mein wille gentzlich vnd gar/ inn vnd durch deinen willen gedempfft werde/ vnd ich mir deinen willen wolgefallen lasse.

Auch lieber güttiger Vater/ weyl du mich hast heyssen bitten vmb das tegliche brod/ welchs nit allein ist das brod vnd korn/ so ich teglich leyblich essen vnd backen laß besunder wölst auch gepetten sein in gemein vmb alles/ so sollichem anhengig ist/ beuor aber vmb das brod der seelen.

So bitt ich dich starcker/ rathsamer vnd warhafftiger Gott/ **Vnser teglich brod gib vns lieber Herr heüte**/ vnd erstlich das speyß brod der seelen/ dein selbst heylsames götlichs wort/ solchs auch vns nicht entziehen wölst/ besunder durch deinen starcken rath/ heüfficht vnnd wolschefflich wachssen lassen/ Gutte Prediger/ frumme Christliche Prelaten vnd herrn/ die solchs fruchtbarlich/ lauter/ reyn vnd klar/ on allen falschen zusatz vnnd menschliche verdunckelung/ auch mit eintracht des heyligen geysts/ sehen mögen/ vnd selbst lieben. Sunderlich auch vnsern Keyser/ alle Könige vnd Königin/ Fürsten/ Herren/ Oberherren/ Regierer vnd Communen/ auch meine brüder vnd schwester/ Beuor aber auch vnser Könige/ Königin/ vnnd jungen herrschafften/ wölst mit der seelen speyse deinem heyligen wort erleüchten/ auch sollichen allen vnd mir meinem lieben herren vnnd kindern/ Nachmals vnsern nach vns verordenten rethen/ auch der gantzen christenheyt/ dein götliche weyßheyt mitteylen/ auff das sie vnd wir alle/ fridlichen regieren/ vnd in fride geregiert mögen werden/ damit wider Türcken vnd Tattern/ vnd alle feynde des Christlichen namens vnd worttes zu siegen.

Den vnderthanen vnd gemeinen hauffen/ verleyhe gehorsam/ frid vnd eintracht/ gegen iren herrschafften/ auch vnder einander selbst fridsam vnd eintrechtig zu leben/ Vund wölst vns allen nachmals weyter verleyhen vnd geben das leybliche brod essen vnd trincken/ kleyder/ hauß/ hoff vnd gesunden leyb/ darzu das getrayd im velde/ vnd die frücht wol wachsen vnd einbringen lassen.

Fürbaß daheym wol haußhalten helffen/ ein frummen herrn/ kinder/ vnd gesynde geben vnd erhalten/ vnd vnser handarbeyt/ auch rathschlagen vnd regiment/ vnd alles was wir zuthun haben/ gedeyen vnd wol geraten lassen/ Trewe nachpawren vnd gute freunde bescheren/ auch sie vnd vns alle behüten vor allerley schaden der seelen/ leybs vnnd narung/ Auch für vngewitter/ habel/ feüer/ wasser/ gifft/ pestilentz/ viehe sterben/ krieg vnnd blutuergiessenn/ theürer zeyt/ schedlichen thieren/ vnnd allen bösen fellen vnd leüten/ **Vnd verlasse vns vnsere schuld/ als wir verlassen vnnsern schuldigern**/ Denn mein lieber Vater/ wie wol ich weyß/ das du lang vor meinem bitten/ mir meine sünd vergeben hast/ Vnd auß dem/ das du mir das Euangelium/ welliches eytel vergebung der sünden ist/ gnedigklich geschanckt/ ehe ich darumb gebeten/ oder yemals darnach gesunnen hab/ welche vergebung ich denn gantz wol erkenne/ sage dir auch den höchsten dancke.

Weyl ich aber weyß/ mein/ als eines menschen strauchels/ vnd teglichs fallen/ vnd das sich mein fleysch ymmerdar vnd stettigs reget/ mit bösen lüsten vnd tücken/ derhalben ich teglich mit wortten vnd wercken/ thun vnnd lassen/ sündige/ dadurch denn mein gewissen zu vnfride kumbt/ darumb ich mich für deinen zorn förcht/ WEyl mir dann vnmüglich ist/ on dein gnad vnd teglichs vergeben/ auch on dein hilff/ den sünden abzustehen.

So bitt ich dich lieber Herr/ gnediger Vater/ wölst mir einpflantzen/ das ich deiner vergebung nymmer mer vergesse/ sunder mich stett vnnd fest daran erhalte/ Vnd wölst nit ansehen mein sünde/ vnd mir fürhalten was ich teglichs verdiene/ sunder mit gnaden gegen mir handeln/ vnd vergeben/ wie du denn verheyssen hast/ vnnd also ein fröliches/ vnuerzagtes gewissen verleyhen/ für dir zustehen vnd zu bitten.

Das du mir auch deinen geyst der weyßheyt mitteylen wölst/ damit ich hie nit wider mich selbst bitte/ weyl du mir vergebung zugesagt/ so ferne ich meinem nechsten auch vergeben würd/ vnd aber meinem bösen fleisch dem nechsten zuuergeben/ on deine gnade auch vnmüglich.

Bitt ich dich/ das du mir durch deinen geyst der weyßheit/ verleyhen wölst/ das ich willigklich vnd gerne/ nit allein meinem nechsten/ alles was sie wider mich handeln vnnd thun/ vergebe/ sunder auch jnen diene/ vnd alles gutte für das böse erstatte/ auff das dein name gepreyßt/ vnd die höchste erkantnuß zu deiner eere beschehe.

Ach heyliger Vater/ dir ist wissend/ mit was maß inn disem jamerthal/ vmb vnser leben gethan ist/ also ob wir heüte stehen/ morgen wider daruon fallen/ durch vilfeltige versuchung yetzunder des fleyschs/ inn welchem wir wonen/ vnnd den alten Adam tragen/ der sich regt/ vnd vns teglich reytzet zur faulheyt/ fressen/ sauffen/ geytz vnnd deuscherey/ den nechsten zu triegen vnd zu übersetzen/ Vnd inn summa/ allerley bösen lüsten anzuhangen/ so vns vonn natur ankleben/ zum teyl auch durch ander leüte/ geselschafft vnd exempel/ in sehen vnd hören gereytzt werden.

Nachmals der welt/ die vns mit wortten vnd wercken beleydigt/ dardurch sie mich treybe zu zorn vnd vngedult/ inn welcher auch nichts anders ist/ denn haß vnnd neyd/ feindtschafft/ gewalt vnd vnrecht/ vntrew/ rechen/ fluchen/ schelten vnd affterreden/ hoffart vnd stoltz/ mit überflüssigem schmuck/ eere vnd rhum.

Zum letzten aber volget die höchst versuchung des Teüffels/ welcher vns hetzet/ vnd allenthalben zublest/ vnd vnser gewissen treybt/ wie er vns einfüren möcht/ das wir beyde/ Gottes werck vnnd wort in wind schlugen vnd verachten/ auff das er vns vom glauben/ hoffnung vnd der lieb reysse/ vnd vns bringe zu mißglauben/ falscher vermessenheyt vnd verstockung/ auch zur verzweyflung/ Gottes verleugnen vnd lesterung/ welchen anfechtungen allen/ wir arme menschen on dein gnad zu widerstehen vnmüglich/ Weyl wir aber in disem elenden jamerthal/ on eynicherley anfechtung nit sein können.

So bitt ich dich lieber Vater/ durch deiner zusage willen vnd verheyssung willen/ **Nicht einfüre vns in versuchung**/ auff dz ich nit durch solche zurück vnd hyneyn fallen/ darinn versincken/ auch in solche nit bewilligen vnd ersauffe/ sunder lieber Vater/ weyl der höchst Priester/ heylandt vnnd sündtrager Jesus Christus dein lieber sun/ selbst für vns/ wie Johannis am .xj. gnugsam vermeldt/ das du mich bewaren wölst für dem übel/ gebetten/ vnd das du vns in deiner warheyt heyligen wölst/ vnd außdruckt/ das dein wort/ vnd zusag/ die warheyt sey/ auch sich selbst/ auff das wir inn der warheyt geheyliget werden/ geheyliget hat.

Weyl dann dein wort die warheyt vnd du haben wilst/ das wir dich on vnderlaß vnd auffhören bitten sollen mit warhaffter/ zusag/ wz wir vmb deines lieben suns willen bitten werden/ das wir gewert vnnd erhört sollen sein/ auch vns darumb deinen lieben sun herabgeschickt/ leyden/ sterben vnd aufferstehen lassen/ auff das wir in dem glauben an jnen/ auch von den sünden ersterben/ vnnd endtlich aufferstehen werden.

So bitt ich dich vmb Christi deines lieben suns willen/ vnd vmb das theure blutuergiessen/ leyden sterben/ vnd aufferstehung vnsers heylands/ das du mir kein versuchung schaden wölst lassen/ **Sunder erlöse vns von dem vbel**/ auff das ich des vnglücks alles loß werde/ **Amen.**

Vnd sunderlich O Herr Gott vater im hymel/ O Herr Gott sun der welt heylandt/ O Herr Gott heyliger geyst/ wölst vns gnedig sein/ helffen vnd vnser verschonen.

Ach lieber Herr Gott wölst vns für allen sünden/ für allem yrfall/ für des Teüffels trug vnd list/ vor bösem schnellen todt/ vor Pestilentz vnd theurer zeyt/ vor krieg vnd blutuergiessen/ für auffrur vnd zwitracht/ vor hagel vnnd vngewitter/ vor dem ewigen todt behütten/ Vnd durch dein heylige geburt/ durch dein todtkampff vnnd blutigen schweyß/ durch dein creütz vnd todt/ durch dein heylige aufferstehung/ inn vnser letzten stund/ Hilff vns lieber Herr Got.

Ach hymlischer Vater/ dz du deine heylige Christlich kirche regieren wölst/ leyten vnnd füren/ auch alle Bischoff/ Pfarherr vnd kirchen diener im heylsamen wort vnd heyligem leben behalten/ Allen rotten vnnd ergernussen weren/ Alle yrrigen vnnd verfürten widerbringen/ Den Sathan vnder vnser füsse tretten/ Trew arbeyter jn dein erndte senden/ vnd seynen geyst vnd krafft zum wort geben/ Allen betrübtren vnnd blöden helffen vnd trösten.

Allen Königen vnd Fürsten frid vnd eintracht geben/ Vnserm Keyser steten sieg wider die feind der Christenheyt günnen/ Meinen lieben gemahel/ mich meine kinder/ auch alle diser land Amptleüt vnd regierer/ leyten/ schützen/ vnd dein heylige weyßheyt mitteylen/ Auch die gemein dieses gantzen landes segenen vond behütten.

Allen so in not vnnd fahr sind mit hilff erscheynen/ Allen schwangern vnd seügerin fröliche frucht vnd gedeyhen geben/ Aller kinder vnd krancken pflegen vnnd warten/ Alle verdruckte gefangene laß vnd ledig lassen/ Alle witwen vnd waysen verteydigen vnnd versorgen/ Aller menschen dich erbarmen.

Vnsern feinden/ verfolgern vnd lesterern vergeben vnd sie bekeren/ Die frücht auff dem land geben vnd bewaren/ Vnd vns gnedigklich erhören/ O Jesu Christ Gottes sun/ Erhör mich lieber Herre Gott/ O du Gottes lamb/ welchs der welt sünde tregt/ Erbarm dich über mich/ vnnd verleyhe vns deinen stetten frid/ Amen.

O Herre handel nit mit vns nach vnsern sünden/ Vnd vergelte vns nit nach vnser missethat/ Denn wir haben gesündiget mit vnsern vätern/ vnd haben mißhandelt vnnd sind gotloß gewesen.

## Laßt vns betten.

O Herr allmechtiger Got/ der du der elenden seufftzen nicht verschmehest/ vnd der betrübten hertzen verlangen nicht verachtest/ Sihe doch an mein gepete/ welchs ich in meiner not fürbringe/ vnd erhöre mich gnedigklich/ das alles so beyde vom Teüfel vnd menschen wider mich strebet/ zu nichte/ vnd nach dem rath deiner gütte zutrennet werde/ auff das ich von aller anfechtung vnuerseret/ dir in deiner gemeine dancke/ vnd dich allzeyt lobe.

O Herr Gott hymlischer Vater/ der du nit lust hast an der armen sünder todt/ leßt sie auch nit gerne verderben/ sunder wilst das sie bekeret werden vnnd leben/ Wir bitten dich hertzlich/ du wöllest die woluerdiente straffe vnserer sünden gnedigklich abwenden/ vnd vns hynfort zu bessern/ deine barmhertzigkeyt mildigklich verleyhen.

O Herr Got himlischer vater/ du weyssest/ das wir so in mancher grosser fahr/ vor menschlicher schwachheyt nit bestehen müge bleyben/ Verleyhe vnns beyde ann leyb vnnd seele krafft/ das wir alles/ so vns vmb vnser sünden willenn quelet/ durch deine hilffe überwinden.

Allmechtiger ewiger Gott/ der du durch deinen heyligen geyst/ die gantze Christenheyt heyligest vnnd regierest/ Erhöre vnnser gebet/ vnnd gib gnedigklich/ das sie mit allen jren gelidern/ in reynem glauben/ durch deine gnade dir diene/ Vmb Jesus Christus deines suns/ vnsers Herren willen/ Amen.

Feürzeüg Christenlicher andacht  
Nüremberg 1537

# Quellen:

Sämtliche Texte sind der [Glaubensstimme](http://www.glaubensstimme.de/) entnommen. Hier sind zumeist auch die Quellangaben zu finden.

\_\_\_\_----\_\_\_\_----\_\_\_\_----\_\_\_\_----\_\_\_\_----\_\_\_\_----\_\_\_\_----

Die Bücher der Glaubensstimme werden kostenlos herausgegeben und dürfen kostenlos weitergegeben werden.

Diese Bücher sind nicht für den Verkauf, sondern für die kostenlose Weitergabe gedacht. Es kommt jedoch immer wieder zu Fragen, ob und wie man die Arbeit der Glaubensstimme finanziell unterstützen kann. Glücklicherweise bin ich in der Situation, dass ich durch meine Arbeit finanziell unabhängig bin. Daher bitte ich darum, Spenden an die **Deutsche Missionsgesellschaft** zu senden. Wenn Ihr mir noch einen persönlichen Gefallen tun wollt, schreibt als Verwendungszweck „Arbeit Gerald Haupt“ dabei – Gerald ist ein Schulkamerad von mir gewesen und arbeitet als Missionar in Spanien.

Spendenkonto: **IBAN:** DE02 6729 2200 0000 2692 04,   
**BIC:** GENODE61WIE

Alternativ bitte ich darum, **die Arbeit der Landeskirchlichen Gemeinschaft Schlossplatz 9 in Schwetzingen zu unterstützen.** Die Landeskirchliche Gemeinschaft „Schlossplatz 9 in Schwetzingen ist eine evangelische Gemeinde und gehört zum Südwestdeutschen Gemeinschaftsverband e. V. (SGV) mit Sitz in Neustadt/Weinstraße. Der SGV ist ein freies Werk innerhalb der Evangelischen Landeskirche. Ich gehöre dieser Gemeinschaft nicht selber an, und es gibt auch keinen Zusammenhang zwischen der Gemeinde und der Glaubensstimme, doch weiß ich mich ihr im selben Glauben verbunden.

LANDESKIRCHLICHE GEMEINSCHAFT „SCHLOSSPLATZ 9“ 68723 SCHWETZINGEN

Gemeinschaftspastor: M. Störmer, Mannheimer Str. 76,  
68723 Schwetzingen,

IBAN: DE62 5206 0410 0007 0022 89  
Evangelische Bank eG, Kassel

Andreas Janssen   
Im Kreuzgewann 4   
69181 Leimen

Natürlich suche ich immer noch Leute, die Zeit und Lust haben, mitzuarbeiten - wer also Interesse hat, melde sich bitte. Meine Email-Adresse ist: [webmaster@glaubensstimme.de](mailto:webmaster@glaubensstimme.de). Insbesondere suche ich Leute, die Texte abschreiben möchten, bestehende Texte korrigieren oder sprachlich überarbeiten möchten oder die Programmierkenntnisse haben und das Design der Glaubensstimme verschönern können.