**Ein Bild, das Text enthält.

Automatisch generierte Beschreibung**

# Vorwort

Wieder einmal ging ein Jahr vorüber, und wir befinden uns am Ende des Jahres 2020 – Zeit, einige Bücher noch aufzuarbeiten, die ich Euch anbieten möchte.

Dieses Jahr hat uns allen eine Menge abverlangt – doch Gott hat uns hindurchgetragen.

Für mich persönlich bot die Zeit, die ich gewonnen habe, die Gelegenheit, einige neue Bücher zu erstellen. Gleichzeitig überarbeite ich viele der alten Bücher, sei es, um Fehler zu beheben oder neue Inhalte hinzuzufügen. Zunächst möchte ich die bestehenden Autorenbücher bearbeiten, danach sollen dann die Bücher zum Kirchenjahr, die Andachtsbücher und 1-2 neue Reihen aktualisiert werden.

Vielleicht hat aber auch der eine oder die andere Lust, mitzumachen und neue Bücher zu erstellen – sprecht mich einfach an.

Euch allen wünsche ich Gottes reichen Segen und dass Ihr für Euch interessante Texte hier findet. Für Anregungen bin ich immer dankbar.

Gruß & Segen,

Andreas

## De Lauesangk

**Rex Christe factor omnium.**

1. O Christe, schepper, köningk, herr,  
der glouigen eyn vorlößer,  
Lath dy dat beth tho herten gan  
der armen, de dick ropen ann.

2. Dorch güdicheit vnd gnade groth,  
dorch Crütz, lyden vnd wunden roth,  
Dorch götlick krafft vnd starcke handt  
heffst vpgelöst des Adams bandt.

3. De du Sonn, Maen vnd Stern bereyt,  
hest angedaen eyn vleyschlick kleydt,  
Darynn geleden hohn vnd spot,  
schendtliken doth, o ewich Godt!

4. Dorch dyn strick ys vp gelößt  
de gefangen werldt vnd wardt getröst,  
Dorch dyne schand gewaschen aff  
der armen mynschen süud vnd straff.

5. Dat Crütze dynen licham drecht,  
dyn götlick macht de erd bewecht,  
Giffst vp dyn geyst mit grotem schall,  
de werldt werdt düstere ouer all.

6. Thohant kumst wedder vth der hell,  
ferßt vp tho dynem vader snell:  
Sende vnß dyn geyst van ewicheit,  
de vnß tröst ynn der sterfflicheit.

## De Lauesangk

**Jhesu nostra redemptio.**

1. Vorlößer, here Jesu Christ,  
du vnße begher vnd leue bist,  
Heffst alle dingk gemackt mit vlyth,  
mynsch worden ynn der lesten tydt.

2. Dy thoch de grote güde dynn,  
dat du wech nemst de sünde mynn,  
Geleden hest den bittern doth,  
dat du vns hülpest vth aller noth.

3. De helle döhr hestn vp gedann  
vnd dyn gefangen vth gelann,  
Du herschest, herr, gewaldichlick  
inn dynes ewigen vaders ryck.

4. Wy bidden dy, o here millt,  
dat du vnß öuell stillen willt,  
Szo werden wy van sünden licht,  
wann du vnß wysest dyn angesicht.

5. Du wollest vnße fröude synn,  
giffst vnß tho lohn dat ryke dynn:  
Inn dy sy vnse herlicheit  
van düsser tydt ynn ewicheit.

## Gott lob, dass wir die Gottes Kraft

1.) Gott lob, dass wir die Gottes Kraft  
In aller Welt jetzt sehen.  
Sein Wille das Evangeli schafft  
Und müssen’s lan geschehen.  
Ob man jetzt tob und mach’s auch grob,  
Schafft’s dennoch seinen Willen.  
Man lauf, man renn‘, man köpf‘, men brenn‘  
Wird’s g’wisslich niemand stillen,  
Es muss sein Lauf erfüllen.

2.) All, die sich aber geben drein,  
Und lassen’s fröhlich walten,  
Sollen von Sünden werden rein  
Und durch dasselb‘ erhalten.  
Die ihre Herz‘ nicht dort hinwärts  
Nach loser Lehre biegen,  
Nicht sein bereit zu falschem Eid,  
Die werden dadurch siegen,  
Sünd‘, Tod und Höll‘ betrügen.

3.) Sie soll’n den Segen von dem Herrn  
Und G’rechtigkeit empfangen.  
Gott wird sein Heil an den‘ vermehrn,  
Die danach tun verlangen.  
Des Herrn Geschlecht bleib allzeit recht,  
Die seinem Wort nachjagen,  
Tut ihn‘ zu Stund‘ sein‘ Willen kund,  
Wenn’s ihm fleißig nachfragen.  
Niemand wird sie verklagen.

4.) Darum, ihr Herrn, wollt‘ wacker sein,  
Eu’r Tor macht hoch und weite.  
Es zieht der Ehrenkönig ein,  
Der mächtig ist im Streite.  
Ob jemand zagt, weiter nachfragt,  
Wollt ihn halten verdächtig,  
Dem sag’n wir, dass sich drauf verlass,  
Er ist der König mächtig,  
Im Streit stark, g’waltig, prächtig.

5.) Drum tut frisch fröhlich auf eu’r Tor,  
Es soll euch sein eu’r Schaden.  
Der Ehrenkönig ist davor,  
Er kommt mit großen Gnaden.  
Fragt weiter nicht und seid bericht,  
Er **ist** der Ehrenkönig.  
Der rechte Gott, Herr Zebaoth,  
Seid ihm nicht widerspännig  
Und seid ihm untertänig.

6.) Dess dank’n wir Gott für solche Gnad  
Und woll’n an ihm nicht zagen,  
Der uns so hoch begnadet hat  
Jetzt in den letzten Tagen,  
Durch Jesum Christ, der für uns ist  
Zum Opfer übergeben,  
Vergoss sein Blut, uns all’n zu gut,  
Auf dass wir in ihm leben,  
Ewig in Freuden schweben.

Waldis, Burcard – Psalm CL.

## Hertzog Heinrichs von Braunschweigs klage Liedt

1. Ich stundt an einem Morgen  
heimlich an einem ort,  
Da hett ich mich verborgen,  
ich hort Klegliche wort  
Von einem Wolff, der klagt sich sehr,  
wie jm sein Nest verstöret,  
sein Balck zurrissen wer:

2. O weh mir armen Gwelffen,  
wie ist mein nodt so gross!  
Will mir kein freundt jtzt helffen?  
wie steh ich hie so bloss:  
Auff die ich mich vorlassen han  
sein all von mir abtretten,  
sind nicht ein trewen Man.

3. Ich hett mich hoch vermessen  
vnd war gar viel zu kün,  
Docht mein Ross solt han gfressen  
den Rauten Krantz so grün,  
Den bundten Hundt zerrissen gar,  
Lewen vnd Bern verschlungen  
alsambt mit haut vnd har.

4. Drumb liss ich mich fast sehen  
mit Ritterlicher that,  
Mit schenden vnd mit schmehen,  
mit list vnd falschem Rath,  
Mit lügen vnd vorreterey,  
stifft bey mein Bundgenossen  
viel heimlich Meuterey.

5. Man sagt, ich hab mit Brennen  
vnd Mord viel schaden than,  
Mit rauben, vberrennen  
beschedigt manigen man:  
Das klagt beid Gosslar vnd Braunschweig,  
zu Pless der Eseltreiber,  
zu Eimbeck Heinrich Deick.

6. Zum Berlyn Simon Fincken  
vber mich gsungen hat,  
Zu Schening liss vorsincken  
wol in den Wall, vorstath,  
Doctor Delingshausen gnant,  
der ist jtzt auffgegraben  
vnd warhefftig erkant.

7. Zwey schwerter sahe ich glüen  
in einem Feur gar heiss:  
Der Rauten Krantz wolt blüen,  
gar bald brach mir der schweiss,  
Der Lew zog neben jm daher:  
ich erwischt das Hasen Baner,  
meins bleibens war nicht mehr.

8. Ein Vater het erkoren  
dort oben an der Elb,  
Hat mir ein Eid geschworen,  
er wolt mir helffen selb:  
Baldt ward er nicht gesehen mehr,  
jck wolt, das Gott im Himel  
für jn gestorben wehr.

9. Ich bath mein langen Bruder,  
ders Wasser tretten kan,  
Das er zuricht sein Ruder  
vnd brecht sein Segel an,  
Vnd fürd sein Schifflein in den Sund:  
da wars im hwy versuncken  
am Schagen in den grundt.

10. Bald thet ein Briefflein schreiben  
auff einen Roten hudt,  
Er wölt sein Redlein treiben,  
das meine sach würd gut:  
Da bleib ich aller hülffen loss,  
denn er must selbst entrinnen  
von seinem schwarzen Schloss.

11. Scharlach kan mich nicht decken,  
breit hüt fürm heissen schein:  
Ich weiss gut frische Wecken,  
da will ich beissen ein,  
Das ich meins hungers werd ergetzt,  
jhr Pferd hau sie gesattelt,  
jhr Spies vnd schwerd gewetzt.

12. Die liessen mich auch in sorgen,  
vmb Gleid den Adler badt:  
Da must ich frü am Morgen  
gar heimlich aus der Stadt:  
Ich fand kein trost gantz vberal,  
all welt hett mich verlassen,  
doch tröst mich Belial.

13. Er sprach ›lass dich nicht dempfen,  
du trewer Diener mein:  
Wöllest Ritterlich kempfen,  
ich will stets bey dir sein:  
Der Bapst hat noch viel gelt vnd Gut,  
den will ich dahin treiben,  
das er dir helffen thut.‹

14. Da nam ich Harnisch, Waffen,  
mein Schwerdt vmb mich gegürdt,  
Sprach ›lass ein wenig offen,  
Pluto, mein lieber Wirdt:  
Gar bald ich wider zu dir kum,  
der Bapst hat aus geschrieben  
ein new Concilium.‹

15. Doch hab ich mich keins guten  
zum Bapst vnd meinem Gott  
Hinfürbas zu vermuten,  
weil jtzt all Welt jr spot  
Mit jnen treibt vnd gar verflucht,  
scheltens für grosse Narren  
wehr hülff bey jnen sucht.

16. Ach, das jtzt noch wolt gelten  
wie vormals in der Welt  
Des Bapsts Fluch, Bann vnd schelten,  
vnd Brieff die man obs Gelt  
Verkaufft, so wolt ich mich noch wern,  
die Luttherischen Buben  
vnd Letzer mores lern.

17. Mann sagt mir einst ein possen,  
beym menschen wehr kein heil,  
Solt mich nicht drauff verlossen,  
die schlügen alle feil  
Vnd wehr kein glaub auff Erden mehr:  
jtzt werd ichs selber jnnen,  
empfinds auch all zu sehr.

18. Ich traut auff Wolffenbüttel,  
mein starck vnd festes Schloss:  
Itzt hilffts mich nicht ein Tüttel,  
dazu mein weisses Ross,  
Dahinder ich zu Fuss mus ghan:  
die schwerter hants zerhawen,  
die Katz frist jtzt danon.

19. Cain, du Fürst der Welte,  
dich ruff ich jtzund an.  
Pharao, du starcker Helte,  
auch Saul, du theurer man,  
Achitophel, du trewer Rath,  
Absolon vnd Semei,  
ewer gleich man jtzt nicht hat.

20. Nero, Domiciane,  
euch folg ich willig nach.  
Caligula, Juliane,  
jr strebt allzeit nach Rach:  
Bey euch ich Ewig bleiben muss,  
helfft, das ich müg erlangen  
am end des Judas buss.

21. Dabey lass ichs jtzt bleiben,  
weil ich nicht weiter kan:  
Was sie reden vnd schreiben  
muss ich geschehen lan:  
Damit beschlies ich das gedicht,  
kan ich mich aber rechen,  
so lass ichs warlich nicht.

## Psalm 11

**Ein trost psalm, daß Got seiner Kirchen feind stürtzen vnd sein häufflin retten wölle.**

1. In Gott allein setz ich meinn trost  
vnd wil mich jm vertrawen,  
Hat mich vom Todt auß gnad erloßt,  
auff sein Wort wil ich schawen.  
Wes ist dann dschult,  
daß jr mich wolt  
von solcher leer ab dringen,  
Vnd sprecht, mir sol  
sein gholffen wol,  
durch menschē leer gelingen  
von Gottes wort zu bringen.

2. Gleich wie der schütz seinn bogen spennt  
vnd scheußt die scharpffen pfeile,  
Dermaß auch menschen leer zertrennt  
alls gut in kurtzer eile:  
Den rechten grund  
wöln sie zu stund  
durch menschen tand verkeren,  
Sprechen ‚der schlecht,  
der frumm vnd grecht,  
was solt vns der guts leren?  
wir wöln sein wort nicht hören.

3. Gott aber sitzt im himel hoch,  
dem sie so widersprechen:  
Die mißthat gibt Er keynem nach,  
er wirts gar schwerlich rechen:  
Sein augen zwar  
sehn alles klar,  
prüfen der menschen kindern;  
Wer jm recht thut,  
der hats auch gut,  
die bösen wirt er hindern,  
irn freuel zuuermindern.

4. Ein wetter groß mit donnerplitz  
wirt er lan auff sie regnen,  
Ir lohn ist schwefel, fewr vnd hitz,  
den frummen gibt dagegen,  
Die jr angsicht  
han dahin gricht,  
daß sie sein Wort belieben  
Vnd dem nachtracht  
beid tag vnd nacht,  
sich stets darinn zu üben,  
die läßt er nit betrüben.

5. Des danckn wir dir, O Herre Got,  
du wöllest vnser walten,  
Behüten für der bösen rott,  
vnd an deim wort erhalten,  
Die rechte lehr  
zu deiner ehr  
vor diser welt bekennen,  
Kein wasser, fewr  
noch abenthewr  
von dir nimmer abtrennen,  
wie wir vns nach dir nennen.

## Psalm 12

**Ein gebet psalm, wider die falschen lerer vnd feind, daß Got durch sein Euangelion allem irthumb vnd jamer wehren wölle.**

1. Hilff, HERR, sich drein in solcher fahr,  
erbarm dich deinr gemeine!  
Wie sehr nimpt ab die Christlich schar,  
dein heufflin wirt gar kleine,  
Es ist dein Wort verachtet sehr,  
man predigt eitel vnnütz ler  
vnd‘ den menschen kinden.

2. Sie reden all auß falschem mund  
mit vneynigem hertzen,  
Ir ler steht loß, hat keinen grund,  
den gwissen macht sie schmertzen,  
Mit Fegfewr, Ablaß, Meß vnd Bann  
die gantze welt verfüret han,  
das laß dich, HERR, erbarmen.

3. Du, HERR, rott auß all heuchelei,  
steur den trutzigen zungen  
Die vns durch list vnd Tyrannei  
von deinem wort gedrungen:  
Sie sprechen stolz vnd vnuerschampt  
›wir haben recht vnd das Leer Ampt,  
es darff vns niemand wehren.‹

4. Weil dann das elend heufflin klein  
veracht ist vnd zerstöret,  
So wirdt Got selber Richter sein,  
ir klag hat Er erhöret,  
Sein Wort läßt leren frisch getrost,  
das vns von jrem strick erlost  
vnd tröstet die gewissen.

5. Das silber, offt durchs feur bewert,  
wirt lauter vnd gantz reyne,  
Des gleich veruolgt man hie auff erd  
Gots wort vnd sein Gemeyne:  
Im Creutz beweist das Wort sein krafft,  
das grossen nutz bein leuten schafft,  
leucht hell in allen landen.

6. Dabei wölstu vns, Herre Gott,  
in einfalt reyn behüten  
Vor dieser verfürischen Rott,  
für jrer list vnd wüten:  
Dann wo der Gotloß hauff regiert,  
da wirt dein volck genarrt, verfürt  
in ein Abgöttisch wesen.

7. Got Vatter, Son, Heiligem geist,  
im einfaltigen wesen,  
Der vns sein wort hie glauben heyßt  
all die Er hat erlesen,  
Von Ewigkeyt jm außerwelt,  
auß gnad für kinder hat gezelt,  
dem sei lob, preiß vnd Ehre.

## Psalm 13

**Gebetpsalm wider schwermütigkeyt des geists, daß Gott trösten vnd helffen wölle.**

1. Ach, HERR, wie lang wiltu ietz mein  
so gar vnd gantz vergessen?  
Verbirgst das frölich antlitz dein,  
weil mich vnfäl besessen?  
Wie lang sol sich  
ängsten teglich  
mein seel vnd hertz verschmachten?  
Wie lang sol doch  
der feind mir nach  
stellen vnd gar verachten  
vnd vber mich erheben?

2. Ach, HERR, schaw doch auff mein elend,  
wölst mein gebet erhören,  
Dein gnedig ohren zu mir wend,  
dein antlitz zu mir keren,  
Mein angesicht  
laß trawren nicht  
vnd halt mein augen offen,  
Daß mich die not  
nit senck inn todt,  
für leyd nit werd entschloffen,  
HERR, schaff, daß ich mög leben.

3. Ach, hilff mir, HERR, machs nit zu lang,  
daß meine feind nit bochen,  
Sprechen ›wie wirt jm ietz so bang!  
wir haben vns gerochen.‹  
Wann ich on sig  
darnider lig,  
als hetstu mein vergessen,  
Dann werden sie  
jmmer vnd ie  
hoffertig vnd vermessen  
sprechen, jn sei gelungen.

4. Ich aber hoff auff deine gnad  
vnd weyß, du hilffest gerne.  
Mein hertz sich des gefrewet hat,  
dein trost ist mir nit ferne,  
Darumb sol dir  
all zeit von mir  
so lang ich leb auff erden,  
Weil deine güt  
wol an mir thut,  
dein ehr verbreytet werden  
vnd ewig lob gesungen.

## Psalm 15

**Ermanung zur gerechtigkeyt, daß Gott seiner Kirchen glider ewiglich erhalten wölle.**

1. Welchs mensch sich hat  
im glauben Got  
gar vnd gantz vbergeben,  
Der seh wol zu,  
daß er recht thu,  
nach Gottes willn zu leben,  
Durch welche werck  
auff Gottes berg  
er mög erhalten bleiben,  
vnd merck gar wol  
was wir jm hie fürschreiben.

2. Wer einher geht  
vnd wol besteht  
für Gott mit gutem gwissen,  
Von hertzen schlecht,  
gantz frumb vnd grecht,  
ist stehts dazu geflissen  
Daß er in güt  
mit rechtem gmüt  
die warheyt red von hertzen,  
on argelist,  
on heuchelei vnd schmertzen.

3. Wer des verschönt,  
daß er nit hönt  
seinn nechsten hinder rücken,  
In nit beleugt,  
auch nit betreugt  
mit hinderlist vnd tücken,  
Wer seine zung  
gegn alt vnd jung  
zum besten weyß zu zwingen  
vnd schickt sich recht  
in allen seinen dingen.

4. Wer nit groß acht  
gotlosen pracht  
vnd sich nit an sie keret,  
Sondern geht fort  
nach gottes wort,  
die Gotsförchtigen ehret,  
Wer seinen eyd  
mit gutem bscheyd  
seim nechsten schwert mit trewen  
vnd helts jm gwiß,  
den wirt es nimmer rewen.

5. Wer nit sein gut  
auff wucher thut,  
daß er auff vorteyl dencke,  
Hat stets gedult  
mit der vnschuld,  
nimpt vber sie kein geschencke,  
Wer darnach streb,  
daß er so leb  
wie wir jm hie für schreiben,  
wird hie vnd dort  
ewig erhalten bleiben.

6. Das hilff vns, HERR,  
durch deine ehr,  
wölst vnser immer walten,  
Wir an deim wort  
beid hie vnd dort  
selig werden erhalten.  
Dich, Vatter fron,  
vnd deinen Son  
wöllen wir Ewig loben,  
dein Heilger geist  
wöll vns mit gnad begaben.

## Psalm 16

**Ein weissagung vom leiden vnd aufferstehung Christi.**

1. Hort zu, jr Christen alle sandt,  
von Gott wil ich ietz singen,  
Wie er Christ, seinen son, hat gsandt,  
seinn willen zu volbringen:  
Für die so er jm außerkorn  
hat er gesetzt sein leben,  
sich in den Todt gegeben,  
Daß sie würden auffs new geborn,  
die heiligen auff erden  
vnnd die hie selig werden.

2. Er spricht ›die jrem eygen thun  
vnd menschen werck nach trachten,  
Daß sie da durch kommen zur suhn,  
wann sie jr opffer schlachten,  
Ich wil verwerffen jre gab,  
jrs namens nimmer gdencken,  
den meinen wil ich schencken  
Das Erb, welchs ich erworben hab  
durch mein leiden vnd blute  
den glaubigen zu gute.

3. Drumb wirt der HERR durch mich gepreist,  
der mich auch vnderrichtet,  
Sein götlich hülff allzeit beweist,  
sein recht hand für mich sichtet.  
Vor jm bin ich auch immerdar,  
des frew ich mich von hertzen,  
erlöst von todes schmertzen,  
Hinfürter hats mit mir kein fahr,  
fürn feinden werd wol bleiben  
die sich wölln an mich reiben.

4. Das grab meinn leib nicht halten mag,  
das Er solt drinn verwesen,  
Wird aufferstehn am dritten tag  
vnd von dem tod genesen,  
Gen himel farn in herligkeit  
mit grosser freud vnd wonne  
vil klarer dann die Sonne,  
Zur rechten Gots in Ewigkeyt  
in menschlicher gestalte  
durch Götlich krafft vnd gwalte.‹

5. Das gib, HERR, durch dein gnade groß,  
daß wir im rechten glauben  
Dort werden deine haußgenoß,  
da vns kein feind mag rauben,  
Da du all freud vnd herligkeyt  
vnd das Ewige leben  
den glaubigen wirst geben,  
Dein heilige dreifaltigkeyt  
in deinem thron dort oben  
wir Ewig preisn vnd loben.

## Psalm 19

Psalm XIX. Coeli enarrant.

**Lob und weissagung von herlicheyt des Euangelij in aller welt.**

GOtt lob, daß uns ietz wirt verkundt  
die Euangelisch lehre!  
Himel und erdt mit vollem mundt  
erzelen Gottes ehre  
Bei tag und nacht mit grossem pracht  
an allem ort auff erden,  
Ein iede sprach gibts selber nach,  
daß mög gepredigt werden  
on hindern und geferden.

Die Apostolisch leer her bricht,  
reycht biß an der welt ende;  
Ir richtschnur hats dahin gericht,  
laufft wie die Sonn behende,  
Die sich entprent in Orient  
und geht den Abend nider,  
Mit jrem glantz erleuchtet gantz,  
jr hitz erfrewets wider,  
machts fromb, gerecht und bider.

So thut das Euangeli auch,  
wanns die Seelen erquicket:  
Wo sein zeugniß geht recht im brauch,  
und mann sich fein drein schicket,  
Machts weiß und klug mit gutem fug  
die albern und elenden,  
Erfrewt das hertz und brengts fürwertz,  
erleucht an allen enden  
all, die sich zu jm wenden.

Dann wer recht hat des HERREN forcht  
der wirdt wol ewig bleiben  
Und seinem heilgen Wort gehorcht,  
welchs er jm läßt fürschreiben.  
Das han wir hold besser dann gold,  
gar süß wie honig schmecket,  
Macht all sein knecht fromb und gerecht,  
auch von dem todt erwecket,  
mit gnad all sünd bedecket.

Der menschen fehl sind manigfalt,  
die wölst uns, HERR, verzeihen!  
Uns an der rechten leer erhalt,  
und gnad darzu verleihen,  
Von falschem rath und missethat  
unschuldig mögen leben!  
Laß gfallen dir Wort, Werck und bgir,  
deinn segen da zu geben,  
daß wir dich hoch erheben!

Wir dancken dir, Got vatter werdt,  
und wölln dich immer loben,  
Der du uns armen hie auff erd  
gar reichlich thust begaben  
Durch Jesum Christ, der selber ist  
für unser sund gestorben  
Und durch sein blut uns alln zu gut  
den himel hat erworben,  
sunst wern wir all verdorben.

## Psalm 21.

**Dankpsalm von der Herrlichkeit und ewigen Reich Christi und Sieg wider alle seine Feind.**

1553

Herr Gott in deinem höchsten Thron,  
Wie ist der König Christ dein Sohn  
So hoch bei dir erkläret.  
Was er wünschet, giebst ihm zu Stund,  
Weigerst nit, was dich bitt sein Mund  
Und was sein Herz begehret.  
Dein Güt und Segen muß er han,  
Setzst auf sein Haupt ein güldin Kron.  
Er bitt dich umb das Leben,  
Das willt ihm ewig geben.

Giebst ihm dein Hilf und ewig Ehr,  
Daß alle Wilt dring zu ihm her,  
Mit Lob thust du ihn schmucken;  
Hast ihn zum Gnaden Stuhl gesetzt,  
In ihm sichs freut und alls ergetzt  
Und muß sich vor ihm bucken,  
Auch ihm all werden unterthan,  
Denselben König beten an.  
Der wird wol ewig bleiben.  
Wer will sich an ihn reiben?

Es strafts gar hart dein rechte Hand,  
Die dem König thun Widerstand  
Und sein Reich wöllen hassen;  
Verstoßest sie in deinem Zorn,  
Daß sie ewig werden verlorn,  
Wirst keinen leben lassen.  
Ihr Frucht und all ihrn Menschen Tand,  
Auch was sie lehren allesammt,  
Das wirst du gar ausrotten  
Und all ihr Thun verspotten.

All die bös Anschläg han bedacht,  
Die hast du all zu nicht gemacht,  
Daß sie jetzt leiden müssen;  
Dein Last auf ihre Schultern glegt,  
Mit Scham und Schand hast sie bedeckt,  
Müssens mit Schaden büßen.  
Aber deim König giebst du Kraft,  
Hast ihm ein ewig Reich verschafft.  
Für solch himmlische Gaben  
Wölln wir dich ewig loben.

Preis sei dem allmächtigen Gott,  
Der im Anfang erschaffen hat  
Alls in Himmel und Erden;  
Seim Sohn, der uns erlöst aus Gnade  
Von allem Unglück, Sünd und Tod,  
Und wollt der Mittler werden;  
Den heilgen Geist, den Tröster gut,  
Der uns für Sünd und Schand behüt,  
All, die wir ihm vertrauen,  
Im Glauben auf ihn bauen.

## Psalm 22

### Psalm XXII. Deus deus meus.

**Weissagung vom Leiden und aufferstehung Christi, erlösung menschlichs geschlechts, unnd ehre Göttlichs namens.**

DA Christus an dem Creutze hieng  
in schmach zu unsern ehren,  
Für unser schuldt die straff empfieng,  
rieff er zu got dem herren:  
„Mein Got, Mein Got, wie hastu mich  
so gentzlich ubergeben!  
Ich ruff und schrei, kein hülff nit sih,  
es geht mir an dz leben!  
Ruff tag und nacht,  
doch wirt meins schreiens nit gedacht!

Du aber wonst im heiligthumb  
und Israel dich preiset,  
Du bist gewest der vätter rhum,  
den du stedts gnad beweisest  
In aller not, die sie anfacht,  
reychtstu in deine hande,  
Auß jrem leyd und trübniß bracht,  
sie wurden nit zuschanden,  
all jr geschrei  
erhörtestu und machtst sie frei.

Ich aber bin ein wurm veracht  
und keinem menschen gleiche,  
Verspeit von iederman belacht,  
mich hönt beyd arm und reiche,  
All, die mich sehen, spotten mein,  
gegn mir jr maul auffsperren,  
Sprechen: Wie bsteht er nun so fein!  
wie rufft er nit zum HERREN,  
daß Er ietz käm  
und hülff jm, hat Er lust zu jm?

Dennoch bistu mein Got und hort  
auß meiner mutter leibe,  
Ich bin dein Son und ewig Wort,  
Mensch geborn von einem weibe!  
Auff dich mich stedts verlassen hab  
von meiner mutter brüsten,  
Drumb laß in diser angst nit ab,  
mich auß der not zu fristen!  
sunst ist niemand,  
der mir ietz reycht der hülffen hand.

Groß Ochsen und vil feyster Stier  
mich gwaltiglich umbringen,  
Sperrn auff jrn rachen gegen mir,  
wie Löwen mich verschlingen,  
Bin wie ein wasser auß gestürtzt,  
mein hertz wie wachs zerflossen,  
Mein safft vertrucknet und verkürtzt,  
gantz trostloß und verlassen,  
mein zung anklebt  
und ist nichts mehr an mir, das lebt.

Es rotten sich vil böser hund  
mich gar umbgeben haben,  
Han mir mein hend und füß verwundt,  
mit negeln gar durchgraben,  
Gantz außgereckt hang ich hie bloß,  
all mein gebein möcht zelen,  
Umb mein kleydt werffen sie daß loß  
und meinen rock verspielen,  
mein schmach und pein  
lassens jrs hertzen freude sein.

Doch wirstu mich auß diesem leyd  
vom todt und Hellschem schrecken  
Bringen zu grosser herligkeyt,  
am dritten tag erwecken,  
Daß ich deins Namens ehr und rhum  
meinn Brüdern mög verkünden,  
Daß man durch Gnad allein wirdt fromb,  
erlöst von Todt und Sünden,  
Von pein der Hell,  
des frewt sich Jacob und Israel!

Dann du, HERR Got, hast nit verschmeht  
den elenden und armen!  
Dein gnad ubr all gar reichlich geht,  
läßst dich der welt erbarmen!  
Vom Auffgang biß zum Nidergang  
mit deinem wort sie peisest!  
Des sagen dir die frommen danck,  
den du solch gnad beweisest,  
und frewen sich,  
daß sie solln leben Ewiglich!

Dann wirdt dein nam gepredigt recht,  
wann mich die Heyden ehren,  
Für mir anbetten all geschlecht  
und sich zu mir bekeren,  
König und Fürsten alle die,  
beyd armen und geringen,  
Für mir solln biegen jre knie,  
zu meinem Reich eindringen,  
daß sich dein ehr  
biß an das end der welt vermehr.“

Dein Sam bleibt in der Christenheyt,  
deimn Namen zu verkünden  
Von gschlecht zu gschlecht wirdt außgebreyt,  
von kind zu kindes kinden,  
Daß wir von Sünd gewaschen reyn  
auffs new werden geboren:  
Das thustu, HERR und Got, allein  
an den, die du erkoren  
durch Jesum Christ,  
der unser Got und heyland ist.

Dein Nam, Vatter im himelreich,  
muß hie geheilget werden,  
Und widerfar dein gnad alln gleich,  
dein will gescheh auff erden  
Der maß wie dort im himel hoch,  
den leib wöllst uns erneren,  
Laß uns die schuldt gnediglich nach,  
wöllst unser feind bekeren,  
auß allem leydt  
hilff uns zur Ewign seligkeyt!

## Psalm 23.

Eine Weissagung vom Reich Christi, und daß ihn alle Welt annehmen solle.

Gott Lob, daß wir die Gottes Kraft  
In aller Welt jetzt sehen;  
Sein Wille das Evangeli schafft,  
Und müssens lan geschehen.  
Ob man jetzt tob und machs auch grob,  
Schaffts dennoch seinen Willen.  
Man lauf, man renn, man köpf, man brenn,  
Wirds gwißlich niemand stillen;  
Es muß sein Lauf erfüllen.

All, die sich aber geben drein  
Und lassens fröhlich walten,  
Sollen von Sünden werden rein  
Und durch dasselb erhalten.  
Die ihre Herz nit dort hinwärts  
Nach loser Lehre biegen,  
Nit sein bereit zu falschem Eid,  
Die werden dadurch siegen,  
Sünd, Tod und Hell betriegen.

Sie sölln den Segen von dem Herrn  
Und Grechtigkeit empfangen.  
Gott wird sein Heil an den vermehrn,  
Die darnach thut verlangen.  
Des Herrn Geschlecht bleibt allzeit recht,  
Die seinem Wort nachjagen,  
Thut ihn zu Stund sein Willen kund,  
Wann ihm fleißig nachfragen;  
Niemand wird sie verklagen.

Darumb, ihr Herrn, wöllt wacker sein,  
Eur Thor macht hoch und weite.  
Es zeucht der Ehrenkönig rein,  
Der mächtig ist im Streite.  
Ob Jemand zagt, weiter nachfragt,  
Wollt ihn halten verdächtig,  
Dem sagen wir, daß sich drauf verlaß,  
Er ist der König mächtig,  
Im Streit stark, gwaltig, prächtig.

Drumb thut frisch fröhlich auf eur Thor,  
Es soll euch sein ohn Schaden;  
Der Ehrenkönig ist davor,  
Er kommt mit eitel Gnaden.  
Fragt weiter nicht und seid bericht,  
Er ist der Ehrenkönig,  
Der rechte Gott von Zebaoth;  
Werd ihm nit widerspännig  
Und seid ihm unterthänig.

Deß dankn wir Gott für solche Gnad  
Und wölln an ihm nit zagen,  
Der uns so hoch begnadet hat  
Jetzt in den letzten Tagen  
Durch Jesum Christ, der für uns ist  
Zum Opfer übergeben,  
Vergoß sein Blut uns alln zu gut,  
Auf daß wir in ihm leben,  
Ewig in Freuden schweben.

## Psalm 25

**Gebetpsalm, daß Got regieren, sünde vergeben, trösten vnd erretten wölle.**

1. An allen menschen gar verzagt  
zu dir mein seel wil geben,  
HERR, Got, auff dich hab ichs gewagt,  
erhalt mich bei dem leben,  
All mein zuflucht stell ich an dich,  
laß nit zuschanden werden mich,  
daß sich mein feind nit frewen.

2. Es wirt niemand verschämet stehn  
von den die auff dich bawen,  
An deiner hand sie sicher gehn,  
der kauff wirt sie nit rawen,  
Verschämet müssen all die sein  
die leyd anthun den armen dein  
vn recht vnd all vrsachen.

3. Zeyg mir den weg der grechtigkeyt,  
den steyg zu dir mich lere,  
Vnd leyte mich in deinr warheyt,  
dann du bist Got mein HERRE,  
Mein heyl vnd trost, mein hülff vnd rath,  
daran mein seel ein gfallen hat  
vnd stedtig darauff trutzet.

4. Laß dir, mein Gott, zu hertzen gehn  
vnd wöllst daran gedencken,  
Wie all die deinen mit dir stehn  
den du dein gnad thust schencken,  
Von Ewigkeyt in auß ersehn,  
bewaret in dem rathe dein,  
da durch sie selig werden.

5. Meiner jugent vnwissenheyt  
vnd aller meiner schulde  
Gdenck nit, mein Got, sie sind mir leyd,  
sonder nach deiner hulde  
Wöllstu, O HERR, erbarmen dich,  
von allen sünden freien mich  
vmb deiner güte willen.

6. Der HERR ist gut, richtig vnd süß  
allen die an jm hangen.  
Ob auff dem weg schon gleit jr füß,  
wirt Er sie doch empfangen  
Vnd leren sie den willen sein,  
geschriben in jr hertze fein  
nach seinem wolgefallen.

7. Des HERREN weg sind stedts gestelt  
auff warheyt, guad vnd güten,  
Den seinen Er die zusag helt  
vnd wils dabei behüten  
Die fragen nach dem worte sein  
vnd glauben was Er lobt darinn,  
wie vns die schrifft vermeldet.

8. Vmb deines Namens willn, O HERR,  
biß gnedig meiner Sünde.  
Sie wächst vnd mehrt sich immermehr  
vnd schreckt mich alle stunde.  
Drumb leer mich dein gesetz all tag,  
daß ich den weg erwelen mag  
der dir ist wolgefellig.

9. Wer lebet in der Gottes forcht  
wirdt seine güter erben,  
Wer im glauben seim Wort gehorcht  
die sollen nicht verderben,  
Der HERR ist jr verborgen schildt,  
sein Geheymniß Er jn vermeldt  
die nach seim willen leben.

10. Mein augen sind all zeit zu dir,  
o HERR, mein Got, gerichtet,  
Daß du helffst auß dem netze mir  
dern die mich han vernichtet.  
Erbarm dich mein vnd sih mich an,  
dann arm bin ich, von iederman  
auch gar vnd gantz verlassen.

11. Meins hertzen weh richt mich ietz hin,  
komm, HERR, vnd tröst mich wider.  
Schaw, wie ich gar vernichtet bin,  
im elend lig darnider.  
Darumb vergib die Sünde mein,  
sih an, wie vil der feinde sein  
die mich on sach verfolgen.

12. Beschütz mein seel vnd rette mich,  
laß mich nit gar verkommen.  
Meinn trost setz ich allein auff dich,  
des frewen sich die frommen,  
So komm bald, HERR, vnd hilff vns auff,  
Israel, deinem armen hauff,  
der dir allein anhanget.

13. Got Vatter, Son vnd Heilgem geist  
wöllen wir ewig preisen,  
Sein wolthat rhümen allermeist  
die er vns thut beweisen,  
Der vns auff erden gnug beschert,  
die seel auch ewig dort ernert,  
dem singn wir Haleluia.

## Psalm 32

**Ein leer von vergebung d’sünden, daß wir vnsere sündhafft natur erkennen, vmb gnad bitten, vnd vergebung der sünd durch Christum hoffen sollen.**

1. Wol dem menschen, dem sünden vil  
vnd missethat vergeben  
Vnn dems Got nit zu rechnen wil,  
für den todt gibt das leben!  
Dann da ich wolt  
mein sünd vnd schuldt  
vor dir, Herr, nicht bekennen,  
Verdorrt mein safft  
vnd all mein krafft,  
must mich einn sünd‘ nennen.

2. Dann deine hand war vber mir  
vnd truckt mich tag vnd nachte,  
Macht mir die Sünd so groß vnd schwer,  
daß all mein gbein verschmachte,  
Da sprach ›Ich muß  
mich kern zur buß,  
bekennen mein gebrechen‹:  
Dein zorn ließ ab,  
bald sünd vergab,  
wilt mir kein schuld zurechnen

3. Dafür dich auch von anbegin  
all Heilgen han gebetten,  
Daß du auß gnad vergabest jn  
jr schuld vnd vbertretten,  
Dadurch sie sein  
gantz frei vnd reyn  
von sünd vnd Hellschem schrecken,  
Wirst sie on klag  
am jüngsten tag  
zur herrligkeyt erwecken.

4. Du bist, Herr Got, mein schirm vnd schutz,  
wöllst mich für angst behüten,  
Daß mir nit schad der sünden trutz,  
der Hell vnd Teuffels wüten:  
Zeyg mir dein weg  
vnd deine steg  
vnd mach mich, Herr, verstendig,  
Daß ich nit werd  
gleich wie ein pferd  
wild, fräch vnd gar vnbendig.

5. Der gotloß wirt für seine Sünd  
beyd hie vnd dort geplaget,  
Der glaubig stedts gnad bei dir sindt,  
wie vns dein Wort zusaget:  
Drumb dancken wir,  
daß deine leer  
thut vnser hertz vernewen.  
In deinem rhum  
gerecht vnd frumm  
wölln wir vns Ewig frewen.

## Psalm 34

**Ein Danckpsalm, für die geystlichen gaben, Daß Got die seinen erhört, hilfft, tröst vnd schützt in allen nöten.**

1. Ich wil den HERRN stedts loben  
vnd alle stund  
sol sein lob sein in meinem mund.  
Sein rhum wirt hoch erhaben,  
das krefftiglich  
der elend hörts vnn frewet sich.  
Den HERRN wölt mit mir preisen,  
samptlich mit ein  
laßt vns dem HERREN dāckbar sein,  
Sein hülff wil vns beweisē,  
wer jm gehorcht,  
de hilfft er stets auß aller forcht.

2. Die hertzlich für jm betten,  
jr angesicht  
läßt Er zu schanden werden nicht.  
Den elenden zu retten  
hört bald sein bitt  
vnd läßt jn in den nöten nit.  
Sein freuntlicheyt wölt schmecken,  
wol dem der bawt  
auff jn, in all seinr not vertrawt.  
Sein Engel wirt sie bdecken  
rings vmb sie her  
vnd hilfft jn stedts auß aller gfehr.

3. All die jm widerstreben  
vnd sich verlan  
auff reichthumb, die soln mangel han.  
Den frommen wirt gnug geben,  
wer jm gehorcht  
vnd lebt allzeit in seiner forcht.  
Ir kinder, kompt vnd höret:  
ich wil euch lern  
die zucht vnd rechte forcht des HERRN.  
Wer gut leben begeret,  
der bhüt sein zung  
vor falscher leer vnd lesterung.

4. Laß ab vom bösen leben  
vnd thu das gut,  
such frid in einfaltigem mut,  
So wirt dir Got gnug geben,  
er neygt sein ohr,  
auff das Er dein gebet erhor.  
Seinn grimm vnd zorn läßt walten  
vber mißthat  
vnd wer was böß im sinne hat,  
Daß man nit von jn halte  
vnd hie auff erd  
jrs Namens bald vergessen werd.

5. Wann die gerechten betten,  
so hört sie Got,  
errettet sie auß aller not.  
Er wil nah bei sie tretten,  
daß ers vffricht  
welchen die not jr hertz zerbricht,  
Meynen, sie seien gscheyden  
von Gottes gnad,  
weil sie die Sünd zerschlagen hat:  
So muß der grecht vil leiden,  
doch auß dem alln  
hilfft jn Got nach seim wolgefalln.

6. All die den frommen hassen  
sölln haben schuldt,  
vnglück lödtets mit vngedult.  
Der HERR wirt nit verlassen  
die danckbar sein,  
behüt vor schaden jr gebeyn.  
Vnd all die auff jn schawen  
erlöst er gar  
auß aller not vnd todes fahr.  
Die sich dem HERRN vertrawen,  
die sollen nicht  
verklagt werden vor Gotts gericht.

7. Hilff vns zu disen zeiten,  
o Got so fron,  
durch Christum deinen lieben Son,  
Daß wirs im glauben beyten  
vnd deinr zusag  
erwarten an dein jüngsten tag,  
Dieweil vns steissig ieben  
in rechter gdult,  
verfolgung leiden one schuldt,  
Christlich von hertzen lieben,  
von sünden rein  
dort bei im ewig selig sein.

## Psalm 39

**Ein lere, wider die ergernuß, daß es den bösen so wol geht.**

1. Ich denck in meinem gmüt,  
wie ich mein zung behüt  
vor affterred vnd Sünde:  
Ich seh, es wil so sein,  
der gotloß fehrt herein,  
jm grathen all sein fünde:  
Wann ich daran gedenck,  
mein hertz ich selber krenck,  
daß sie sind so vergessen,  
Vor eifer werd entzündt,  
iedoch verstummt mein mundt,  
mein leyd muß in mich fressen.

2. Drumb bit ich dich, O HERR,  
mich recht erkennen leer  
die eitelkeyt meins lebens:  
Wir müssen bald dauon,  
vnd aller menschen thun  
ist nichts vnd alls vergebens.  
Was hilffts daß man fast scharrt,  
der zeit doch nit erharrt,  
daß man sein möcht geniessen,  
Mit vnruh samlet schätz  
vnd muß sie doch zuletst  
hie lassen mit verdriessen.

3. Mein sünd vergib, O Got,  
daß ich nit werd zum spott  
vnd mein die feinde lachen.  
Ich schweig vnd tröst mich dein,  
wils auch gut lassen sein,  
ich weyß du wirsts wol machen.  
Wend deine plag von mir,  
sie schreckt mich al zu sehr,  
dein hand kan niemand tragen.  
Wem du die Sünd zeygst an  
muß wie der schnee zergan,  
vor traurigkeyt verzagen.

4. Ach, wie gar nichtig sind  
auff erd all menschen kind!  
drumb wil ich mich bekeren:  
Mein schreien, HERR, vernimm,  
mein klag vnd weynens stimm  
wöllst gnediglich erhören.  
Ach, HERR, werff mich nit hin,  
ob ich schon elend bin,  
dein pilgrim hie auff erden.  
Hilff, daß ich werd erquickt  
vnd ich nit hingerückt  
von dir verstossen werde.

5. Got schöpffer aller ding,  
wie ist so gar gering  
der menschen thun auff erden!  
Drumb hilff vns auß der not,  
daß wir von Sünd vnd todt  
alhie errettet werden,  
Durch Christum deinen Son,  
der gnug für vns hat than:  
wann wirs im glauben fassen,  
So wil Er vns auch dort  
die Himelische pfort  
seliglich schawen lassen.

## Psalm 48

**Trostpsalm der Christlichen Kirchen, welcher Gottes dienst wider die feind erhalten.**

1. Groß ist der HEGR vnd hoch berhümpt,  
bekant alhie auff erden,  
Der seinen sich mit ernst annimpt  
die hie verachtet werdē,  
Seinr heilgen gemein,  
die recht Christen sein,  
gehorcht seiner stimm  
gleich wie Jerusalem,  
die wil Er ewig schützen.

2. Das hat die welt verdrossen sehr,  
die sich dagegen rhümet,  
Trutzt auff jr macht, jr salsche leer  
auffmutzt vnd hoch verblümet:  
Ir list vnd gewalt  
braucht sie manigfalt,  
wüt vnd thut jr best,  
dennoch muß sie zu letst  
an all jr macht verzagen.

3. Sie können widerstreben nicht  
deinr macht vnd starcken hande:  
Alln hohmut deine krafft zerbricht  
zu wasser vnd zu lande:  
Das han wir erfarn,  
du thust sie nit sparn,  
Herr du trewer hort,  
damit erheltst dein wort,  
daß dich die frommen preisen.

4. Darumb dein Nam ist hoch geehrt,  
vnd frewen sich die Christen,  
Die du hast durch dein wort vermehrt  
vnd rhust sie täglich fristen,  
Du hast außgebreyt  
gnad vnd grechtigkeyt:  
des frewen wir vns,  
daß wir han deine gunst,  
vnd deines worts geleben.

5. Des frewet euch, jr Christen all,  
die jr kennt seinen Namen.  
Lobt Got frölich mit grossem schall,  
vnd halt am wort zusamen,  
Das Ewig bestehe  
vnd nimmer zergehe,  
gepreißt vnn verkündt  
von gschlecht zu kindes kind,  
daß sich all welt bekere.

6. Preiß, ehr vnd lob dem höhsten got,  
der vns auß nicht geschaffen,  
Vnd durch seinn Son erlöset hat  
vons Teuffels gwalt vnd waffen,  
Im Heiligen geyst  
wir im allermeyst  
rhum sagen vnd danck  
hie vnser leben lang,  
vor aller welt bekennen.

## Psalm 49

**Lehrpsalm wider die ergernuß ab dem glück der bösen.**

1. Merckt auff jr leut, hört alle gleich  
die jr auff erd ietz leben,  
Klein, groß, jung, alt, beyd, arm vnd reich,  
gut leer wil ich euch geben,  
Weißheyt, verstand  
wil ich zu hand  
mit sprüchen fürher bringen,  
Das selb auch sol  
recht lauten wol,  
auff seyten spil herklingen.

2. Warumb mein hertz solt förchten sich  
in disen bösen tagen?  
Ob schon der feind tobt wider mich,  
all freundtschafft thut absagen,  
Mit stoltzem mut  
auff gelt vnd gut  
vnd auff sein reichthumb trutzet,  
Kunst, weißheyt, gwalt  
vnd schöne gstalt  
sein hoffart hoch auffmutzet.

3. Kan doch ein bruder in der not  
den andern nicht erretten,  
So kan ein mensch auch in den todt  
nicht für den andern tretten:  
Es kost zu vil  
vnd hat kein zil,  
ewig ist vil zu lange,  
Drumb bleibt jr seel  
in hellscher quel,  
da muß jn werden bange.

4. Wann gleich ein mensch hie lange lebt,  
ann todt auch nicht gedencket,  
Nach weißheyt, gut vnd ehren strebt,  
zu letzt sich alles lencket,  
Daß weise leut  
morgen vnd heut  
gleich wie die Narren sterben,  
Ir gelt vnd gut  
(obs gleich wee thut)  
einn andern lassen erben.

5. Ir hertz ist, daß sie gut vnd ehr  
vnd häuser han auff erden  
Vnd daß sich jr geschlecht vermehr,  
weit außgebreytet werden:  
Doch wert jr brang  
all hie nit lang,  
sie müssens alles lassen,  
Hin sterben sie  
gleich wie das vieh,  
doch könnens sie nicht massen.

6. Ir thun ist eitel torheyt zwar,  
ob sie gleich anderst sagen,  
Sie ligen in der Hellen gar,  
im todt die Sünd sie nagen,  
Ir trutz ist glegt  
vnd außgefegt,  
des frewen sich die frommen  
Vnd werden fro,  
daß gleich also  
die Gotlosen vmbkommen.

7. Auß solchem alln erlöst mich Got,  
behüt auch für der Sünde.  
Ob gleich der Reich seinn willen hat,  
gut, ehr vnd grosse freunde,  
So fert jm doch  
sein gut nit nach,  
sein ehr muß hie verschwinden,  
Wirt hingericht,  
daß er das liecht  
dort nimmermehr wirt finden.

8. Für der schrecklichen finsternuß  
wöllstu vns, HERR, behüten,  
Daß wir auß allm bekümmernuß,  
auß teuffels strick vnd wüten  
Vnd aller fahr  
entladen gar,  
von aller last entbunden,  
In deinem Reich  
dort Ewiglich  
all bei dir werden funden.

## Psalm 50

### Psalm L. Deus deorum dominus.

**Ein weissagung von der herrligkeyt des Euangelii.**

GOtt rufft und schreit, sein stimm außbreyt,  
auß Zion bricht herfür sein wort,  
Und sagt, daß Er allein sei der,  
der sein volck richt und hilfft jn fort!  
Auß aller not, sünd, hell und todt  
hilfft Er und ist ein trewer hort.

Wer heilig ist und rechter Christ,  
derselb versteht Gotts willen wol,  
Daß Er seinn bund auch alle stund  
mehr dann das opffer achten sol,  
Sein grechtigkeit wirt außgebreyt,  
seinr gnad ist himl und erden vol.

Er spricht: „Schweig nu und hör mir zu!  
meinn willen ich dir zeygen wil!  
Dein opffer schwer ich nicht beger,  
on glauben gilts vor mir nit vil!  
Dein Got bin ich, da für halt mich,  
laß mich dir helffen, halt du still!

Drumb nicht gedenck, daß ich geschenck  
nem für die sünd und missethat!  
Schaff, Ochs und Rindt und was man findt  
mein hand selb alls erschaffen hat!  
Vögel und thier ist alls vor mir,  
lebt meiner hülff, beyd fru und spat!

Wanns ich nu wolt oder essen solt,  
würd ich dich nicht drumb reden an!  
Ist doch die erd und was sie bschwerdt  
alls mein und muß sein wesen han  
Von mir allein und findt sunst keinn,  
der jm in nöten helffen kan!“

Drum opffer Got nach seim gebot  
preiß, lob und ehr und sag jm danck,  
In angst und not, Sünd, hell und todt,  
so ruff jn an, wann dir wirt bang,  
Dann hilfft er dir nach deim begir,  
drumb preiß jn auch dein lebenlang!

Wer aber wil mit wercken vil  
sich selbs von sünden machen frei,  
Der lestert Got mit hon und spott,  
als ob er gleich eim kaufman sei,  
Das recht verkert und unrecht lert  
und zeucht die Schrifft beim har hinbei.

Er haßt die zucht, des glaubens frucht,  
veracht Gots wort und wirffts zu rück:  
Siht Er einn dieb, so ists jm lieb,  
heimlich braucht er Ehebrechers stück,  
Sein zung gern leugt, die leut betreugt,  
braucht nichts denn eitel falsche tück.

Das darff er thun und ist so kun  
und denckt, Gott söll es straffen nicht,  
So Er doch hat mit zorn und gnad  
all ding zu urteyln sich verpflicht:  
Wer gots vergißt, sich selb vermißt,  
der wirt auch Ewig hin gericht.

Drumb ist kein weg, kein straß, kein steg,  
kein opffer, da man Got mit preißt,  
Dann daß sein wort, der gnaden hort,  
angnommen und daß man sichs fleißt;  
Danck jm allzeit in lieb und leyd,  
der glaub wirt mit der that beweist!

Dran uns erhalt durch deinn gewalt,  
der du uns all erschaffen hast  
Und durch deinn Son, der gnaden thron,  
erlöset von der sünden last!  
Dein Heilger geyst uns alln geleyst,  
daß wir dort Ewig sein dein gäst!

## Psalm 61

**Gebetpsalm vmb erhaltung der Christen, vnd für die Oberkeyt.**

1. O Herre Got, ich schrei zu dir  
alhte auff erden in der not,  
Wölst gnediglich erscheinen mit,  
dann mich groß müh vmbgeben hat,  
Sonst niemand ist  
zu dieser frist  
dem ich mein not möcht klagen,  
Wo du nit tröst  
vnd nich erlöst,  
muß ich in angst verzagen.

2. Du bist mein trost vnd zuuersicht,  
HERR, mich auff deinen felsen baw,  
So mag der feind mir schaden nicht,  
wann ich auff deine gnad vertraw.  
Es hat fürwar  
bei dir kein gfahr,  
da mag mich niemand letzen:  
Du starker thurn,  
sie han verlorn  
die sich wider dich setzen.

3. Es ist, HERR, gut bei dir zu sein,  
du höchster Got vnd trewer hort,  
In deiner Christlichen gemeyn,  
da man stedts hört dein heilge wort:  
Da bei wöllstu  
vns stedts vnd nu  
vnder deinn flügeln schützen,  
Behüt vns, HERR,  
vor falscher leer,  
sie mag vns ja nicht nützen.

4. O Herre got, du belohnest wol  
die da förchten den Namen dein,  
Darumb man dich stedts loben sol,  
du thust vns deiner hülffen schein.  
Dein gnad ist groß  
on alle maß  
vnd steht auch all zeit offen  
Der gnaden thür,  
wer klopfft dafür,  
den betrengt nit sein hoffen.

5. Du gibst dem könige vil jar,  
so bsteht das weltlich Regiment,  
Wann duß beschützest gantz vnd gar  
in gutem frid biß an das end:  
Wöllst eynigkeyt  
der Oberkeyt  
vnd deinen segen geben,  
Vndr jrem schutz  
der gmeyne nutz  
mit friden mögen leben.

6. Das wöllstu vns durch deine gnad  
erhalten, HERR, gantz seliglich,  
Wies dein weißheyt verordnet hat,  
das bitten wir von hertzen dich,  
So wollen wir  
zu ehren dir  
stedts preisen deinen Namen,  
Sol weit vnd breyt  
all Christenheyt  
singen gar frölich Amen.

## Psalm 64

**Gebet vnd trostpsalm wider die feind.**

1. Herr Got, mein stimm vnd klag erhör,  
behüt mir ietz mein leben.  
Grewlich brechen die feind herfür  
vnd han mich gar vmmgeben:  
Verbirg mich für der bösen schar  
vnd für den vbelthätern gar,  
sie feind mir vil zu mechtig.

2. Ir wort schärpffen sie wie ein schwerdt,  
den frommen zu verdriessen,  
Ir gifftig zung stedts rach begert,  
gleich wie mit pfeilen schiessen,  
Seind boßhafftig in all jrm thun,  
mit jrn anschlegen frech vnd kün,  
stoltz, hoffertig vnd prechtig.

3. Sie brauchen renck vnd heymlich tück,  
mit schalckheyt sich zu stercken,  
Wie sie dem frommen legen strick,  
sprechen ›wer solt es mercken?‹  
Sie sind verschlagen gantz und gar,  
jr thun ist eitel Sünde zwar  
vnd wölln sich nicht bekeren.

4. Drumb wirt sie Got bald richten hin,  
daß sie es fülen sollen.  
Ir zung in jrm verkerten sinn,  
die wirt sie selber fellen,  
Ir spotten, wers wirt sehen an  
sprechen ›Das hat Got selb gethan  
der kan alln gwalt verheren.‹

5. Des frewen sich die frommen all  
die Got allein vertrawen,  
Im glück vnd allem vngefall  
auff seine hand nur schawen  
Vnd rhümen sich des HERRN allein,  
der Ewiglich wil bei jn sein  
vnd wirt sie wol erneren.

## Psalm 65

**Danckpsalm für die grosse gaben Gottes.**

1. Herr Got, man lobt dich zu Zion  
der gnaden thron  
vnd gibt dir deine ehre,  
Weil du erhörst der armē bit,  
verachtest nit  
all die sich zu dir keren:  
Die missethat  
vnn sünd vns hat  
geengstet sehr,  
vergibs vns HERR,  
thu vns deinn willen leren.

2. Wol dem den du hie machest fromm  
vnd daß Er komm  
in deinem hauß zu wonen!  
Wem du die sünd vergeben hast  
der hat den trost  
daß du sein wirst verschonen:  
Dein wunder groß  
on alle maß  
gerechtigkeyt  
von Ewigkeyt  
die wirt all gut belohnen.

3. Dann du bist, HERR, der menschen heyl  
on allen feyl  
vnd zuuersicht auff erden,  
In aller welt, auch an dem meer  
vnd runds vmbher  
Wo leut erfunden werden:  
All feste berg  
setzt deine sterck,  
du bist all zeit  
zur hülff bereyt  
in angst vnd allen gferden.

4. Wann sich die feinde rüsten sehr  
vnd brausen her  
gleich wie die wasserwellen,  
So stillstu bald jm tollen sinn  
vnd wirffst sie hin  
müssen sich freundtlich stellen:  
Wann solchs geschiht,  
all wer es siht  
erschrickt zur buß,  
bekennen muß  
daß du kanst hoffart fellen.

5. Da gibstu vns zeitlichen frid  
vnd machst damit  
daß sich all sorge legen,  
Dann frewt sich alls was athem hat  
beyd frü vnd spat  
in fröligkeyt bewegen,  
Wann deine hand  
segnet das land  
vnd fruchtbar macht,  
daß alles lacht,  
durch Sonnenschein vnd regen.

6. Wann dein brünnlin frölich her quillt,  
die forchen füllt,  
muß alles wol gerathen:  
Da bringen wir mit hauffen ein  
frucht, korn vnd wein  
zur schewren vnd zur trotten:  
Du krönst das jar  
mit gutern gar,  
daß wir han gnug  
mit allem fug  
durch deine wunderthaten.

7. Wo du hin setzest deinen fuß  
alls wachsen muß  
vnd järlich sich ernäwen,  
In wüsten wälden, berg vnd thal,  
grunts vberal  
vnd in den schönen äwen,  
Da geht das viech  
vnd mestet sich,  
daß jederman  
hat lust daran,  
muß jauchtzen vnd sich fräwen.

8. Für alle wolthat die du vns  
auß güt vnd gunst  
auff erden thust bescheren  
Sollen wir auch an allem ort  
nach deinem wort  
mit preiß dein lob vermehren  
In deinem Son,  
der gnug hat thon,  
wie vns beweist  
dein Heylger geyst,  
solchs durch dein wort thust leren.

## Psalm 67

### Psalm LXVII. Deus misereatur.

**Ein gebet und dancksagung, daß Got sein wort erhalten, und diß zeitlich leben segnen wölle.**

HErr Got, du wöllst uns gnedig sein,  
laß uns leuchten deinr gnaden schein,  
Gib uns deinn segen gnediglich,  
daß wir auff erd erkennen dich,  
Auff das dein heyl in allem land  
bei allen Heyden werd bekandt.

Wann sie empfinden deine gnad,  
so dancken dir die völcker, Got,  
Jauchtzen, von hertzen frölich sein  
ob solcher grossen güte dein,  
Daß die du dir hast außerwelt  
dein hand regiert, schützt und erhelt.

Es dancken dir die völcker all,  
daß du nach deinem wolgefall  
Dein wort jn reichlich geben hast,  
durchs blut deins liebens sons erlöst,  
Drumb das land sein gewechs auch gibt,  
in buß, glauben und lieb sich übt.

Uns segne Got, der Vatter werdt,  
der schöpffer himels und der erd!  
Uns segne der Herr Jesus Christ,  
der unser Got und heyland ist  
Seins geystes trost und gütigkeyt  
segne die gantze Christenheyt!

## Psalm 70

### Psalm LXX. Deus in adiutorium.

**Gebetpsalm umb hülff wider die Tyrannen und feind der Christenheyt.**

HIlff, HERRE Got, zu dieser zeit  
der Christenheyt!  
errett uns auß der angst und not!  
Tyrannen mord und ketzer gifft  
gar hart uns trifft,  
veruolgen gar biß in den todt.  
Ir böse tück wirff du zurück,  
mach sie zu schand nur alle sand,  
die uns bößlich nach stelln, O Got!

Auff das die Christenheyt auff erd  
getröstet werd,  
sich frewen muß und frölich sein.  
All, die deins Namens ehr lieb han,  
glauben daran  
und fragen nach dem willen dein,  
Die dancken dir aus hertzen gir,  
und sagen, das on underlaß  
hoch globt sei Got in seiner gmein.

Ob wir gleich arm sein und elendt,  
das glück sich wendt  
und uns die Welt verachtet sehr,  
So han wir doch den trost bei dir,  
daß du kompst schir,  
errettest uns, mein Got und Herr!  
Du stehst uns bei und machst uns frei,  
drumb wir mit preiß auff alle weiß  
singen deins Namens lob und ehr!

## Psalm 72

**Weissagung vom Reich Christi, vergeltung der sünd, vnd lob Gottes.**

1. Zvr zeit des alten Testaments  
vnd Israelschen Regiments  
thet man herzlich begeren,  
Daß got seinn son auß Dauids stam  
wolt kommen lan so lobesam  
vnd sie der bitt geweren.  
Des ward auch fro köng Salomo,  
sein Reich thut hie beschreiben  
Durch Gottes geyst, ders singen heyst  
was Christus solt betreiben.

2. Got, gib dem könig dein gericht,  
dein grechtigkeyt laß fehlen nicht  
Christo, des königs Sone,  
Daß Er bring zur gerechtigkeit  
das volck so an den Sünden leit,  
der elenden verschone,  
Auff das auff erd verkündet werd  
der frid an allen enden,  
Dein grechtigkeyt werd außgebreyt,  
wann du dein wort wirst senden.

3. Damit das elend wolck auff erd  
durch jn bei recht erhalten werd  
vnd sei das heyl der armen,  
Welchen das gsetz die gwissen zwingt  
vnd durch die Sünd zur hellen dringt,  
der wil Er sich erbarmen.  
Die lesterer mit menschen leer  
die gwissen wölln zerreissen,  
Die sol Er fort mit seinem wort  
biß in die hell zerschmeissen.

4. Man wirt jn förchten hie auff erd,  
so lang der Mon vnd Sonne wert,  
von kind zu kindes kinden,  
Wie die tropffen falln in das graß  
vnd der regen das land macht naß,  
wirt man sein wort verkünden.  
Zu seiner zeit mit grosser freud  
wird sich der grecht erheben,  
Seinn friden groß on vnderloß  
wil Er der welt hie geben.

5. Sein herrschafft wirt sich heben an  
im Indschen land an dem Jordan  
biß an der welte ende,  
Der Erden kreyß gantz runds vmbher  
von einem biß zum andern Meer  
wirt Er sein heyl außsenden.  
Die wüsten hertz soln sich herwertz  
zu seiner gnaden schicken,  
Die jm warn gram soln sich alsam  
vor seinem angsicht bücken.

6. Die König in den Inseln fern  
soln all anbetten disen HERRN,  
jm schencken was sie haben,  
Vnd die auß reich Arabien  
werden auch frölich kommen hin,  
zu bringen jre gaben,  
Sol jederman jn betten an  
vnd jm die ehre geben,  
All beydes gleich, beyd arm vnd reich,  
soln seiner gnad geleben.

7. Er wirt erhörn des armen gschrey,  
erretten jn vnd machen frey  
vnd all seinn kummer wenden,  
Er wirt wol thun vnd gnedig sein,  
den Seelen helffen auß der pein  
der gringen vnd ellenden,  
Auß dem betrug und vngefug  
hilfft Er jn hie auff erden,  
Es wirt jr blut thewr, werdt vnd gut  
vor jm geachtet werden.

8. Vnendtlich wirt sein Königreich,  
im himel, erd hat er keyn gleich,  
dann Er wird ewig leben.  
All was die Christen sein vnd han  
nimpt Er gnediglich von jn an,  
wann sies im glauben geben.  
Stedts jmmerdar in aller fahr  
werden sie vor jm betten,  
Mit lob vnd preiß auff alle weiß  
mögen sie zu jm tretten.

9. Gleicher weiß, wie der Libanon  
steht mit bäumen gar grün vnd schon  
vnd von dem wind thut beben,  
So sol das Euangeli auch  
mit lehr vnd leben gehn im brauch  
als durch den geyst gegeben.  
Bei jung vnd alt gar manigfalt  
wirt Er sein gab außteylen,  
In aller welt sein wort erschallt,  
an gnad sols niemand feylen.

10. So lang die Sonn auff erden wert  
vnd sich das firmament vmbkert,  
wirt sein Nahm ewig bleiben,  
Auff das auch die nach diser zeit  
soln kommen in die welt so weit  
von jm singen vnd schreiben,  
Daß durch jn werd allhie auff erd  
gesegnet alle heyden,  
Daß sie sein ehr sort mehr vnd mehr  
in aller welt erbreyten.

11. Gelobt sei Gott in Israel,  
der HERR, genannt Emmanuel,  
der thut alleyn die wunder!  
Gelobt sei sein herrlicher nahm,  
sein Maiestet so lobesam  
in gmein vnd in besunder,  
Vnd werd bekandt in allem land  
die ehr seins heylgen namen.  
dem danckn wir all mit reichem schall  
vnd singen Amen, Amen.

## Psalm 75

**Ein Danck vnd Trostpsalm, Daß Gott die verachter straffen, vnd die frommen erretten wölle.**

1. Herr Gott, wir dancken deiner güt,  
verkünden deine wunder.  
Wir dancken dir mit freyem gmüt,  
in gmeyn vnd in besonder.  
Dein raach ist nahe, dein gwaltig hand  
wirt richter sein in allem land,  
muß alls für dir erschrecken.

2. Die frummen bhütstn in vnschuldt,  
vnd wirst sie wol erhalten,  
Daß sie in lieb, hoffnung, gedult  
am glauben nicht erkalten:  
Der Gottloß fert mit seinem sin  
in falscher lehr, bleibt jmmer hin  
im vnglauben bestecken.

3. Ich sprach zu den die trutzig sein  
mit falscher lehr vnd leben,  
Die so rhumretig farn herein,  
in hochmut vbergeben,  
›Pocht nit auff ewr gewalt vnd macht,  
rhümbt nit zu hoch ewrn stoltzen pracht  
wider Gott trützlich stellen.

4. Sprecht nit auß freuel wider Gott  
›es hat von allen seiten  
Mit vnser sach keyn fahr, keyn not,  
jetzt vnd zu allen zeitten:  
Wir haben freundschafft, gelt vnd gunst,  
gwalt, weißheyt, macht, sinn, witz vnd kunst,  
es wird vns niemand fellen‹:

5. Doch wirt Gott selber richter sein  
der stoltzen vnd der frechen,  
Irn hoffart wirdt Er treiben ein,  
ir hörner gar zerbrechen,  
Stößt alls darnider was hoch schwebt,  
den armen auß dem kot erhebt,  
daß Ern zu ehren setze.

6. Auß seinem becher schenckt er alln,  
den trunck wirt niemand meiden:  
nach Gottes willn vnd wolgefalln  
die frummen müssen leiden,  
Der Gottloß hauff in jrem hauß  
müssen die grundsup sauffen auß,  
das schenckt er jn zur letze.‹

7. Drumm wil ich rhümen Ewiglich,  
den Gott auß Jacob loben,  
Der alln Gotlosen gwalt zerbricht  
vnd der Tyrannen toben,  
Auff das der frumm auch hie auff erd  
an Gottlosen gerochen werd  
vnd sich seins leyds ergetze.

## Psalm 82

**Ein warnung der Oberkeyt, Ir ampt recht zuuerwalten, sunst wölle sie Gott stürtzen.**

1. Gott selber steht in seiner gmeyn  
der Fürsten vnd der Herren,  
Wil selber Herr vnd richter sein,  
sie soln sich lassen leren,  
Spricht ›Wie lang wolt jr vnrecht thun,  
fürziehen die Gotloß person  
vnd laßt das vnrecht walten?

2. Schafft dem armen vnd weysen recht,  
laßt jn zum rechten kommen,  
Er sei arm, reich, herr oder knecht,  
so schützet stedts deu frommen,  
Zeygt dem Ellenden hülff vnd trost,  
daß die armen werden erlost,  
fürm Gottlosen erhalten.

3. Sie achten aber nicht mein wort  
vnd lassen jn nicht sagen,  
Sie gehn im finstern jmmer fort:  
wann solchs die armen klagen,  
Solln die Gottlosen vndergehn,  
wann sie gleich wie die grundfest stehn,  
dennoch würd ich sie stürtzen.

4. Ich hab euch alle Götter gnent,  
sprach, Ir seit meine kinder,  
Abr weil jr mich fürn Gott nit kent,  
thut meine ehr verhindern,  
Solt jr sterben wie menschen kind,  
wie die Tyrannen gehn zu grund,  
wil euch ewrn hochmut kürtzen.‹

5. Drumb komm, Gott, selber rab auff erd  
auß deinem höchsten throne,  
Dein wort vnd ehr gepredigt werd  
von Christo deinem Sone,  
Der ist der Erb vnd Oberherr,  
wer an jn glaubt wirt nimmermehr  
vmb kommen oder sterben.

6. Herr Gott, der du Allmechtig bist,  
wöllest vns solchs verleihen,  
Durch vnsern heyland Jesum Christ  
all vnser sünd verzeihen,  
Daß wir hie durch den glauben reyn  
wirdig werden bei dir zu sein,  
dort deine güter erben.

## Psalm 84

### Psal. LXXXIIII. Quam dilecta.

ACh Gott, wie lieblich und wie fein  
stets in der heilgen Christen gmein,  
da man dein wort thut lehren!  
Drumb auch mien seel dahin verlangt,  
da man stedts deinem namen danckt,  
mit freuden dich thut ehren.  
Da zu groß lust vnd liebe hat  
mein leib vnd seel  
on maß vnd zil  
im Herrn, dem lebendigen Gott.

Gleich wie sein hauß der vogel bawt,  
die Schalb auch auff jr nest vertrawt,  
da sie jr eyer legen,  
Also tracht ich auch gantz vnd gar,  
Herr Zebaoth, nach deim Altar  
vnd wart auff deinen Segen.  
Wol deiner lieben Christen schar,  
die dir vertrawt  
vnd auff dich bawt!  
die preißt vnd lobt dich jmmerdar!

Wol dem, der dich für seine sterck  
helt vnd nicht trawt auff menschen werck,  
wandelt nach deinem sinne!  
Die da gehn durch das Jamerthal,  
dein wort verkünden vberal,  
vil leut damit gewinnen!  
Die werden durch deinn geyst erquickt,  
in aller gstalt  
gar manigfalt  
mit vil segen vnd gnad geschmuckt.

Sie wircken auch durch deine gnad  
vil zeychen und groß wunder that,  
damit die lehr beweren;  
Mit freuden trettens in den krieg,  
erhalten auch gar manchen Sieg,  
wann sie jr vil bekeren,  
Daß man auch spürt in allem land,  
daß solches schafft  
die Göttlich krafft  
vnd wirckt alleyn sein rechte hand.

Darumb, Herr Gott, verlaß vns nit,  
vernimm vnd hör doch vnser bitt  
vnd wöllst von himmel schawen!  
Sihe an das Reich des gsalbten dein,  
die glauben an den Christum dein,  
sich jm alleyn vertrawen!  
Du bist jr schutz, jr schirm vnd schildt,  
jr preiß vnd ehr,  
darumb du, HERR,  
sie nimmer mehr verlassen wilt!

Mit warheyt ichs wol sagen mag:  
bei dir vil besser ist ein tag,  
dann sunst vil tausent jare!  
Wolt lieber der geringste sein  
in deiner heylgen Christen gmeyn  
vnd hüten an dem thore,  
Dann in der Gottlosen pallast,  
da man deinr ehr  
denckt nimmermehr,  
dein wort vnd Euangelion haßt.

Dann Gott der HERR ist Sonn vnd schildt,  
gibt gnade, gut vnd ehre mildt,  
er le´ßts an jm nicht fehlen!  
Für der welt hon, spot, schmach vnd haß  
wil er alls gut on vnderlaß  
gar reichlich mit vns theylen!  
Wol dem, der Gott heymstelt sein Sach,  
ist jm bereyt  
in lieb vnd leydt,  
dem hilfft er auß dem vngemach!

## Psalm 85

**Ein gebet, Daß Gott seiner Kirchen sich erbarmen, guten frid, vnd seinen segen wider geben wölle.**

1. Herr, du hast vormals offt getröst  
vns heymgesucht mit gnaden,  
Vnd die gfangnen Jacobs erlößt,  
geheylet jren schaden,  
Es hat dein gnad  
jr missethat  
bedeckt vnd gar vergeben,  
erhalten bei dem leben:

2. Du hast vormals deinn grimm vnd zorn  
mit gnaden auff gehaben  
Vnd die in Sünden warn verlorn  
reichlich geziert mit gaben:  
Tröst vns zuhandt,  
vnser Heylandt,  
daß wir dein hülff empfinden,  
vnd laß vns nicht dahinden!

3. Wiltu vns, HERR, dann für vnd für  
in deinem zorn verstricken?  
Ach, für vns durch der gnaden thür,  
hilff, daß wir vns erquicken,  
Zeyg vns dein gnad,  
dein hülff vnd rath,  
daß wir vns in dir frewen  
vnd vnser hertz vernewen.

4. Ach, laß vns hören, HERR, dein wort,  
das vns thut frid zusagen,  
Gepredigt werd an manchem ort,  
auff das wir nicht verzagen  
Vnd lestern Gott  
in vnser not,  
in thorheyt vnd vngedult  
müssen tragen vnser schuldt.

5. Doch ist sein hülff gar nahe bei den  
die jn im glauben förchten,  
Er leßts ehrlich vnd recht zugehn  
bei den die jm gehorchen,  
In fride, lieb  
vnd trew sich üb,  
daß beyderley Regiment  
recht auff wachß in allem endt.

6. Das gib, Gott vatter, schöpffer werdt,  
on den wir nichts vermögen,  
An deiner zusag hie auff erdt  
vnd an deim wort lan gnugen  
Welchs vns dein Son  
hat kundt gethon,  
Vnd durch deinn heyligen geyst  
vns solchs hie vnd dort geleyst.

## Psalm 86

**Ein Gebet Psalm, Daß Gott in seiner forcht erhalten, vnd vorn feinden behüten wölle.**

1. HERR, neyg dein ohren gnediglich,  
erhöre mich,  
elend bin ich,  
erbarm dich mein vil armen!  
Auff dich mein seel verleßt sich schlecht,  
drumb schaff mir recht,  
hilff deinem knecht  
vnd wöllst dich mein erbarmen!  
Ich rüff vnd schrei täglich zu dir,  
biß gnedig mir  
vnd hilff auch schir,  
mit freud wöllst mich geweren,  
zu dir steht mein begeren.

2. Die dich im glauben rüffen an  
wiltu beistan,  
sie nicht verlan,  
dein güt bei jn wirt bleiben.  
HERR, merck auff meines flehens stimm,  
mein gbet vernimm,  
zu hilff mir kumm,  
die angst vnd not mich treiben.  
An gwalt, gnad, ehren bistu reich  
vnd hast keynn gleich,  
daß dir auch weich  
all was sich Gott leßt nennen,  
dein werck lert sies erkennen.

3. Auch alle völcker, nahe vnd ferr,  
solln kommen her,  
betten vor dir  
vnd deinen namen ehren.  
Du bist groß, Almechtiger Gott,  
dein wunderthat  
keyn ende hat,  
alleyn bistu der HERRE.  
Weiß mir den weg der grechtigkeyt  
vnd der warheyt,  
daß ich mit freud  
mein hertz nach deim wort lencke,  
deins namens stedts gedencke.

4. Ich danck dir, Gott, von hertzen sehr,  
deins namens ehr  
preiß ich je mehr  
in allen vngefellen.  
Dann dein güt vber mich ist groß  
ohn alle moß:  
mein seel machst loß  
ja auß der tieffen hellen.  
HERR, sihe, die stoltzen setzen sich  
gar trutziglich  
jetz wider mich,  
der hauffe der Tyrannen,  
welch meine seel anzannen.

5. Du aber, HERR, bist barmhertzig  
vnd sehr gnedig,  
sanfft, gedultig,  
von grosser trew vnd güte:  
Mit deiner macht wend dich zu mir  
vnd sterck mich schir,  
ich rüff zu dir,  
den Son deinr magt behüte.  
Laß an mir, HERR, ein wunder gschehn,  
auff das sies sehn  
all die mich schmehn,  
müssen für scham verschwinden,  
wann du mich trost leßt finden.

## Psalm 91

**Trostpsalm, Daß so wir auff Gott trawen, in seinem Wort bestendig bleiben, In in nöten anrüffen, Er vns gnediglich schützen, vnnd endlich selig machen wölle.**

1. Wer Gott zum schirm vnd schutzherrn hat  
vnd kan sich jm vertrawen,  
Gelebt seinr gnaden frü vnd spat,  
auff seine handt thut schawen,  
Der spricht zum HERR ›Mein zuuersicht,  
mein hoffnung, trost vnd leben!  
Ich hoff auff dich, verlaß mich nicht,  
errette mich gar eben  
vons jägers strick,  
von Pestilentz vnd vngelück.‹

2. Wann du vndr seinen fettichen bist  
vnd dich sein flügel decken,  
Bist sicher vor des teuffels list,  
dich mag keyn vnfal schrecken,  
Wann du seinr warheyt glauben wilt  
vnd was sein wort zusagen,  
So wil er sein schirm, schutz vnd schildt,  
daß du nit kanst verzagen,  
vnd fleugt zu rück  
list, freuel, gwalt, all böse tück.

3. Daß dich des nachts keyn Graw vertrag  
durchs feindes list vnd triegen,  
Des tags keyn pfeil nicht schaden mag  
die plützlich einher fliegen.  
Ob Pestilentz fast vmbher schleich,  
vil tausend würd verschlingen  
Vnd zehen tausend stürtz die seuch,  
so muß dir doch gelingen,  
vnd trifft dich nicht,  
weil Gott ist deine zuuersicht.

4. Auch wirstu deines hertzen lust  
an den Gottlosen sehen  
Vnd Gottes sterck erkeunen must,  
wann die Rach ist geschehen,  
Daß Er jr Sünd vnd missethat  
gar reichlich wirdt vergelten,  
Vnd wer wartet auff seine gnad,  
der wirt sein nicht entgelten,  
jm mangelt nicht,  
weil Gott ist seine zuuersicht.

5. Der seinen Engeln hat befohln  
daß jn auff all seinn wegen  
Vor aller plag behüten solln,  
keyn vbels mög begegen,  
In auff den henden tragen schön,  
daß Er seinn fuß nicht letze,  
Auff Lewn vnd Ottern wirt er gehn,  
soln sich widr jn nicht setzen,  
Lew oder Drach  
mögen jm thun keyn vngemach.

6. Gott spricht ›Weil Er meiner hülff begert  
vnd auff mein gnad kann trutzen,  
Sol Er seinr bitt auch sein gewert,  
ich wil jn ewig schutzen,  
In aller not wil bei jm sein,  
jn gnediglich erhören,  
In reissen auß der hellen pein,  
bringen zu grossen ehren,  
durch meine gab  
heyl vnd Ewig leben hab.‹

## Psalm 93

**Weissagung, Daß Gottes Reich vnnd Euangelion in aller welt außgebreytet werden, da wider keyn gewalt noch Tyrannei etwas vermögen solle.**

1. Der HERR ist König vnuerruckt  
vnd wirts wol ewig bleiben,  
Sein reich gar herrlich ist geschmuckt,  
sein gnad leßt er außschreiben,  
Vom end zum end sein wort außbreyt  
vnd sol bestehn in Ewigkeyt  
wider die hellen pforten  
hie vnd an allen orten.

2. Gleich wie Er selber Ewig ist,  
kan nicht verendert werden,  
Der maß hat Er auch Jesum Christ  
hoch vber himl vnd erden  
Gantz herrlich mit Göttlichem pracht  
zum König vnd zum herrn gemacht,  
daß wir durch jn solln leben.

3. Da wider trutzt das hellisch heer  
mit toben vnd mit wüten,  
Vnd brausen grewlich wie das Meer,  
sie sein nicht zuuergüten,  
Des Ein theyl stracks die Leer vernicht,  
blutig das ander gegen sicht,  
den Christum auff zu reiben  
vnd auß der welt zu treiben.

4. Aber Er sitzt hoch in seinem thron,  
Er bleibt ein Gott vnd Herre,  
Sein wort leßt jmmer weiter gon  
das ist die rechte Lere  
Die vns macht heylig, fromm vnd grecht,  
jn einmütig wie Gottes knecht  
im glauben all zeit ehren  
vnd stedts sein lob vermehren.

## Psalm 98

**Ein Weissagung, daß Gott sein heyl vnd gerechtigkeyt durchs Euangelion offenbart, Darumb wir Gott dancken sollen.**

1. Singet dem HERRN ein newes lied,  
dann er thut grosse wunder,  
Sein rechte handt behelt den sieg,  
stürtzt alln gewalt hinunder,  
Gnad, heyl vnd Ewig grechtigkeyt  
leßt aller welt verkünden,  
daß Ers vom todt vnd allem leyd,  
vom schweren band der Sünden  
durch Christum wolt entbinden.

2. An seine warheyt hat gedacht  
die Er Jacob geschworen,  
Vnd vns den heyland fürher bracht,  
daß Er würd mensch geboren,  
Daß alle welt von end zu ort  
des HERREN heyl möcht sehen,  
da Er verkünden leßt sein wort,  
sein gnade zuuerjehen,  
wies reichlich ist geschehen.

3. Drumb jauchtz dem HERREN alle welt,  
mit rhum wölt frölich singen,  
Mit Trummeten, pfeiffen zu feldt,  
vnd laßt die harpffen klingen  
Vor Christo, vnserm König heer,  
all Creaturn sich frewen,  
fewr, lufft, erd vnd das wilde Meer  
mit Jauchtzen sich vernewen,  
solch lob sol vns nicht rewen.

4. Dann wir glauben vnd zweifeln nicht,  
daß Er am end wirt kommen  
Herrlich vnd prechtig zum gericht,  
zum heyl vnd trost den frommen,  
Den Gottlosen, die jm allzeit  
hie theten widerstreben,  
wirt Er durch sein gerechtigkeyt  
nach jren wercken geben,  
den glaubign Ewigs leben.

## Psalm 103

### Psal. CIII. Benedic anima mea.

MEin seel lobt Got zu aller frist,  
was in mir ist  
seinn heylgen namen ehret!  
Mein seel lobt Gott zu aller frist  
und nit vergißt  
was zu seim lob gehöret!  
Der uns groß gut auch täglich thut,  
vns hertzlich liebt, all sünd vergibt,  
Heylet all vnsern schaden  
auß güt vnd lauter gnaden.

Der mein leben vom todt erlößt,  
mich täglich tröst,  
mit gnad und guten krönet,  
Der meinen mund stedts frölich macht  
mit freuden lacht  
und all meins thuns verschonet;  
Er macht mich jung und frisch zum sprung,  
er schaffet recht dem armen knecht,  
Den die Gottlosen neiden,  
und alln, die unrecht leiden.

Er hat sein wege wissen lon  
des Amrams son,  
Israel seine sitten;  
Der HERR ist von hertzen gnedig  
und barmhertzig,  
von gduld vnd grosser güten!  
Vnsr missethat in vngenad  
er nicht gedenckt, die Sünd vns schenckt,  
Zorn will er nicht behalten,  
die gnade leßt Er walten.

Nach vnsern Sünden vns nit richt,  
handelt auch nicht  
wie wirs haben verdienet;  
Die missethat auch nicht vergilt,  
nach größ der schuld  
mit gnaden vns versünet,  
Im himel weit, auff erden breyt  
leßt walten gnad an rechtes stadt  
Vbr alle, so jn forchten  
vnd seinem willn gehorchen.

So weit da ist der Morgenstern  
vom Abend fern,  
wirfst von vns vnser sünde,  
Wie ein Vatter mitleiden tregt,  
keinn zorn erregt  
vbr seine lieben kinde,  
Der maß auch Gott mitleiden hat,  
erbarmet sich so vetterlich  
Vbr all, die jn belieben,  
er wil sie nicht betrüben.

Dann Er kennt wol das schwach geschlecht  
vnd sein gemecht,  
daß wir sein schlam vnd erden;  
Des menschen leben ist wie staub,  
wie graß vnd laub,  
grünt, wies wolt etwas werden:  
Wann der windt weht vnd drüber geht,  
bald sichs verstelt, zu boden felt,  
Verschwindt in einer stunden,  
sein statt wirt nimmer funden.

Abr sein gnad wert von Ewigkeyt  
zu Ewigkeyt  
vbr all, so jm vertrawen,  
Sein grechtigkeyt zu kindes kind,  
die seinen bund  
halten vnd auff jn bawen,  
Den glauben han,  
gedencken dran  
vnd seinen willn auch gern erfülln,  
Nach seinen gebotten leben,  
die Er jn hat gegeben.

Der HERR hat seinen stul bereyt  
im himel weit,  
sein reich herscht vber alle;  
Auff erd man auch sein wort verkündt  
mit vollem mund  
reichlich mit großem schalle.  
Die Engel schon seinn willen thun,  
manch starcker held sein wort vermelt,  
Daß Euangelion leren,  
all welt sein stimm muß hören.

Lobet den HERRN sein diener gar,  
jr heere schar,  
die jr thut seinen willen!  
Lobet den HERRN all seine werck,  
all krafft vnd sterck,  
die seinn befehl erfüllen!  
An allem ort erkling sein wort  
in seinr herrschaft mit aller krafft,  
Für all sein thewre gaben  
mein seel den HERRN sol loben!

## Psalm 110

**Ein Weissagung vom Priesterthumb Christi, der sein volck segnen, vber alle feind herschen, Doch zuuor am Creutz sterben, aber im todt nit bleiben werde.**

1. Der HERR sprach in seim höchsten thron  
zu Christo, meinem HERREN,  
›Du bist mein eingeborner Son,  
dir gbürt die Göttlich ehre:  
Drumb setz dich zu meinr rechten handt,  
biß das ich leg dein feind allsandt  
zum schemel deiner füsse.‹

2. Der HERR wirt dir auch auß Zion  
deins Reichs das Scepter senden,  
Dein wort sol sich da heben an  
vnd gehn biß zur welt enden,  
Daß du solt herschen gantz vnd gar  
vbr alle deiner feinde schar,  
daß sie jr sünde büssen.

3. Wann du wirst durch das leiden dein  
den Todt vnd Sünd bekriegen,  
Wirt dir dein volck gantz willig sein,  
durch dich im glauben siegen;  
Dir werden deine kind geborn  
wie der taw kül vnd außerkorn  
frü vor der Morgen Röten.

4. Der HERR geschworn hat vber dich  
vnd wirt jn nicht gerewen  
›Du bist ein Priester Ewiglich,  
den Gottsdienst zu vernewen,  
Gantz nach der weiß Melki Zedek‹,  
das alt opffer muß gar hinwegk,  
wann du dich selbst leßst tödten.

5. Doch wirt der HERR stedts bei dir sein  
vnd stehn zu deiner rechten,  
Vnd straffen mit ewiger pein  
all die dir widerfechten,  
Zur zeit, wann einst sein zorn ergrimmt,  
die gwaltigen König hinnimbt,  
wirt sie mit macht zerschmeissen.

6. Er wirt herrlich mit grossem pracht  
vnder den Heyden richten,  
Er wirt thun gar vil grosser schlacht  
widr die so jn vernichten,  
Er wirt dem Fürsten diser welt  
der sich jm stedts zuwider stelt  
sein hellisch reich zerreissen.

7. In schwacheyt, leiden, Creutz vnd todt  
wirt Er hie zeitlich sterben,  
Vnd vberwinden alle not,  
all Gottes güter erben,  
Vnd aufferstehn am dritten tag,  
daß Er ewig Regieren mag,  
ein König vbr himl vnd erden.

8. Dafür wir sagen ehr vnd lob,  
daß wir den heyland haben,  
Singen vnd frewen vns all drob,  
dancken für solche gaben:  
Wie Er vns in seim Wort bericht,  
so wirs glauben vnd zweifeln nicht,  
solln wir dort selig werden.

## Psalm 111

### Psal. CXI. Lenani oculos meos.

**Ein Trost psalm, Daß Gott gnediglich in aller not, erhalten, unnd die auff jn hoffen, trösten wölle.**

WAnn ich in angst und nöten bin,  
und all mein trost ist gar dahin,  
So heb ich auff mein augen hoch  
zum HERRN umb hülff und denck jm nach,  
Und wart, biß mir geholffen werd  
von dem Gott himels und der erd.

Er helt mich auff der rechten ban  
und wirt meinn fuß nicht gleiten lan,  
Der HERR ists, der mich selbst behüt,  
obgleich der feind trutzt, tobt und wüt:  
Der Israel schützt und vertrit,  
der wacht allzeit und schlummert nit.

Ob dich des tags die Sonne sticht,  
der kalte Mon des nachts anficht,  
Doch kompt des HERREN hülff zu handt,  
helt uber deiner rechten handt  
Mit seinem schatten hülff und hut,  
daß dir kein unglück schaden thut.

Zum schutz ist stedts der HERR bereyt  
vor allem ubel alle zeit,  
Den trost verzeucht er nicht zu lang,  
behüt deinn außgang und eingang,  
Hilfft dir zu leist auß allem leydt  
von nun an biß in Ewigkeyt.

## Psalm 116

### Psal. CXVI. Dilexi quoniam exau.

DAs ist mir lieb vnd bin getröst,  
daß mich der Herr hat jetz erlößt,  
erhört mein bitlich flehen!  
Drumb wil ich jm auch sagen danck,  
jn anruffen mein leben lang,  
sein lob nicht lan zergehen.  
Ich war vmbgeben mit dem todt,  
ich kam in jamer vnd in not,  
Die angst hat mich recht troffen,  
die helle stünd mir offen.

Abr ich rieff bald von hertzen an  
des HERREN Namen lobesan,  
sprach: HERR, mein seel errette!  
Der HERR ist gnedig vnd gerecht,  
barmhertzig vber seinen knecht,  
hilfft, wann ich fleissig bette.  
Der HERR erzeyget gnad vnd gut,  
die einfaltigen gern behüt,  
Ja wann ich lig darnider,  
so tröstet Er mich wider!

Mein seel, hab nun einn guten mut,  
weil dir der HERR vil gutes thut  
vnd hilfft dir auß den nöten!  
Von meinen augen wischt die thren,  
reißt ab mein seel von allen den,  
die sie dachten zu tödten,  
Helt meinen fuß, daß er nicht gleit  
für jm wil ich wandlen all zeit,  
Vnd mich zu den begeben,  
die bei jm Ewig leben.

Wie mein glaub ist im hertzen gethan,  
also redt auch mein mund dauon,  
drumb mich die feinde trutzen!  
In meinem zagen sprach ich bald:  
von menschen hülff ich gar nichts halt,  
sie können mich nicht schützen,  
Abr Gott der Herr ist selb der Man,  
dem ichs nimmer vergelten kan  
Sein wolthat gunst vnd liebe,  
die er an mir thut üben!

Drumb ich den kelch des bittern trancks  
jrs trawens, trutzens, jrs vndancks  
mit freud zu mir wil nemen,  
Vnd mich des HERREN Namens ehr,  
seins worts der gnaden immer mehr  
zu predigen nicht schemen  
Vor all seim volck frei offenbar,  
seinr heylgen todt, weyß ich fürwar,  
Ist werdt uor jm gehalten,  
der HERR wil jr stedts walten.

Ich bin dein knecht, O HERRE fron,  
dein knecht vnd deiner maget son,  
du hast mein band zerrissen!  
Drumb ich dir opffer lob vnd danck,  
deinn Namen wil mein leben lang  
zu predign sein geflissen!  
Dem HERRN ich mein gelübd bezal  
zu Jerusalem in seinr Saal  
Das Haleluia singen,  
Der HERR leßt mirs gelingen!

## Psalm 117

**Ein Danckpsalm, Daß Gott die heyden zum gnaden reich, durch Christum berüffen wölle.**

1. Haleluia,  
singt vnd seit fro,  
jr heyden all,  
mit reichem schall!  
Lobt Gott den Herrn  
mit grossen ehrn,  
in allem landt  
sein Euangelion macht bekandt!

2. Drumb daß Er hat  
auß lauter gnad  
von Sünd vnd Todt  
vnd hellscher not  
Vns all erlöst,  
ewig getröst  
vnd helffen lon  
durch Jesum Christum seinen Son.

3. Dann seine güt  
vns stedts behüt  
für teuffels list,  
was schedlich ist,  
All falsche lehr  
treibt von vns feer,  
leßt sein warheyt  
vbr vns walten in Ewigkeyt.

## Psalm 120

**Ein Gebet wider die falschen brüder vnd beleydiger der Christen.**

1. Ich rüff, O Gott,  
in diser not  
zu dir, vnd bitt  
verlaß mich nit  
in meinen grossen nöten!  
Erbarm dich mein,  
wölst gnedig sein!  
auß disem fehl  
hilff meiner seel,  
daß sie die feind nit tödten,  
Vnd durch jr gifft  
welch mich jetz trifft  
von dir nit werd gedrungen!  
Das lügen maul  
ist nimmer faul,  
stedts schwatzē falsche zungen.

2. Hilff Gott! wie sehr  
schadt falsche leer,  
die niemandt weicht,  
stedts vmbher schleicht  
vnd ruhet nit ein weile,  
Richt vnglück an  
bei jeder man,  
laufft gar geschwind  
gleich wie ein hind,  
fleugt wie die scharpffen pfeile,  
Schnell wie ein boltz,  
im dürren holtz  
wie das fewr pflegt zu krachen:  
Nit selb mich auch  
auß solchem rawch  
kan frei vnd ledig machen.

3. O weh mir jetz  
in solcher hitz  
vnd grossem zwang!  
Ach HERR, wie lang  
sol ich bei jn noch wonen?  
Kedar mich zwingt  
vnd Mesech dringt,  
mit jrem Bann  
vnd Alkoran  
thun sie niemandts verschonen!  
Stedts halt ich frid,  
vnd wann ich red  
thun sie mich mehr beleyden:  
O HERR, den krieg,  
durch deinen Sieg  
wöllst gnediglich entscheyden.

4. So wil ich dir  
mit freuden zir  
durch meinen mundt  
zu aller stundt  
ein frölich liedlin singen,  
Daß du mein sach  
in vngemach  
durch gnaden waltst  
vnd mich erhaltst,  
vnd leßst sie wol gelingen  
In Christo fron,  
deim lieben Son,  
der sich für vns hat geben,  
Durch schmach vnd todt  
erworben hat  
vns alln ein Ewigs leben.

## Psalm 121

**Ein Trostpsalm, daß Gott gnädiglich in aller Noth erhalten und die auf ihn hoffen, trösten wolle.**

1553

Wann ich in Angst und Nöthen bin  
Und all mein Trost ist gar dahin,  
So heb ich auf mein Augen hoch  
Zum Herrn umb Hilf und denk ihm nach,  
Und wart, bis mir geholfen werd  
Von dem Gott Himmels und der ERd.

Er hält mich auf der rechten Bahn,  
Und wird mein Fuß nicht gleiten lan.  
Der Herr ists, der mich selbst behüt,  
Ob gleich der Feind trutzt, tobt und wüth.  
Der Israel schützt und vertritt,  
Der wacht allzeit und schlummert nit.

Ob dich des Tags die Sonne sticht,  
Der kalte Mon des Nachts anficht,  
Doch kommt des Herren Hilf zu Hand,  
Hält über deiner rechten Hand  
Mit seinem Schatten Hilf und Hut,  
Daß dir kein Unglück schaden thut.

Zum Schutz ist stets der Herr bereit  
Vor allem Uebel alle Zeit;  
Den Trost verzeucht er nicht zu lang,  
Behüt dein Ausgang und Eingang,  
Hilft dir zuletzt aus allem Leid  
Von nun an bis in Ewigkeit.

## Psalm 125

**Ein Trostpsalm, Daß Gott seine Kirch schützen vnd erhalten, vnd die Gottlosen stürtzen wölle.**

1. Laß faren der Gottlosen rott  
mit jren falschen lehren!  
Laß vns trawen auff vnsern Gott,  
auff Christum vnsern Herren!  
Die jm vertrawn in aller fahr  
wil Er mit gnad vmbgeben,  
trösten vnd schützen jmmerdar  
mit fristen leibs vnd leben  
jetz vnd zu allen zeiten.

2. Der bösen reich wirt nicht bestan,  
jr lehre nicht bekleiben,  
Damit all vnglück richten an,  
gar hart sich an vns reiben,  
Sie dringen rein mit falscher lehr:  
das wöllstu, Gott, vorkommen,  
Ach, schütz dein heufflin, lieber HERR,  
daß nicht zu letst die frommen  
sich thetlich an jn rechen.

3. Du wöllest, HERR, die hertzen frumm  
schützen vnd wol behüten  
Vor jrer lehre falsch vnd krumm,  
vor jrem trutz vnd wüten,  
Vnd lassen die in jrem sinn  
vnd jrrthumb wöllen bleiben  
mit den verächtern richten hin,  
auß deinem Reich vertreiben  
vnd vns in frid erhalten.

4. Wir bitten, HERR himels vnd erdt,  
du schöpffer aller dinge,  
Gib, daß durch deinen Son so werdt  
zum besten vns gelinge,  
Was Er in seiner menscheyt fron  
hat außgericht auff erden  
durch geyssel, Creutz vnd dörnen kron,  
wir dort theylhafftig werden  
nach deiner Göttlichen güte.

## Psalm 126

**Ein Trostpsalm, Ob gleich Gottes volck auff erden leiden vnnd jamer habe, sol es doch endtlich getröstet werden.**

1. Herr Gott, wann du dem volck Zion  
durch Vätterliche güten  
Erretten wirst auß Babilon  
von der Tyrannen wüten,  
So werden wir vor freud erschreckt,  
als die vom schlaff vnn traum erweckt  
für grosser wunn auffspringen.

2. Dann wölln wir vnsern mund auff thun,  
von hertzen frölich lachen,  
Wann solchs die Heyden sehen nun,  
daß du thust wunder machen,  
Sprechens ›Das hat jr Gott gethan,  
auff den sie sich verlassen han,  
drumb muß jn alls gelingen.‹

3. Vor zeiten hat groß wunder gschafft  
dein handt im roten Meere,  
Welchs du zertheyltst durch Göttlich krafft,  
dadurch gefürt dein heere:  
Also hilff vns auß diser not,  
die vns jetz gar vmbgeben hat,  
vnd könnens doch nicht meiden.

4. Mit weynen, leydt vnd traurigkeyt  
tragen wir edlen samen,  
Hoffen auff dein barmhertzigkeyt  
vnd preisen deinen Namen,  
Vnd han den trost: wer traurig steht,  
des sam im glauben schon auffgeht  
vnd wirt mit freuden schneiden.

5. Das gib, Gott Vatter, durch dein gnad  
die du vns leßst verkünden  
Durch Christ, der vns erlöset hat  
vom teuffel, todt vnd sünden,  
Hinüber gsetzet in sein Reich,  
daß wir nach deinr zusag zugleich  
ewig leben in freuden.

## Psalm 127

**Ein Lere, Daß allein durch Gottes segen, vnd keyn menschliche weißheyt, Regiment, vnd haußhaltung erhalten vnd bestendig bleibt.**

1. Wo Gott nit selb das hauß auffricht  
vnd schafft all ding darinne,  
Da ist mit vns nit außgericht,  
verlorn ist sterck vnd sinne:  
All müh vnd sorg vergebens geht,  
wo Gottes hilff nit bey vns steht,  
all arbeyt ist verloren.

2. Wo Gott nicht selb bewart die Statt  
vnd bawt all thürn vnd thore,  
Da hilfft keyn gelt noch menschen rath,  
all sterck vnd macht verloren:  
Wo Gott nicht hat zu wachen lust,  
da ist all hut vnd wacht vmb sust,  
all kunst vnd list muß fallen.

3. Darumb merckt auff vnd sehts wol an,  
die jr on glauben leben,  
Ewr brot suchen mit frü auff stan:  
er wils also nicht geben:  
Die jn förchten, den fellt es zu  
im schlaff, on alle not vnd müh,  
die seiner gnad erwarten.

4. Des leibes frucht vnd menschen kind  
scheuckt vns Gott selb zum Erbe,  
Er gibts zu lon wem ers nur günt,  
vnd leßt niemandt verderben:  
Mit segen Er all ding erfüllt,  
durch jn wirt hunger, durst gestillt,  
auß rechter gnad vnd güte.

5. Die pfeil sind in des Risen macht,  
wann er wil gehn zu streiten,  
Er scheußt sie, wo er hin gedacht,  
zu rechter stett vnd zeitten:  
So sind all menschen, jung vnd alt,  
in Gottes macht vnd seiner gwalt,  
er wil sie all versorgen.

6. Drumb laß vns trawen auff sein wort  
vnd sehn auff seine hande:  
Er wirt vns helffen hie vnd dort,  
wir werden nicht zu schanden,  
Den Löcher Er vns füllen wil,  
so haben wir gewonnen spil  
vor vnsern feinden allen.

7. Dafür wir dancken Christo fron,  
der vns solchs hat erworben;  
Er ist war Gott vnd Gottes Son,  
für menschen mensch gestorben,  
Des wir jm ewig danckbar sein,  
in seiner heylgen Christen gmein  
sein lob allzeit erschallen.

## Psalm 127

1. Wo Godt nicht sülffst dat huß vpprycht  
vnd schaffet alle dynck dar jnne,  
So ys myt vns nicht vthgericht,  
vorlarn ys starck vnd synne.  
All möy vnn sorg vorgeues gheyt,  
wo Gades hülp nicht by vnns steyt,  
all arbeyd ys vorlaren.

2. Wo God nicht sülffst bewart de stadt  
vnn buwet all törn vnd döre,  
Dar helpt nën gelt noch minschen rath,  
all arbeydt ys vorlaren:  
Wo Godt nicht hefft tho waken lust,  
dar ys all höde vnd wacht vmme sust,  
all kunst vnd lyst moth vallen.

3. Darum mercket vp vnd seet nhu an,  
de gy ane louen lëuen,  
Juwe brodt söken myt fro vpstan,  
he wylt also nicht geuen:  
De en früchten, den valt ydt tho  
ym slap ane alle noth vn möy,  
de syner guad vorwachten.

4. Des lyues frucht all mynschen kindt  
synth ock van Got eyn erue,  
Vnn gyfft tho lon wem he se gönt,  
he leth nement vordernen:  
Myt segen he all dynck eruült,  
dorch en wert hunger, dorst gestylt  
vth rechter gnade vnd güde.

5. De pyl synt yn des Resen macht,  
wenn he wyl ghan tho stryde,  
Vnd schutt se wor he se hefft gedacht  
tho rechter stedt vnd tyden:  
So synt all minschen yunck vnde oldt  
yn Gades macht vnnd syner ghewalt,  
he wyl se al vorsorgen.

6. Darumm lath vns truwen vp syn wort  
vnd seen vp synde hande:  
He wert vnns helpen hyr vnd dort,  
wy werdē nicht tho schanden:  
Den köker he vns vüllen wyl,  
so hebbe wy gewunnen spyl  
vor vusen vyenden alle.

Amen.

## De 127. psalm

1. Wo Godt nicht sulffs dat huß vpricht  
vnd schafft all dingk darynne,  
Szo ist mit vnß nicht vthgericht,  
vorlorn ys sterck vnd synne,  
All möyg vnd sorg vorgenes geyth,  
wo gades hülp nicht by vnß steyt,  
all arbeydt ys vorloren.

2. Wo godt nicht sulffs bewart de Stadt  
vnd buwet alle thörn vnd dore,  
Da helpt keyn geldt noch mynschen radt,  
all sterck vnd macht verlörenn,  
Wo godt nicht hefft tho waken lust,  
da ys all hode vnd macht vmm süst,  
all kunst vnd list moth vallenn.

3. Darumm merckt vp vnd seht nu ann,  
de gy ane glouen leuenn,  
Iw brodt söken mit vro vp stann,  
he willt alßo nicht geuenn:  
De ohn früchten, den velt ydt tho  
imm slaep, ane alle noth vnd möyg,  
de syner gnad vorwachtenn.

4. Des lyues frucht all mynschen kyndt  
sindt ock van gade eyn erue,  
Vnd gifft tho lohn wem he ße günth,  
he leth nemandt vorderuenn.  
Mit ßegen he all dingk erfüllt,  
dorch ohn werdt hunger, dorst gestillt  
vth rechter gnad vnd güde.

5. De pyll sindt ynn des Reßen macht,  
wann he will gan tho stryde,  
Vnd schüth ße wor he hefft gedacht  
tho rechten stede vnd tydenn:  
Szo sindt all mynschen yungk vnd alt  
inn gades macht vnd syner gewaldt,  
he will ße all vorsorgenn.

6. Drumm lath vnß truwen vp syn wordt  
vnd sehn vp syne hande:  
He werdt vnß helpen hir vnd dortt,  
wy werden nicht tho schandenn,  
Den kocker he vns vüllen will,  
ßo hebben wy gewunnen spill  
vor vnßen vyenden allenn.

Amen.

Burkard Waldis – Gott lob, dass wir die Gottes Kraft

## Psalm 128

**Ein lere, Daß Gott denen die jn förchten in all jrem wesen seinen segen geben wölle.**

1. Wol dem, der lebt in Gottes forcht  
nach seinem willen,  
Auff rechtem weg seim wort gehorcht,  
das zu erfüllen!  
Dem wirt der HERRE gnug beschern  
vnd sol sich nehrn  
der arbeyt seiner hende.

2. Es wirt sein weib gantz fruchtbar sein  
vnd freundtlich leben,  
Gleich eim weinstock vol trauben fein  
an schönen reben,  
Vnd seine kind vmb seinen Tisch  
frölich vnd frisch  
gleich wie die Olizweige.

3. Sih, also segnet Gott den man  
der jm vertrawet,  
Leßt jn keyn not noch mangel han,  
wer auff jn bawet,  
Vom HERRN wirt jm der segen schon,  
auch auß Zion  
wirt er sein ewig walten.

4. Er wirt sehen groß glück vnd heyl  
vber Isral,  
Des HERREN gunst wirt jm zu theyl  
mit freuden viel,  
Daß Er sein gschlecht zu kindeskind  
sein lebtag sind,  
so wirt jn Gott erhalten.

5. Dafür sol ewig danckbar sein  
die Christlich gmein,  
Gott Vatter in seim höchsten thron  
vnd seinem Son,  
Dem heylgen geyst vnd waren Gott,  
der vns solchs hat  
durchs Wort gwölt offenbaren.

## Psalm 131

**Ein lere, Daß wir alleyn auff Gottes wort sehen, seiner hülff gewarten, nit auff eygne frommkeyt bawen sollen.**

1. Herr, wenn mein hertz recht vberdenckt  
mein ellend sündtlich leben  
Darinn ich gantz vnd gar versenckt,  
kan ich mich nicht erheben,  
Ich ker mein augen zu der erd,  
es ist mit all meim thun nichts werdt,  
muß an mir selbst verzagen.

2. Da ich gedacht an meine macht  
vnd rümpt mich grosser gaben  
Vnd all mein gute werck betracht,  
ward mein gemüt erhaben,  
Doch bleib mein hertz in zweifel stan  
vnd kundt sich nicht auff dich verlan,  
für angst wards gar zerschlagen.

3. Dann da ich meine seel nicht setzt  
auff deine gnad zu gründen,  
Da wards mit vnruw gar verletzt,  
erschreckt für straff der sünden,  
Da ward ich wie ein kind entwehnt,  
das sich nach seiner mutter sehnt  
vnd leßt sich niemandt schweygen.

4. Drumb rath ich, daß sich Israel  
auff Gott alleyn verlassen,  
Gar reichlich Er vns helffen wil,  
sein handt ist nicht geschlossen,  
Sein güt, gnad vnd barmhertzigkeyt  
wert von vnd biß zu Ewigkeyt,  
wil Er vns alln erzeygen.

5. Lob dem Vatter in Ewigkeyt,  
der himl vnd erd gegründet,  
Mit Sonn, Mon, Stern den himel kleydt,  
seinn willn vns hat verkündet  
Durch Christum seinen Son auff erdt,  
daran durch seinen geyst so werdt  
vns Ewig wöll erhalten.

## Psalm 133

Psal. CXXXIII. Ecce quam bon.

Ein Ermanung zur eynigkeyt, wie Gott glück und segen darzus geben wölle.

HUbsch ist das Regiment gefaßt  
in geystlich weltlich ständen,  
Wo einer tregt des andern last  
und sich an allen enden  
Der reiche man hertzlich nimbt an  
des ellenden und armen  
und leßt sich sein erbarmen.

Das ist köstlich und wolgethan,  
wie der balsam thut fliessen  
Herab von dem haupt Aaron,  
thut seinen bart begiessen  
Und sich außbreyt rab in sein kleyd,  
so ist die lieb auch mechtig  
bei den brüdern einträchtig.

Wie der taw felt vom Hermon rab,  
die berg Zion thut netzen,  
So steigt die lieb auch auff und ab,  
das traurig zu ergetzen,  
Ein ander liebt, den feyl vergibt,  
zur wider lieb erwecket,  
des nechten schand bedecket.

Wanns bei den Christen so zugeht,  
freuntlich beinander wonen,  
Das Regiment in friden steht,  
sie einander verschonen,  
Daselbst wont Gott mit voller gnad,  
verheyßt und wil auch geben  
segen und seligs leben.

Dafür solln wir jm dankbar sein  
und seinen Namen loben,  
Daß Er allhie sein Christlich gmein  
gar reichlich thut begoben,  
Durch Christum werdt, der hie auff erdt  
ist für uns all gestorben,  
die seligkeyt erworben.

## Psalm 141

**Ein Gebetpsalm, Daß Gott bei seinem reynen Wort vnd dienst erhalten, der falschen lehr, vnd Tyrannen wehren wölle.**

1. Herr, wenn ich rüff, erhör mein stimm,  
mit hülff wöllst dich herfügen!  
Mein flehlich bitt, O HERR, vernimm,  
mein gbet vor dir müß tügen  
Wie ein rawch opffer frü vnd spat,  
welchs stracks hinauff gen himel gath,  
da zu mein hend auffheben.

2. Bewar mein mund, mein hertz vnd sinn  
vor der Gottlosen lere,  
Daß ich zu jn nicht fall dahin,  
mich zu jr boßheyt kere,  
Nicht mit den vbelthätern eß  
vnd deines Worts dabei vergeß,  
schendtlich nur jn zu leben.

3. Wann mich der grecht hie freuntlich strafft,  
das würt mich baß erfrewen  
Dann der thewr edle Balsam safft,  
dann ich mich stedts muß schewen  
Daß mir der Gottloß je nicht schad  
mit seiner bösen that vnd rath,  
da für ich jmmer bette.

4. Gib, daß jr lehr gestürtzet werd,  
vnd jren halß müß brechen  
Vom fels oben herab zur erd,  
jr hoffart wöllstu rechen,  
Daß jedermann erkenn darbei,  
daß mein lehr lieblich, freuntlich sei,  
die seel vom tod errette.

5. Werden wir drumb zerstrewet hie,  
zerwület vnd zerrissen,  
So hastu dennoch acht auff die  
die deins Worts sind geflissen,  
Vnd wer auff deine gnad vertrawt,  
gar fest auff dein verheyssung bawt,  
den wirstu nicht verstossen.

6. Bewar mich vor der bösen strick,  
vor der Gottlosen fallen,  
Laß in jr netz im augenblick  
all mit einander fallen:  
Ich aber mög fürüber gehn,  
an deiner lehr vnd wort bestehn,  
von dir nit werd verlassen.

7. So wil ich dir ein freuden lied  
für alle wolthat singen,  
Wann mich dein handt vor jn behüt,  
daß sie mich nit bezwingen,  
Vnd mich durch deiner gnaden trost  
von allem vnfal hast erlost,  
wil mich dein Ewig frewen.

## Psalm 142

**Ein Gebetpsalm vmb hülff vnd beistandt wider die feind.**

1. Zvm HERRN schrei ich mit meiner stimm,  
ich sprich ›HERR Gott, mein bitt vernimm,  
mein klag vor dir auß schütte,  
Wann mein geyst in den engsten stickt,  
so bistu, HERR, der mich erquickt:  
hilff, daß mich nit zerrütte  
Mein feind, der mir mit falscher lehr  
vil stricke legt runds vmb mich her,  
mit heuchelei vmbziehen,  
ich kan jm nit entfliehen.‹

2. Ich schaw vmbher, beyd, nah vnd weit,  
zur rechten vnd zur lincken seit,  
da wil mich niemand kennen.  
Sie lehren mich der wercke rhum,  
sol durch mich selber werden frum,  
von deim wort abzutrennen.  
Drumb ist meim gbet zu dir gericht,  
sprech ›HERR, du bist mein zuuersicht,  
mein theyl wirstu mir geben  
mit den die Ewig leben.‹

3. Merck auff, HERR, laß dirs sein geklagt,  
ich werd gar sehr von jn geplagt,  
hilff mir von jrem toben!  
Für mich auß nöten, angst vnd pein  
von den die mir zu mechtig sein,  
auff das ich dich mög loben!  
Wann solchs die grechten werden sehn,  
daß mir von dir ist hülff geschehn,  
werdens sich zu mir halten  
vnd deine güt lan walten.

## Psalm 143

**Ein Gebetpsalm vmb vergebung der sünd, daß Gott vns bei seines Namens ehr vnd rechter leer erhalten, Die falschen lehrer vnd feind vertilgen wölle.**

1. Ach, HERR, erhör mein flehlich bit,  
wöllst mir meinn kummer stillen!  
Vernimm mein klag, verwirff mich nit,  
vmb deiner warheyt willen!  
Mein sünd mich quelen alle zeit  
vnd drucken mich vil armen:  
Drumb, HERR, nach deinr gerechtigkeyt  
wöllstu dich mein erbarmen.

2. Laß nit gehn vber deinen knecht  
dein Geist vnd Vrtheyl schwere,  
Forder mein Sünde nicht ins recht,  
mich grichtlich zu verhören:  
Verdampt sind alle Adams kind,  
mit sünden schwer beladen,  
Vor dir sich keyn gerechter sindt,  
steckn all in dem Erbschaden.

3. Drumb mich der feind verfolget sehr  
vnd schleht mich gar zur erden:  
Er spricht, ich sol durch menschen lehr  
von Sünd errettet werden,  
Damit mich in verzweifflung fürt  
vnd engstet mein gewissen,  
Meinn geyst, der todt vnd helle rürt,  
daß mein hertz möcht zerfliessen.

4. Doch denck ich an dein wunderthat  
von alten alten zeiten,  
Wie du barmhertzigkeyt vnd gnad  
erzeygt hast allen leuten,  
Vnd was gewircket hat dein handt,  
wie du vergabst die Sünde,  
Solchs wirt der gantzen welt bekandt,  
daß gnad bei dir zu finden.

5. Zu dir ich stedts mein händ außbreyt,  
hilff, daß ich werd erhöret!  
Mein seel dürstet vor grossem leydt,  
mein geyst ist schier verzeret:  
Dein antlitz nicht von mir abweich,  
wöllst mir dein hülff nicht sparen,  
Daß ich nicht den mög werden gleich  
die in die helle faren.

6. Zeitlich wöll mir dein gnad beistehn,  
mein hoffnung an dir hanget.  
Zeyg mir den weg, den ich sol gehn,  
nach dir mich, HERR, verlanget.  
Mein feind sind also gar verrucht,  
wöllst mich von jn erretten.  
Zu dir hab ich alleyn zuflucht,  
drumb wöllstu mich vertretten.

7. Du bist mein Gott, wöllst bei mir stan,  
deinn heylgen geyst mir geben,  
Der mich recht für auff ebner ban,  
nach deinem willn zu leben.  
Erquick mich durch deins Namens ehr,  
mein seel auß nöten füre,  
Vmb deinr grechtigkeyt willn, O HERR,  
daß mich keyn schad nicht rüre.

8. Verstör mein feind, mach sie zu nicht  
vmb deiner güte willen,  
Bring vmb alls was mein seel ansicht,  
daß sich mein ellend stille.  
Wann du mein sach bringst wider zrecht,  
wirst mir mein Sünd vergeben,  
So bleib ich, HERR, alzeit dein knecht,  
bei dir werd Ewig leben.

9. Lob sei Gott in seim höchsten thron,  
der vns hie hat gegeben  
Alls gut durch seinen lieben Son,  
in dem wir han das leben,  
Dein heylgen Geyst, der vns die sünd  
vergibt allhie auff erden,  
Solchs durch sein heylges Wort vekündt,  
daß wir dort selig werden.

## Psalm 145

### Psalm CXLV. Exaltabo te Deus.

DEin lob will ich erheben,  
Herr Gott, du König lobesam,  
Vnd dir die Ehre geben,  
geheilget werd dein trewer nam!  
Es muß dein lob erschallen  
allzeit vnd immerdar,  
Zu thun nach deinem gfallen,  
vor Adams kindern allen  
dein gnad werd offenbar.

Groß löblich ist der HERRE,  
vnaußsprechlich sein grosse gut!  
Kinds kind sol man sie lehren,  
dein eygen werck dich preisen thut,  
Ich red von deinen wundern,  
herrlichen schönen pracht,  
Dein grosse that besondern  
schafft, daß wir vns verwundern,  
erzeln sie tag vnd nacht.

Daß mann dein güte preise  
vnd rhüme dein gerechtigkeyt,  
Die du alln thust beweisen,  
gedult, gnad vnd barmhertzigkeyt.  
Gut bistu, HERR, alleyne,  
erbarmst dich all deinr werck,  
Des danckt dir in gemeyne  
dein heylge Kirche reyne,  
rhümen sich deiner sterck.

Dein Reich ist hoch zu preisen,  
drinn du den Sündern gnedig bist;  
Deinn gwalt jn thust beweisen,  
die vnderm Creutz verborgen ist.  
Das leßstu, HERR, verkünden  
auff erd alln menschen kind,  
Daß du vns hast entbunden  
vom Teuffel, todt vnd sünden,  
bei dir man gnade findt.

Dein reich von end zu ende  
in Ewigkeyt wert dein herrschafft,  
Dein gwalt mag niergend wenden,  
groß ist deins Köngreichs pracht vnd krafft,  
All, die auß schwachheyt fallen,  
erheltstu durch dein gnad,  
Das zschlagen vnd zerschallen  
hebst auff nach deim gefallen,  
daß jn die Sünd nicht schad.

All augen auff dich sehen,  
gibst jn jr speiß zu seiner zeit,  
On dich kan nichts geschehen,  
dein handt füllt alles nah vnd weit.  
Wann du außgeust deinn segen  
vbr alles, was hie lebt,  
Thut sichs in freuden regen,  
vermehren und bewegen,  
gar hoch dein lob erhebt.

Der HERR ist grecht, auffrichtig  
in allem, das Er redt vnd thut,  
Gar ernst, tapffer vnd wichtig,  
sein werck sind heylig vnd gantz gut.  
All, die recht zu jm schreien,  
mit ernst jn ruffen an,  
Den wil Er gnad verleihen,  
auß allem vnglück freihen,  
in nöten bey jn stan.

Was die frommen begeren,  
das thut der HERR zu aller frist,  
Ir bitt wil Er geweren,  
mit hülff vnd trost stedts bei jn ist,  
All, die den HERREN lieben,  
die sind gantz wol behüt,  
Ja wer sie thut betrüben,  
gewalt an jn wil üben,  
der wirt bald außgerütt.

Drumb wil ich jn stedts loben,  
sein ehr verkünden sol mein mundt  
Für seine grosse gaben,  
die Er thut allen menschen kundt.  
Alls fleysch vnd menschen samen  
sagen jm preiß vnd ehr,  
Zu singen seinem Namen  
wöllen wir vns nicht schamen  
ewig vnd jmmermehr!

## Psalm 148

**Ein Danckpsalm, Daß alle Creaturen, Gott loben vnn dancken sollen, der alles durch sein gnedige hülff vnd segen erhelt.**

1. Ir himel, jr solt loben  
den Gott im höchsten thron,  
All himlisch heer dort oben,  
ir Engel wol gethon,  
Sonn, Mon vnd alle Sterne,  
die leuchten nah vnn ferne,  
sein ehr verkündet gerne,  
lobt all mit grossem pracht  
sein heyligkeyt vnn macht!

2. Ir himel all zusamen  
vnd was man drinnen sindt,  
Lob all des HERREN namen,  
all wasser, wo sie sind!  
Durch sein Wort wirts geschaffen  
mit rüstung, wehr vnd waffen,  
daß niemandt hat zu straffen;  
er ordents, wies da steht,  
vnd daß nicht anderst geht.

3. Lobt jn, all thier auff erden,  
vieh, vögel, visch vnd gwürm,  
Der dampff, hagel leßt werden,  
fewr, blitz, schnee, windig stürm:  
All hügel, berg vnd thale,  
bewm, kreuter all zu male,  
vnd was nach seim befehle  
durch wort erschaffen ist,  
lob jn zu aller frist!

4. Ir König, Fürsten, Herren  
vnd was zu richten hat,  
All leut mit grossen ehren,  
lobet jn frü vnd spat,  
Die alten mit den jungen,  
frisch, mit frölichen zungen,  
daß sein lob werd gesungen,  
seinn Namen Ewig lobt,  
der vns so hoch begobt!

5. Sein lob müß weit erschallen  
hoch vber himl vnd erd,  
Der jm leßt wol gefallen  
sein volck, helts thewr vnd werdt:  
Seinn außerwelten kinden,  
all die sich zu jm finden,  
sollen sein lob verkünden,  
singen Amen vnd Ja,  
frölich Haleluia!

## Psalm 149

**Ein Ermanung zur Dancksagung, für die grosse gnaden Gottes.**

1. Singet dein HERREN ein newes lied,  
ir Heylgen solt jn ehren!  
Frew dich, Israel, förcht dich nit,  
in Christo deinem HERREN!  
Die kind Zion  
solln wunne han,  
sich jres königs frewen,  
ir gwissen gar vernewen.

2. Seinn Namen solln loben auffs best,  
im hertzen frölich spielen,  
Daß Er sein gnade scheinen leßt,  
barmhertzigkeyt bei vielen,  
An jn vor alln  
hat wolgefalln,  
hilfft armen vnd Ellenden  
herrlich an allen enden.

3. Die heylgen sollen frölich sein,  
sein wolthat Ewig preisen  
In seiner Christlichen gemeyn,  
da Er thut gnad beweisen,  
Ir mund erzel  
sein Göttlich bfehl,  
daß sie von Sünd vnd schaden  
vnd todts not sind entladen.

4. Drumb sollen sie das scharpffe schwerdt  
stedts han in jren henden,  
Welchs seel, geyst, marck vnd beyn durchfert,  
zerschneidts an allen enden,  
Daß sie der raach  
recht kommen nach,  
straff vndern Heyden üben,  
durchs gsetz das hertz betrüben.

5. Ward aller menschen grechtigkeyt  
durchs gsetz geschlagen nider,  
Das Euangelion bei zeit  
kumm, tröst den Sünder wider,  
Daß sich niemandt  
in keynem Stand  
darff rhümen seiner wercke,  
kunst, weißheyt, krafft vnd stercke.

6. Auff das der HERR alleyn hab recht,  
wie dauon ist geschriben,  
Daß die Sünd vom menschlichem gschlecht  
durch gnad wirt auß getriben:  
So wirt man frumm,  
das ist der rhum  
den alle heilgen haben,  
drumb sie Gott Ewig loben.

## Psalm 150

Lobt Gott in seinem Heiligthum,  
Ihr Christen hie auf Erden,  
Sagt ihm Lob, Dank Preis, Ehr und Ruhm,  
Sein Wort verbreit muß werden,  
Sein Wunderthat, dadurch er hat  
Sein Macht uns wollt beweisen,  
Sein Herrlichkeit zu preisen,

Daß er Christ, seinen lieben Sohn,  
Für unser Sünd hat geben,  
Durch den wir Gnad beim Vater han,  
Durch seinen Tod das Leben,  
Von Sünden fein die Gwissen rein  
Fröhlich für Gott zu treten,  
Abba zum Vater beten,

Daß solchs sein Wort verkündet werd  
Bei allen Menschen Kinden,  
Sich vom Anfang zum End der Erd  
All Völker zu ihm finden.  
Was Athem hat, laß solche Gnad  
Mit Lob und Dank erklingen  
Und Halleluja singen.

# Quellen:

Sämtliche Texte sind der [Glaubensstimme](http://www.glaubensstimme.de/) entnommen. Hier sind zumeist auch die Quellangaben zu finden.

\_\_\_\_----\_\_\_\_----\_\_\_\_----\_\_\_\_----\_\_\_\_----\_\_\_\_----\_\_\_\_----

Die Bücher der Glaubensstimme werden kostenlos herausgegeben und dürfen kostenlos weitergegeben werden.

Diese Bücher sind nicht für den Verkauf, sondern für die kostenlose Weitergabe gedacht. Es kommt jedoch immer wieder zu Fragen, ob und wie man die Arbeit der Glaubensstimme finanziell unterstützen kann. Glücklicherweise bin ich in der Situation, dass ich durch meine Arbeit finanziell unabhängig bin. Daher bitte ich darum, Spenden an die **Deutsche Missionsgesellschaft** zu senden. Wenn Ihr mir noch einen persönlichen Gefallen tun wollt, schreibt als Verwendungszweck „Arbeit Gerald Haupt“ dabei – Gerald ist ein Schulkamerad von mir gewesen und arbeitet als Missionar in Spanien.

Spendenkonto: **IBAN:** DE02 6729 2200 0000 2692 04,   
**BIC:** GENODE61WIE

Alternativ bitte ich darum, **die Arbeit der Landeskirchlichen Gemeinschaft Schlossplatz 9 in Schwetzingen zu unterstützen.** Die Landeskirchliche Gemeinschaft „Schlossplatz 9 in Schwetzingen ist eine evangelische Gemeinde und gehört zum Südwestdeutschen Gemeinschaftsverband e. V. (SGV) mit Sitz in Neustadt/Weinstraße. Der SGV ist ein freies Werk innerhalb der Evangelischen Landeskirche. Ich gehöre dieser Gemeinschaft nicht selber an, und es gibt auch keinen Zusammenhang zwischen der Gemeinde und der Glaubensstimme, doch weiß ich mich ihr im selben Glauben verbunden.

LANDESKIRCHLICHE GEMEINSCHAFT „SCHLOSSPLATZ 9“ 68723 SCHWETZINGEN

Gemeinschaftspastor: M. Störmer, Mannheimer Str. 76,  
68723 Schwetzingen,

IBAN: DE62 5206 0410 0007 0022 89  
Evangelische Bank eG, Kassel

Andreas Janssen   
Im Kreuzgewann 4   
69181 Leimen

Natürlich suche ich immer noch Leute, die Zeit und Lust haben, mitzuarbeiten - wer also Interesse hat, melde sich bitte. Meine Email-Adresse ist: [webmaster@glaubensstimme.de](mailto:webmaster@glaubensstimme.de). Insbesondere suche ich Leute, die Texte abschreiben möchten, bestehende Texte korrigieren oder sprachlich überarbeiten möchten oder die Programmierkenntnisse haben und das Design der Glaubensstimme verschönern können.