**Ein Bild, das Text enthält.

Automatisch generierte Beschreibung**

# Vorwort

Wieder einmal ging ein Jahr vorüber, und wir befinden uns am Ende des Jahres 2020 – Zeit, einige Bücher noch aufzuarbeiten, die ich Euch anbieten möchte.

Dieses Jahr hat uns allen eine Menge abverlangt – doch Gott hat uns hindurchgetragen.


Für mich persönlich bot die Zeit, die ich gewonnen habe, die Gelegenheit, einige neue Bücher zu erstellen. Gleichzeitig überarbeite ich viele der alten Bücher, sei es, um Fehler zu beheben oder neue Inhalte hinzuzufügen. Zunächst möchte ich die bestehenden Autorenbücher bearbeiten, danach sollen dann die Bücher zum Kirchenjahr, die Andachtsbücher und 1-2 neue Reihen aktualisiert werden.

Vielleicht hat aber auch der eine oder die andere Lust, mitzumachen und neue Bücher zu erstellen – sprecht mich einfach an.

Euch allen wünsche ich Gottes reichen Segen und dass Ihr für Euch interessante Texte hier findet. Für Anregungen bin ich immer dankbar.

Gruß & Segen,

Andreas



# Trostspiegel Doctor Keiserspergs/ So einem Vatter/ Mutter/ Weib/ Kind oder Freund gestorben sind/ gnugsamer trost.

M.D. LXXXIII.

# Vorrede

Trostspiegel Christliches trosts/ aller betrübter hertzen/ die jhre Kinder/ Gemahel/ Fründ/ oder ander/ so jnen abgestorben sind vnzimlichen trawren vnd beweinen. Durch den hochgelehrten/ Gottsförchtigen Herren Doctor Johannes von Keysersperg zu Straßburg vor vilen Jaren geprediget/ einem seinem gönner (Gott weiß seinen nammen) und allen betrübten/ zu gnugsammem trost vnd ergetzligkeit jres leids vätterlichen zugesandt vnd mitgetheilt worden ist. Jetz auff ein newes/ vnnd vmb etwas corrigiert/ in disen stärbens löuffen/ wider außgangen vnd Getruckt.

IN disem Trostspiegel/ der mit nutzlichen heilsammen bewerten lehren vnnd Exemplen/ auß der heiligen G'schrifft vnd den Göttlichen Lehreren zusamen gesetzt ist/ werden ix. vrsachen gesehen/ das wir vmb die so abgestorben sind/ vnbescheidenlichen nit trawren weinen oder vns betrüben söllen.

1. Die erst vrsach ist/ **voluntas Dei**/ Göttlicher will/ vnd ist das groß hauptglaß im spiegel.
2. Die ander vrsach/ **Bona aequitas**/ Gute billigkeit.
3. Die dritt/ **Mortis ineuitabiliitas**/ vnuermidligkeit des tods.
4. Die vierd vrsach /**Fraterna utilitas**/ Brüderlicher nutz.
5. Die fünfft vrsach / **Diuina prouidentia**/ Göttliche fürsichtigkeit.
6. Die sechst vrsach / **Fletus & tristiciae intilitas**/ Trawrens vnd weinens vnnutzligkeit.
7. Die sibend vrsach / **Fletus & tristiciae damnostas**/ Trawrens vnnd weines schädligkeit.
8. Die acht vrsach / **Propria utilitas**/ Eigner nutz.
9. Die neund / **Resurrectionis generalis**/ Gemein vrstend.

Vnd zu letst: Wie man ohn solches trawren/ ein fröliche Liebe in friden vnd fröuden ewig zu leben haben vnd vberkommen mag.

# Noli flere/ Nit weyn.

SPrach Christus Jesus vnser lieber Herr zu der trawrigen Witwen die jhren einigen gestorbnen Sohn beweinet/ gab vns der Herr darinn ein lehr/ dz wir nit vnbescheidenlich beweinen sollen vnsere freund/ so sie sterben wie nahe sie vnns verwandt sind/ als etliche menschen zu thun pflegen/ die sich nicht wöllen lassen trösten/ in keinerley weiß/ weder mit Gott noch mit der Welt.

Nun sprichst du/ wie möcht ich mich enthalten/ dz ich nit beweinte den Tpdt meines kindes/ oder eines anderen meines freundes? Das ist doch natürlich/ vnd der Herr hat selbs beweint den Todt seines besondern freunds Lazari/ als das Euangelium innhaltet/ deßgleichen lesen wir von vil heiligen im newen vnd alten Testament/ die vber die todten geweint haben/ als Sanctus Hieronymus schreibt zu der heiligen Witwen Paula von dem todt jhrer Tochter Blesilla.

Ich antwort zum ersten/ das Christus vnser Herr nit beweinet hat den todt Lazari/ aber das er jn solt wider aufferwecken/ zu disem ellenden vnseligen leben/ ich sprich darnach das es nicht natürlich ist/ vnbescheidenlich weinen/ aber bescheidenlich weinen/ vnnd das zimpt sich/ als hernach berürt wirt/ sol sich ein mensch hüten/ vor zu vil vnd vnuernünfftigem weinen.

Nun sprichst du/ vnd wie möcht ich mich behüten/ vor solchem vnbescheidnen weinen/ woran sol ich trost vnd ergetzligkeit suchen.

Du solt ergetzligkeit suchen/ durch ansehung diß nachuolgenden trostspiegels/ gemacht vnnd zusammen gesetzt/ von neun glesern/ wenn du die augen deines warnemmens fleissigklich darinn spieglest in dem Sonnenglast/ oder liecht des glaubens/ mag nit gesein/ du wurdest ein librung davon entpfinden/ Schreiber/ Goldschmid/ vnd ander werckleut/ die ihr augen auff scharpife ding richten/ müssen haben vor jhnen spiegel stehn/ darinn sie ihre gesicht wider bringen vnd ergetzen/ also solt du auch thun/ ist diser spiegel genommen auß der Heiligen Geschrifft/ vnnd den heiligen Lehreren.

# Das erste Glaß/ Göttlicher will.

DAS erste vnnd das groß Hauptglaß/ ist Göttlicher will/ dein freund ist dir todt/ gedenck das es der willen Gottes ist/ vnd des biß sicher/ wenn es ist ein regel der Göttlichen Lehrer/ Alles das da geschicht es geschehe durch was mittel es wöll/ so kompt es doch her/ von dem Almechtigsten/ aller weisesten/ vnd vnwandelbarlichen anfang/ Gott dem Herren/ disem Gottes willen/ sollen sich alle freye vnd bedachtliche willen vergleichen vnd nicht darwider murmlen/ dann darinn steht die Gerechtigkeit vnd Erbarkeit vnsers bedachten willens/ dz er vergleicht seye dem willen Gottes/ zum minsten in dem das er will/ was Gott will das er wöll/ auch nach meinung viler Lehrer/ sol er sich vergleichen dem willen Gottes/ in dem das er wöll/ was er gewiß ist/ das es Gott will/ ob die sinnligkeit sich darab strüßt/ oder der vnbedacht frey will/ oder der bedacht will/ nach dem nideren seinem theil muß man leiden/ aber das sich darwider strüßt der bedacht will/ deß obren theils der vernunfft/ sol nicht gestattet werden/ vnd das ich ein schlecht/ vnd grobe gleichnuß geb von einer subtilen matern/ die gehandlet wirt/ fast gnaw durch den Meister von hohen Sinnen/ im ersten Buch/ vnd die Lehrer/ die vber jn schreiben/ so nimm war/ wann ein fraw geht in jhr stuben die zu fast warm ist/ so wirt sie im ersten just betrübt/ rümpfft die stirn/ die sinnligkeit wirt entricht/ vnd spricht zu der köchin graßlich/ warumb hast du die stuben also heiß gemacht? vnd kriegt mit jr/ darnach zum andern/ spricht sie auß vernunfft/ du verbrennest holtz ohne dauren vnd nutz/ bringt grossen schaden/ vnd aber zum dritten/ so die köchin spricht/ Fraw mein Herr hat das geheissen/ so gestaht die Fraw daran/ laßt die milch nider/ vnd allen krieg/ so sie hört das jhr gemahel/ den sie lieb vnd vor augen/ das geheissen hat/ vnd also leidet sie/ dz der sinnligkeit widerig ist/ vnd der nideren vernunfft die den zeitlichen schaden anblicket/ vnd nach der höheren vnd Geistlichen vernunfft in deren sie den willen jhres liebgehabnen gemahls anblickt/ so gesitzt sie/ vnd murmlet nicht darwider/ diser gemahel ist Gott/ doe Fraw ost doe Seel/ trawrigkeit von der Hitz/ ist die sinnligkeit/ trawrigkeit von schaden des holtzes/ ist das nider theil der vernunfft/ das gefallen oder gesitzen vnd auff hören des murmlens/ vmb willen vnnd gefallen des gemahels/ ist der Geistlich will/ noch dem obern theil der vernunfft.

Also thu du auch/ vnnd das ist gnug/ Gott will dich nicht zwingen vber dein macht/ die sinnligkeit hast du nicht in deinem gewalt/ aber deinen gefreyten willen/ mit beystandt der genaden Gottes/ hast du in deiner gewalt/ Weitern vnd gnaweren bescheid/ rühren die Lehrer an dem obgenantem ort/ ist nicht not hie zu melden/ Ich hoff/ ein mensch mög sich gnugsamlichen behelffen auß diser gleichnuß/ gedenck das/ nachdem/ als der Herr im Euangelio spricht/ nicht ein spärlin/ deren man doch zwen vmb einen helbling kaufft/ auff das Erdreich falt ohn Gott den Himmlischen Vatter/ wie wolt denn dein Kind/ oder gemahel/ den Gott grösser schetzt/ fallen durch den todt auff das Erdreich ja ins grab/ So es nun Gottes will ist/ er sterb wie er wöll/ Siechtagens halb/ Gählich/ oder bewart/ ehrlich oder vnehrlich/ gilt gleich/ es ist Gottes will/ was wilt darauß machen/ der Herr ist zu groß/ vnd zu gerecht/ thut niemands vnrecht/ laß es da bey bleiben/ sprich/ Vatter vnser/ der du bist in den Himmlen/ dein will werd als im Himmel/ vnnd auff Erd.

Volg nach dem Herren am Oelberg/ dem nach seiner sinnligkeit grausam was vom tod/ also sehr das er erzittert/ erbleicht/ trawrig ward/ vnd schwitzet vor angst als blut/ vnd auch von wegen vnd in nammen der sinnlicheit/ Gott seinen himmelischen Vatter bath/ Vatter ist es müglich so nimm das leiden von mir/ vnd aber nach seinem vernünfftigen/ bedachten freyen willen/ hat er sich gantz vergleichet dem willen seines Vatters/ vnnd sprach/ Nicht mein will/ aber dein will werd/ nit mein will/ verstehe der sinnlicheit/ oder auch der frey will nach seiner natur/ der sich auch streüsset wider das leiden/ werd aber dein will/ dem sich vergleichet mein freyer will/ nach bedachter vernunfft.

Das ist das erst glaß in disem Trostspiegel/ vnd ist das Hauptglaß vnd das groß/ das mitten in dem spiegel steht. Die nachuolgenden/ sind kleine gläßlin/ die zu rings herumb stehen vmb dz groß Hauptglaß/ es were diß glaß allein gnug einem gleubigen menschen zu trösten/ wenn er getrewlich darein sehe inn aller seiner trübseligkeit/ wie die were/ Vnd nicht allein jhn zu trösten von dem tod seiner freunde/ lehret nicht allein Christus Jesus vns in disem glaß zu spieglen/ so wir trawrig sind/ Sonder auch der fromme Heyd Seneca/ Der da spricht ein reichlich wort/ dz auch nit zu verachten/ gesprochen von einem Christlichen Lehrer: Es soll gefallen (spricht er zu seinem schüler Lucillo) einem menschen/ alles das da Gott gefallet/ derhalben allein dz es Gott gefallet/ Das ist ein mercklicher Spruch/ von einem der ein Heyd vnd kein Christ gewesen.

# Das ander Glaß/Gute billigkeit

DAs Ander Glaß ist/ Bona aequitas, Gute billigkeit/ Es ist nit billich das einer vnordenlich trawre/ so man von jhm fordert/ oder hinnimmet/ das man hinder jn gelegt/ vnd allein zu behalten geben hat. Was sind nun alle ding/ die wir haben/ leib/ seel/ ehr vnd gut/ gesundtheit/ gewalt/ kind/ weib/ mann/ bruder/ vnd schwester/ freund vnd gönner? Wz sind dise ding allesammen/ weder gaben Gottes/ die er hinder vns gelegt hat/ dise ding nimpt er hinweg von dir/ vnd zeuhet an sich dz sein durch den tod vnd andere mittel/ wilt du darumb vnsinnig werden? Du gibest dein kind einer Ammen/ so es außgesönget/ nimbst du es wider heim/ Ist die Amm vernünfftig/ so vberantwortet sie dir es ohn trawrigkeit/ Sie kan sich auch des mit keiner vernunfft beklagen/ so du wider heim nimmest das zuuor dein ist/ Warumb stellest du dich dann so torecht/ So Gott durch den tod/ das sein wider von dir dahin nimpt/ das er hinder dich gelegt hat/ Spricht S. Jeronymus/ Er hat dir des deinen nicht genommen/ der das sein zu jm gezogen hat/ Es hat sich dem Schöpffer gezimmet/ das er dir gelihen hat/ wider zunemmen/ vnd dir zimmet nichts anders/ weder danck sagen dem Schöpffer der dir das gelihen hat.

In dises Glaß sahe der Heilig Job/ nach dem er vmb alles das er hat/ kommen was/ vnd jhm zehen lebendiger kinder/ siben Söhn vnd drey Töchtern in einem hauß verfiehlen/ vnd jm das himmelisch fewr siben tausend Schaaf verbrannte/ vnd jm seine feinde fünffhundert joch Ochsen vnnd fünffhundert Esel hinweg führten/ vnd die andern feinde/ drey tausend Kamelthier vnnd schlugen die knecht so darbey waren zu tod. Nach disem elend vnd schaden allemsammen/ sahe er inn dises Glaß vnnd tröstet sich selbs/ vnnd sagt Gott danck darumb/ das er jhm das gelihen hat/ vnd wider genommen.

Der Herr/ sprach er/ hats geben/ der Herr hats genommen/ als es dem Herren gefalt/ also ist es gemacht worden/ Der name des Herren seye gesegnet/ das war alles sein murmeln wider Gott/ Es ist ein grosse vnuernunfft/ vnnd vndanckbarkeit (wiewol sie sehr gemein in der welt ist) so man einem in guter freundtschafft etwas leyhet zu seinem gebrauch vnd nutz/ vnd so man das widerumb von im forderet/ das er darnach/ vnd darumb anfahet murmlen/ vnd vnwillig werden/ wider den Lehenherren/ so er jm billicher danck sagen solt/ Also thun wir thorechte leut gegen Gott/ so er vns das gelehnet gut/ als gesundheit/ ehr/ gut freund vnd kind/ hinnimmet/ Es soll ein Christen mensch nicht so blindt sein.

S. Bernhart schreibt vber den tod Humberti: Wir sollen den nicht klagen/ der jetz kein klag noch schmertzen hat. Wir sollen auch nicht für vns oder vnsert halb/ denen er entzogen vnd weg genommen/ murren/ vil mehr aber sollen wir dancksagen/ das er vns also lang ist verlihen vnd gegeben gewesen. Dann (als ich acht vnd die rechnung mach) sind jetz zehen Jar verlauffen/ dz er nicht gelebet hat/ dann nur vns/ für vns/ vnnd vns zu gutem/ rc.

# Das dritt Glaß/ Vnuermeidligkeit des Todes.

DAs dritt Glaß ist/ Mortis incuitabilitas. Vnuermeidligkeit des Todes. Ist der nicht ein Thor der vnuernünfftigklichen trawret/ vmb ein ding dem er nicht entfliehen mag. Es ist ein gemein Sprichtowrt/ De re recuperabili ne doleas. Was nicht mag anderst sein/ da schick dich drein.

Es muß gestorben sein/ wir sind nicht auff das Erdrich geboren/ hie ewigklich zu bleiben/ vnd vnsere wonung zu haben/ Sonder das wir hie den willen Gottes/ in getrewer haltung seiner Gebotten verbringen/ vnd suchen das ewiig leben/ vnd also von hinnen genommen/ vnd dort hin geführt werden.

Vnd darumb muß man sterben/ es stehe kurtz oder lang an/ Dauid spricht/ Wer ist der mensch der da lebt vnd wirt nit sehen den tod? Als ob er spräch/ niemandts/ vnnd S. Gregorius spricht/ Das alle tag/ wir wöllen oder nit/ hin lauffen zum tod/ vnd Boetius spricht/ Der Tod vbersihet niemandts er seye jung oder alt/ Edel oder vnedel/ gelehrt oder vngelehrt/ reich oder arm/ die jungen haben jn auff dem rucken dahinden/ die alten davornen vor den augen.

Es bedarff keiner bewärung/ es ligt am tag/ Es spricht Sanct Paulus/ Es ist gesetzt allen menschen einmal zu sterben/ vnd darumb ist es ein Sprichwort/ ich bin sein also gewiß als des todts.

So nun das ein gemein ding vnd gesetzt ist/ allen menschen zu sterben/ vnd wir sterben müssen/ was wilt du dich dann selbs schellig machen? Das deinem freund zu handen gangen ist das allen menschen zu handen gehen muß?

Wer er was wider deinen todten freunde gehandlet/ das nicht von noht wegen geschehen mußte/ vnd man jn des hette mögen vberheben/ so möchtest du mit recht also darwider heulen vnd klagen/ Dieweil aber nichts anders mit jm gehandelt ist/ weder dz der gemein lauff& nahc der ersten Gottes auffsatzung/ allen menschen geordnet ist zu sterben/ was wilt du darauß machen?

# Das vierdte Glaß.

Das vierdte Glaß ist/ Fraterna utilitas, Brüderlicher nutz/ Gedenck was grossen nutz/ deinem freund/ auß dem tod entspringe/ sihe auß was jamers/ leidens vnd elends/ das in diser zeit ist/ er hingenommen wirt vnd entladen/ wer wolt erzehlen die vnseligkeit/ so alle menschen (sie seyen in was stands sie wöllen) erleiden müssen/ es bedörffte eines eygenen grossen Buchs/ das alles zu erzehlen/ Lise S. Augustinum im Buch von der statt Gottes/ lise Maffeum Vegium im sechsten Buch am ersten Capitel/ lise Franciscum Petrarcham/ vom Glück vnd vnglück/ desgleichen in einer Epistel von disem leben/ so findest du wunder daruon/ was ein mensch doch leiden muß/ in leib vnd seel/ heut gesundt/ morgen siech/ heut frölich/ morgen traurig/ jetzt in ehren/ morgen in schand/ jetzt reich/ morgen arm/ jetzt gelobt/ morgen gescholten/ heut gnediger Herr/ morgen stosset man die zungen vber dich auß/ vnd macht dir Eselohren/ heut lebendig morgen tod/ was sol ich vil sagen/ ich sprich mit dem Job/ Der mensch geboren von einem weib/ lebt ein kurtze zeit/ vnd wirt erfüllet mit vil vnseligkeit/ dafür hilfft weder goldt noch silber/ weder Edelgestein noch Bärlin/ weder Sammat noch Seiden/ weder gewalt noch Adel/ weder kunst noch vernunfft/ nun wolan/ auß disem jamer ist dein lieber freund hin genommen/ auß diser kahtlachen gezogen/ vnd auß disem schweißbad gangen/ da du noch innen sitzest/ was ist daß/ das du also klagest/ vnd so vnuernünfftiglichen trawrest/ wann wir in diser welt/ kein vnseligkeit vnnd widerwertigkeit nit hetten/ sonder alle ding nach vnserem willen giengen/ so wer es nicht ein wunder/ das wir vnsere abgestorbenen freund beweinten/ so wir aber ansehen den jamer/ noht vnd das elende leben diser welt/ so osltne wir billich messiglich frölich sein/ so vnsere lieben freund von hinnen auß disem jamerthal scheiden.

wie gut vnd nutzlich es seye/ auß diser welt fahren (spricht Cyprianus) hat Christus selbs der Meister vnsers heils vnd nutzes angezeigt/ welcher/ da seine junger trawreten/ von wegen das er sprach/ er wölte jetz hingehen/ sie also anredt/ vnd sprach/ Hetten jhr mich lieb/ so wurden jr euch frewen/ Dann ich gehe zum Vatter. Damit hat er gelehret/ das wir mehr freud/ dann leid haben vnd tragen sollen/ wann vnsere geliebten von hinnen auß diser welt scheiden. Nun so sprichst du/ Ja wenn ich wißte das mein freund auß disem jamerthal käme in ewige fröud/ ich förcht aber das er vom Karren diß elends/ gespannen werde in den Wagen des ewigen fewers/ es darff sich ein Dieb nicht frewen so man jhn auß dem Thurn lasset/ vnd jhn an Galgen führet/ Er ist in Todtsünden villeicht gestorben/ ohne rechte rehw vnd besserung seines lebens/ darzu so ist er villeicht all sein lebtag/ ein Weltmensch gewesen/ vnd Gott nie recht vor augen gehabt/ allein seinem mutwillen nach gelebt.

Ich sprich aber zum ersten/ Es weiß niemandts wie er sich an seinem letsten ende hat gehalten/ ob er villeicht rehw vnd leid gehabt/ vnd rechtgeschaffne buß gethan/ vnd jm also durch Gott gnade beschehen/ derhalben so gebe sich niemandts leichtfertig in solche gefahr/ damit es jm nicht fehle/ dann vnder hundert tausend deren so jr rewen sparen biß auff das letste/ nicht einer wirt behalten/ als der H. Lehrer Jeronimus spricht/ vnd das alles in Angelica bestetiget wirt/ daran ich dann keinen zweiffel hab.

Ich sprich zum andern mal/ Ist dein freund in Todtsünden begriffen vnd also gestorben/ vnd zu der Hellen gefahren/ So trawre nicht/ er sitzet da er sitzen soll/ vnd nirgend rechter/ ein Dieb gehört an Galgen/ vnd ein Mörder auff ein Rad/ vnd ein Bawren vygel inn ein profeit/ Sich frewet der gerecht/ so er sihet die gerechte vnd billiche straff vnd raach Gottes/ Wißte ich meinen Vatter/ spricht S. Augustinus( in der Hellen/ ich wolte nicht für jhne bitten. Judas sitzt als füglich inn der Hellen/ als S. Peter im Himmelreich/ Gang müssig/ schaw in das erste Hauptglaß in den willen Gottes/ das eingeweid gehört auff den mist den Rappen/ das Veldthun auff den Tisch für die Herren/ das volck gehört nicht iin Himmel/ es solle sein der schemel/ der füssen Gottes.

Ach Gott sprichstu/ hette er lenger gelebt/ so hette er sich villeicht bekehrt/ Wie kan jhm das zu nutz dienen/ das er in seinen sünden tod ist?

Ich sprich zum dritten/ es wer zu besorgen gewesen/ er were nicht besser worden/ ob er schon lenger gelebt hette/ dann so bald Gott einen menschen/ durch den tod hinweg nimpt/ so were der selbig mensch hinfüro doch nit mehr besser worden/ als S. Johannes der gulden mund offentlich spricht/ vber Mattheum inn der ein vnnd dreisigsten ermanung.

Ich sprich darzu weiter/ das es jhme zu nutz diener/ das er tod ist/ auch inn seinen sünden/ dann dardurch hört er auff sünden/ das er sonst nicht thäte/ vnnd wurde hertigklicher verdammet/ als vor gesagt ist/ auß der meinung Johannes Chrysostomi.

# Das fünfft Glaß.

DAs fünfft Glaß ist/ Diuina prouidentia, Göttliche fürsichtigkeit. Des sollen wir gewiß sein/ das Gott ist ein gemeiner fürseher vnnd ordinierer aller ding/ vnd alle ding vnder der Sonnen/ auß seinem anschlag geschehen/ der in allen dingen weißlich vnnd getrewliich handlet/ mit menschlichem geschlecht nach vnserem nutz/ vnnd vil mehr weder kein Vatter oder Muter mit jren kinden/ Wer nun das vestigklichen glaubt/ der trawret vnnd weinet nicht vnbescheidenlichen/ so jhme ein freund stirbt/ wann er glaubt dz Gott mit jhm nach dem aller besten gehandelt habe. S. Augustinus spricht im Buch von der statt Gottes/ das der Herr/ nicht allein den Englen vnnd den Menschen/ noch allein Himmel vnnd Erden/ sonder auch keines Thierlins eingeweid wie gering oder klein das jmmer ist/ noch das federlin des vögelins/ noch dz blümlin der Kreüter/ noch bletter des Baums/ verlassen hat ohne glidmaß/ vnd fügligkeit seiner stuck/ also das alle ding vnderworffen sind/ seiner Göttlichen gubernierung/ vnd kein vögelin stirbt ohne seine anschlag/ beuelch vnd geheiß/ Hat nun Gott so vil fleiß vnd auffsehens/ vff so kleine ding/ wie könte es dann sein/ das dein freund des tod du beweinst/ gestorben wer/ ohn die fürsehung vnd ordnung Gottes? darumb soll ein mensch gute hoffnung haben zu Gott/ der da am besten weißt was einem jeden nutzlich ist/ vnd soll ein vertrawen haben/ das jhm der tod aller nutzlichest seye/ wiewol vns das nicht duncket/ S. Peter spricht in seiner Epistel/ Werffen all ewere sorg auff Gott/ dann er hat sorg für euch/ er ist in warheit/ der aller güttigest Vatter/ der am besten erkennt/ was den menschen bekumlich ist/ es ist nicht allzeit dem menschen gut/ das er begert/ oder Gut schetzt/ wir bitten dick vmb ding/ die gantz wider vns sind/ aber der himmlich Vatter/ der guberniert/ groß vnd klein/ nach seiner vngründlichen weißheit/ vnd Gerechtigkeit/ darumb/ sollend wir ein gut benügen haben/ an allen seinen wercken/ als von aller weisesten vnd rechtesten wercken/ vnd jm in allen dingen dancksagen/ vnnd ist es sach/ das wir sehen/ das etliche/ eines vngruwenlichen tods sterben/ der vnns nicht gut dunckt/ als so einer im Krieg vmb kompt/ der ander stirbt gechlingen/ der drittertrenckt sich selbs/ der vierd erhenckt sich/ oder ander der gleichen weiß/ nichts desto minder/ so mag Gott dise ding allesammen wenden/ zu eines jedlichen nutz/ als auch im vierdten Glaß gesagt ist/ darumb sol man an keinem verzweiffeln/ sein verdamnuß werde dann offenbar/ vnd kundtlich.

# Das sechste Glaß.

DAs sechste Glaß/ Feltus & tristitaiae inutilitas, Des Trawrens vnd weinens vnnutzligkeit. Solches vnordenliches trawren vnnd weinen bringet dem todten keinen nutz/ deß sind wir gewiß/ Das ohne Wunderzeichen kein todter durch schreien vnd weinen/ wider lebendig wirt/ darumb spricht S. Hieronymus/ Gedenck ob du auch beweinen solt/ das du mit weinen nicht magst ablegen/ als ob er sprech/ das wer ein grosse einfeltigkeit/ dz hat erkannt König Dauid/ der sein gar liebes kind dieweil es siech lag/ beweint ers hertzlich/ aaß vnnd tranck nichts/ bathe Gott getrewlich/ das er jm, gesundheit gebe/ aber so bald er sahe/ das es tod was/ da höret er auff weinen/ wusch sich vnd aaß/ töstet sich selbs vnd sprach/ von weß wegen wolt ich weinen/ ich möchte jn doch dadurch nicht wider bringen/ ich würde zu jhm kommen/ aber es wirt nicht mehr zu mir kehren.

Wir söllen das ohne zweiffel glauben/ dz ein jeder todter mensch von stund an in Himmel kompt/ oder in die Hell/ kompt er in das Himmelreich/ so sollen wir vns fröwen/ vnd nicht weinen/ dann das were nicht freundtlich trawren/ so es deinem freund wol gieng/ es were dann deßhalb/ das du begird hettest bey jme zu sein/ Ist er aber in der Hell/ dz man nach gemeinem lauff nicht wissen mag/ dann durch Offenbarung/ so soll alles weinen vnd heulen auffhören/ vnd sol angenommen werden/ ohn allen widerspruch/ dz Göttlich vrtheil/ vnd sich dem Göttlichen willen gleichförmigen/ dann als Sant Augustinus spricht/ wie auch vorgemeldet ist/ Erkannte ich das mein Vatter verdampt were/ so wolte ich nicht für jhn mehr bitten/ weder für den hellischen feind/ es ist aber doch wahr/ so vil ein mensch Christlicher gelebt hat/ wol vnd andächtigklich gestorben ist/ so vil desto mehe/ mag man fröud vnd hoffnung haben/ darumb sol ein jeder/ dieweil er zeit hat/ guts würcken/ vnd Christlichen leben/ dz er dadurch erfröw die menschen vff Erden/ vnnd die Engel im Himmel/ wann man spricht/ ein gut leben nimpt ein gut end.

# Das sibend Glaß.

Das sibend Glaß ist/ Fletus & tristiciae damnositas, Weinens vnd trawrens schädligkeit/ Solches weinen/ bringt nicht allein kein nutz den todten/ als vorgesagt ist/ sondern bringt auch schaden den lebendigen/ die da also vnbescheidenlichen trawren/ dann das ist ein ding/ das von natur beschädiget die gesundtheit des menschen/ leiblich vnnd geistlich/ vnd etwann den tod bringt/ darumb spricht der weise Mann/ vil sind tod von trawrigkeit/ vnd ist kein nutz in jhr/ Item an einem anderen ohrt spricht der weiß Mann/ wie die Schab zerstöret das kleid/ vnd der Wurm zernagt das holtz/ also schadet trawrigkeit dem hertzen des menschen.

Man weißt vnd hats zum offteren mal erfahren/ das solch trawrigkeit vnd angst der böß geist zurichtet/ so er sihet vnnd mercket das ein mensch/ ein vnordenliche grosse liebe vnd anmut hat zu einem ding/ so vnderstehet er sich und sihet/ wie er das zu wegen möge bringen/ daß dem menschen solches entzogen werde/ das er nicht zu den end vnd zyl komme/ dahin er sein grosse liebe vnd anmut gesetzt hat/ auff das er vns inn grosse trawrigkeit bringe vnd tribuliere/ mit schweren vnd seltzamen gedancken/ zum letsten in verzweifflung vnnd beschwernuß/ bis zum tod/ leiblich vnd geistlich.

Vnd wie thet ich nun sprichstu? Ich antworte dir das kein besserer rhat ist/ weder nicht zu vil liebe legen auff dise zeitliche ding sie seyen groß oder klein/ so magst du frid haben vnnd frölich leben/ inn diser welt vnd anders nicht/ dann sonst so werden wir betrübet/ so dick sich das endert/ das wir also zu vil lieb haben vnd daran hangen/ darumb hast du ein Vatter/ Muter/ Mann/ Weib/ Kind oder andere ding/ wie die genannt mögen werden/ lege dein hertz nicht zu vil darauff/ sonder also oben hin/ das du daß alles verlassen mögest vnd verlieren/ so die zeit das erheischt vnnd fordert/ Darumb spricht Seneca der Heyd/ Ich leihe mich denen dingen diser Welt/ vnng gib mich jhnen nicht/ vnnd spricht weiter/ das man kein ding besitze/ man seye dann allzeit bereit/ dasselbig zu verlieren oder zu verlassen.

Nu sprichstu mir mißfalt solche angst vnd trurigkeit/ aber ich kan jhr nicht abkommen/ noch ledig werden/ also tieff ist sie mir eingesessen/ in mein hertz. Ich sprich zum ersten/ das dir daß billich soll einn warnung sein/dich hinfüro zu hüten vor grosser liebe/ diser zergencklicher dinge/ die dich inn solche trawrigkeit gebracht hat/ welches ein grosse thorheit ist/ sein hertz also hefften/ auff zeitliche vnd zergenckliche ding.

Ich sprich zum andern/ Es ist wol wahr/ das es nicht gantz in deinem gewalt stehet/ solche drück vnd hertzengungen auß zu treiben/ ohn besondere hilff Gottes/ darumb solt du zu jhme ein zuflucht haben/ vnd jhn trewlich bitten/ das er von dir hinnemme solche drück/ creütz vnnd trawrigkeit.

Ich sprich zum dritten/ Das du gewiß solt sein/ das Gott dich darinnen erhöret/ bald oder lang/ ist es echter dir nutz/ Dann als S. Bernhardus spricht/ wir sollen das vnzweiffenlich glauben/ was wir Gott den Herren bitten/ in Christenlicher heiliger liebe/ beharlichen/ vnd für vns ist/ dz werden wir von jm gewehret/ oder gibt vns ein bessers/ daran sollend wir billich ein vergnügen haben.

Nun sprichst du/ villicht noch/ wie kan ich ohn trawren sein/ von dem todt meines nechsten/ der mir so grossen schaden bringt/ armut/ vnd ander schaden/ deß ich vertragen were/ so er noch lebte/ Ich antwort zum ersten/ das vnser Gott dennocht/ ohn deinen freund der tod ist/ gnug mechtig/ vnnd weiß vnd willig/ dich nach noturfft vnd deinem nutz zuuersorgen/ darumb kehr alle deine sorg fürnemmlich darauff/ das du jn lieb habest/ vnd dienest/ seines willen in seinen Gebotten fahrest/ vnd so wirt er dich nach noturfft versehen/ also zuthun/ hat der alt Thobias/ seinen jungen Sohn gelehrt/ do er sprach/ nicht förcht dir mein Sohn/ das wir ein arm leben haben/ auff disem Erdrich/ ist es aber das wir Gott förchten/ so werden wir vil güter haben.

Darzu zeuhet vns auch der Herr im Euangelio/ Suchen zum ersten das reich Gottes/ das ist ewer heil geistlich/ so werden euch alle zeitliche notdürfftige ding/ zu fallen vnd gegeben.

# Das achtest Glaß.

DAs achtest Glaß ist/ Propria utilitas, Eygner nutz/ Gedenck was grosser nutz/ zum dickern mahl/ einem menschen erwachset/ auß dem todt seiner freund/ so wirst du nicht also vnuernünfftigklichen trawren/ es bringt vns dick nutz/ geistlich vnd zeitlich/ wiewol es vns nit dunckt/ wann in waarheit vnsere freund/ jrrend vns dick am heil vnserer seelen. Ein gezeugt ist Christus Jesus vnser Herr im Euangelio/ der da spricht/ diie feinde des menschen sind seine haußgenossen/ sein Beywoner vnnd verwandten/ Nun sprichst du/ was schadens fügend sie vns dann zu/ so antworte ich dir/ sie bringen vns/ sibenerley schaden vnd gefahr.

Der erst Schad ist/ Liebe zu diser Welt/ das ist zu zeitlichem gut/ ehren/ gewalt/ würdigkeiten/ darzu neigend vns dick vnsere lieben freund/ rhaten vnnd helffend darzu/ das vns offt dient zu vnserer grossen verderbnuß/ an Seel vnd Leib/ welcher dingen etwann ein frommes gutes hertz/ ledig stehen möchte/ aber er muß seinen freunden volgen/ als er wähnet/ vnnd darff sie nicht erzürnen/ daran er sich doch nicht kehren soll.

Der ander Schad/ Den sie vns zu fügen ist/ trawrigkeit/ wann vnsere freund/ schaden/ widerwertigkeit vnd vnglück habend/ das gehet vns dann zu hertzen/ vnd betrübt vns offt/ da wir sonst vnbetrübt weren/ hetten wir sie nicht.

Der dritte Schad ist/ Der zorn Gottes/ o wie gar dick/ fallen wir in den zorn Gottes/ vmb vbertrettung willen seiner Gebotten/ von vnserer freund wegen/ das wir sie nicht wöllen betrüben/ das doch ein hart schedlich ding ist/ dir sol niemands also lieb sein/ das du vmb seinet willen Gott erzürnest/ in vbertrettung seiner Gebott/ als die Torechten elteren thund/ das sie jre Kind/ hoch mögen bringen/ Gott geb wie das zu weg möcht bracht werden/ vnd setzen also jhr Seelen/ für jhr Kind/ ist ein grosse Thorheit/ vnd vnsinnigkeit/ darumb daffst du nicht weinen (als S. Augustinus sprcht) das dir entzogen/ werdend durch den todt/ deren leben vnd gegenwertigkeit/ die dir zu schaden dienend vnd verderbnuß.

Der vierd Schad/ Ist üppige Ehr/ Glori vnd Hoffart/ sprechen/ etlich/ sonders die Edlen/ das bewein ich vnd betrübt mich das mein geschlecht sol ab gehn/ nam vnnd stamm/ Schilt vnd Helm/ ich hab keinen Leibs erben/ meines namens wirt vergessen/das ist darumb ich meinen Sohn bewein.

O Du grosser Narr du beweinst das dein Nam/ Ehr vnd Glori abgehn soll inn diser zergenglichen welt/ vnd hast kein oder kleine sorg/ wie dein nam oder Glori bleibt ewigklich/ des künfftigen Lebens/ im Himmel/ das ohn end sein wirt. Gedenck wie ein groß torheit das ist/ sich also in der üppigkeit des Namens/ vnd Ehren/ Rühms vnd Glori verrieffen/ vnd wie so gar ellendigklich die selben betrogen werden/ Wa sind die grossen König vnd Keiser/ vnnd alle diser Welt kind/ die also gefochten haben/ nach solchen Ehren/ vnd Namen/ sie sind vergraben/ vnd weißt niemands nichts von jnen zu sagen/ jhr gedechtnuß ist vergangen/ mit der Glocken thon/ haben wöllen auß diser Welt ein Paradeyß machen/ vnd darinn jr Namen grössen/ vnnd ist das grab worden jhr hauß ewigklich/ als Dauid spricht/ vnd haben/ (nach den worten/ vnsers Herren) hie ihren lohn eingenommen/ Matth. am vi.

Dise Torheit/ des Nammens vnd Stammens/ haben etlich recht Edle menschen/ betrachtet/ die haben verlassen Gewalt/ Güter/ Lust vnd Ehr/ dise ding haben sie allesammen verachtet/ also hat auch gethon/ Sanctus Arsenius/ deßgleichen auch Sanct Elisabeth/ eines Königs Tochter in Vngern/ vnnd vil andere/ die allhie vil zu lang wären zu erzellen/ ich laß sie aber fallen vmb kürtze willen/ biß an vier Söhn eines reichen Königs inn Schotten/ vnd Sanct Mechtild jrer Schwester/ ware auch des Königs in Schotten Tochter/ die hatte vier Brüder/ der eine was ein Hertzog/ der verließ sein Hertzogthumb/ gienge willigklich in das elend vnd litte groß armut.

Der ander was ein Graffe/ der verließ sein Graffschafft/ vnd warde ein Eynsidel.

Der dritte Bruder was ein Bischoff/ der verließ das Bisthumb/ der warde ein Cartheüser.

Der vierd Bruder hieß Alexander sechtzehen Jar alt/ den zwang der König sein Vatter/ das er solt regieren/ da sprach Mechtild die Jungfraw/ sein Schwester/ Alexander mein liebster Bruder/ was wilt du nun thun/ diene eltern bruder haben das Erdreich verlassen/ das sie den Himmel vberkämendt/ vnd haben verschmähet das tödtlich Königreich/ auff das sie die ewigen reich besessendt/ vnd darumb ist dir allein verlassen das Reich/ vmb welches Reich willen/ du die Himmelische Glori/ vnd dein Seel verlieren möchtest/ von stund an ward alexander sein Hertz getroffen/ vnd sprach mit weinenden augen/ o wehe Schwester was rahtest du mir/ ich bin bereit/ alles das zu thun das du mich heissest/ des fröwt sich von hertzen sein Schwester/ vnd nam jhren Bruder/ vnd verwandlet jm seine kleider/ vnnd führt jn weit hinweg/ an ein ort/ da lehrt sie jn Küh melckenn/ vnnd milch luppen[[1]](#endnote-1)/ vnd die aller besten Käß machen/ vnnd verdingt jhn darnach/ an ein ort/ für ein Kühmelcker[[2]](#endnote-2).

Das waren recht Edelleut/ die sich nichts/ an die Narrey/ vnd üppigkeit/ Nammens vnd Stammens/ Schilt vnd Helm kertend/ sunder herrlich verachtend/ vnd erlangten dadurch/ hie vnd dort ewige ruhm. Grösser Ehr/ Ruhm/ vnd gedechtnuß hat erlanget/ S. Elizabeth/ durch verachtung des nammens/ weder alles jhr geschlecht hat/ deßgleichen ander mehr vil heiligen/ die da Edel waren/ Söhn der König von Hertzogen/ vnnd klein schetztend die Glori diser Welt/ verliessen all jhr Freund/ Reichthum/ vnd besitzungen Land vnd Leut/ auff das sie sich gantz möchten in den dienst Gottes geben/ hatten keinn acht ob jhr geschlecht abgieng/ hie in diser Welt/ wenn allein jhr nam blibe/ in ewiger gedechtnuß/ mit denen die da getrewlich Gott hatten gedient/ dem do fleissigklichen dienen/ ist regieren vnnd herrschen/ vnd wir sehen auch augenscheinlich das die lieben heiligen in grössern ehren/ Lobs vnd Ruhms sind/ die da verachtet haben/ alle Glori/ diß tödlichen lebens/ weder die do haben vnderstanden/ die Glori diser welt/ zu erlangen.

Der fünfft Schad/ Den vnsere freund vns bringen/ ist geitzigkeit vnnd vnrhu/ wie vil sind deren die sich vmb jhrer kind oder vetteren willen/ dem geitz vnnd allen seinen Töchteren heim geben/ auff das sie die selben versorgen mögen/ vnnd hoch bringen/ sie fallen inn grosse vnrhu/ haben weder tag noch nacht rhu/ werden in jhnen selbs verbittert/ vnbarmhertzige/ Rauber/ Dieb/ Betrieger/ Lugner/ Wucherer/ Abtröwer/ Symonier/ vnnd wenn es Pfaffen sind/ die kein kind zu versorgen haben/ so haben sie doch vetteren/ brüder oder schwester kind/ die tricht jhnen der böß geist auff den halß/ sie zu versorgen/ Deß sprach der Bapst Alexander/ Gott hat vns genommen die Söhn/ aber der Teüffel hat vnns geben Vetteren.

Von diser vnrhu/ redt Franciscus Petracha vnd spricht/ du hast deinen Sohn verloren/ so hast du auch mit jm vil forcht verlooren/ vnd ein vnendtliche martern der sorgen/ vmd welcher sorgen willen7 das du jhr abkommen möchtest/ ist dir zu sterben oder deinem Sohn nutzlich. Nichts machet einen Vater ohne sorgen/ weder der tod/ darumb saget der weise Salomon/ Ich hab gesehen ein grosse vppigkeit vnder dem Himmel/ einen menschen/ der da geitzigklichen zusammen hauffet grosse Reichthumb diser Welt/ hört auch nit auff/ vnd hat kein rhu/ vnd weißt nit wam es zu letst wirt.

Der sechste Schad/ Ist Ewige verdammnuß/ vil sind die sich vmb obberührte geitzigkeit/ vnd andere ding als vor erzellet sind/ setzen sich vnd jren die sie also vnderstehen zu fürderen vnd ehren bringen/ in den staht ewiger verdammnuß/ vnd deß haben wir vil Exempel/ deren ich nicht mehr dann ein s melden will/ das vns beschreibt der groß MEister Petrus Damianus/ (und wir in seinem wärdt bleiben lassen) es was jnn Teütschen LAnden ein Reicher vnd mechtiger Graffe/ der was aber eines guten leumbdens vnd eines vnschuldigen lebens/ nach dem vrtheil der menschen/ das doch ein seltam ding ist/ vnder ddem geschlecht der menschen/ diser starb/ vnd nach seinem tod/ da ward ein geistliche person verzuckt/ vnnd im geist in die Hell geführet/ da sahe er das ein leitern auffgerichtet ware/ inn einem grausamlichen fewrenden tieffen tobel/ da die flammen auffschlugen vber die leiteren/ da sahe er den Graffen auff dem höchsten sprossen der leiteren stehen/ vnd sahe das die leitern darumb auffgerichtet was/ das sie alle/ so von des Graffen geschlecht weren entpfahen solten/ vnd was also geordnet/ wenn einer starb auß dem selbigen geschlecht/ vnd zu der Hellen fuhr/ auff die leitern/ so mußte der/ so da stund auff der höchsten sprossen/ hinab steigen auff den nideren/ vnd also die andern nacheinanderen/ so vnder ihm waren/ mußt ihr einer dem andern weichen/ das der so zum ersten gestorben zu aller ober ist/ auff den ersten sprossen der leiteren kame/ biß das aber einer auß disem geschlecht starb/ so mußten sie aber ein andern statt geben vnd tieffer hinab steigen. Diser geistlich mensch verwundert sich/ ab diser Gesicht/ vnd fraget was die vrsach were/ diser grausamlichen verdammnuß/ besonders warumb diser Graff/ also gepeiniget wurde/ der doch so Erbarlichen gelebt hette/ auch ziemlich vnd recht/ da hort er/ das es werre/ von wegen eine ligenden guts/ das da zu stünde der Kirchen zu Metz/ welches gut/ des Grafen Vrann/ Sanct Stephan der selbigen Kirchen Üatron/ abgezogen vnd genommen hat/ vnd war diser Graff der zehende Erb/ desselbigen guts/ darumb stunden die neun vnder ihm auff der leitern/ vnd er auff dem obern sprossen/ biß das ein ander Erb jm nach kam/ also hatte sich der alte Graf vnd alle seine nachkommnen/ zu ewiger verdammnuß gebracht/ dann kein Geitziger/ kein Dieb/ kein Rauber theil hat am Reich Gottes/ wie S. Paul spricht 1. Cor. VI.

Der sibend Schad ist/ Hinderung am Gottes dienst/ Wie dein freund/ besonder deine kind/ Söhn vnd Töchtern/ dich jrren am Gottes dienst/ kanst du wol mercken/ du seyest dann gantz blind/ vnd ein Narr/ darumb danck Gott seiner gnaden/ so er dich entbindet von den dingen/ die dich jrren an seinem freyen dienst/ so er dir nimpt deien Gemahel/ kind vnnd freun d/ oder andere ding dergleichen/ daran du hangest vnd dich jrret/ wie dick geschicht das/ vnnd wir das täglich sehen/ das sich etlich menschen nach dem tod/ jhrer kind oder gemahel/ Gott ergeben/ jm gantz dienen/ Almusen reichlich armen leuten vmb Gottes willen geben/ die bey leben jrer kinnd/ freund vnd gemahel/ nit einen pfenning geben hetten/ vmb frcht willen/ das ihr freund nach jrem tod/ des bedörffen würden oder manglen/ darumb ist es ein grosse barmhertzigkeit Gottes/ das durch den tod/ solche freund hin genommen werden/ Ich lise von zweienn reichen Eheleuten/ welche von Gott begerten zu haben ein kind/ darumb sie vil Almusen armen leuten mittheilten/ dardurch die armen offt erfröwt wurden vnnd auffenthalten/ der Almechtig Gott/ der voll gütigkeit ist/ vnnd dick erhöret die gebett vnd begirden der menschen/ sie zu ziehen vnd zu reitzen zu seiner liebe/ derhalben erhort Gott jhr gebete/ gab jnen ein sehr schönes vnd geschickt kind/ was geschach/ von stund an/ fiengen sie an zu gedencken/ als ander Leut pflegen zu thun/ wie sie es möchten versorgen/ vnnd von stund an horten sie auff Almusen zu geben/ das sie solch gut dem Sohn behielten/ das er bey seinem leben nit mangel dörfft haben/ das sahe Gott an/ das seine armen/ die seine glider sind/ dardurch jhre narung vnd jhren auffenthalt verloren hatten/ vnd nam hin/ das er jhnen geben hat/ vnnd ließ das kind sterben/ deßgleichen solt du glauben/ das es Gott noch heutgs tags thue/ dz er zu nutz etlicher menschen/ sie solcher kind beraubt oder freund/ wiewol wir dz nit mercken können/ deßhalb wir also ersoffen sind in liebe diser Welt. Es möchten vil ander Exempel/ herein gezogen werden/ aber es ist nicht not/ alle Bücher sind vol/ vnd täglich erfahrnuß zeigts vns/ wir sehend/ das die reichen menschen/ diealso durch anschickung/ Gottes/ kein kind haben/ oder der gehabten beraubt sind/ durch den tod/ vnd kein leibs Erben habend/ werden Regierer/ Vätter vnd auffenthalter viler armen menschen/ das jnen ohn zweiffel vnd jren Eltern/ vnd der gantzen Christenheit nutzer ist/ weder nutz wären zwentzig oder dreissig Söhn/ die eines verkehrten bübischen lebens wären/ (als es dann gemeinlich beschicht) die das gut oder Reichthumb jrer Eltern schandtlich vnd vnnutzlich verthäten/ nicht für sie betten/ zu jrem grossen schaden/ darzu erlangen sie grösser Ehr in diser welt/ ruff vnd lob/ geen allen menschen/ vnd nach jrem tod/ vor Gott vnnd den menschen/ weder sie erlangten von allen jren Erben/ wenn vnder zwentzig geraht nicht einer.

Sa<nct Elisabeth/ bath Gott/ der sie auch gewähret/ das er jr von jhrem hertzen n#me/ liebe zu jhren kinden/ vnd das sie jr gleich gulten/ als andere menschen.

Doch durch dise stuck/ so ich gesagt hab/ will ich nicht außschliessen/ das ein mensch/ nach vernunfft nicht möge/ von Gott begären oder bitten/ vmb ein kind/ das da ist ein frucht der Ehe/ doch so man das vberkompt/ sol man es recht brauchen/ vnd nicht zu vil liebe vnd sorg darauff legen/ das man vergesse/ des heyls eigener Seelen seligkeit/ vnd ob man solches kind oder anders darumb man bittet/ schon nit gleich von Gott erlangt/ sol man jhm doch kein zyl setzen/ sonder mit gedult harren/ ohn alles murmlen wider Gott/ vnnd also schaffet ein mensch vil nutzes inn allen dingen/ es seye glück oder vnglück.

# Das neündt neben Glaß.

DAs neundt neben Glaß ist/ Resurrectionis generralitas. Die gemein Vrstend. Hette dich/ deinen freund oder Sohn/ der König geladen/ vnnd dir verheissen Ehr vnnd Gut/ vnnd dein Sohn rüstet sich auff die Fahrt/ vnd wolt von dannen dahin fahren/ vnd du woltest hinnach kommen/ weinetest du auch wenn dein Sohn dahin führe/ nein du freylich/ dsonder liessest jhn mit fröude fahren/ vnd rüstest dich so bald du möchtest/ dz du hinnach führest. Weß weinest du dann/ den tod deines Sohnes/ oder freundes/ jhn vnnd dich hat der groß König Himmels vnnd Erden geladen/ zu dem Ewigen Reich/ da er dich vnd jn setzen will/ zu den Fürsten des Himmels/ dein Sohn fahrt dahin durch die port des tods/ Er wirt wider zun ehren erstehen/ weß trawrest dann du? Warumb richtest du dich nicht mit fröuden jm nach zu volgen/ den du nit verloren hast/ sonder vor anhin geschickt? Du und dein Sohn wöllen zun Baden fahren/ er fahret vor anhin/ des weinest du nicht/ Sonder rüstest dich/ das du bald hinnach fahrest/ also thu auch hie.

Vnbescheidenlich die todten zu beweinen/ kompt auß verzweiflung der künfftigen Vrsttend/ vnd mehr auß kleinmütigkeit/ dann auß barmhertzigkeit oder Göttlichheit/ als geschriben steht im Buche der Rechten Homilia xiii. quast. ii. Vbicunq.

Diß Glaß hat eingesetzt Sanctus Cyprianuß der da spricht/ Vns aller geringsten wie dick ist es geoffenbart/ wie dick vnnd offenbarlich ist vns das von Gott gebotten/ das ich offt vnnd dick selbs offentlich geprediget/ das man die Brüder vnd Schwestern nicht so sehr beweinen solte/ die/ so durch Gott berufft vnnd von diser welt erlößt sind/ So wir doch wissen/ das wir sie nicht verlieren oder verschicken/ sonder vor anhin schicken/ als die Bilgram vnd die in Schiffen hinweg fahren/ zu thun pflegen. Ach Gott sprichst du/ wenn ich wißte/ das er vor anhin were/ vnd inn den Himmel kommmen/ So hette dise vrsach vnd trost statt/ Nun aber so es müglich ist/ das er seye zu der Hellen gefahren/ so gibt mir dise rede wenig trostes.

Auff dise einred/ hab ich dir vor geantwortet/ die selbe solt du lesen/ ob dir dises Glaß/ keinen trost geben wolt/ auff dises stuck/ So lauff vnd sihe in das vierdt Glaß/ so findest du/ Das er doch auffgehöret hat zu sünden/ Lauff zu dem ersten Glaß/ Es ist der willen Gottes.

Es hat auch diß neben Glaß eingesetzt in disen Spiegel/ Sanct Paulus/ 1. Thess. iiij. Da er spricht/ wir wöllen nicht/ das jr vnwissend seyen/ von denen die da schlaffen/ auff das jr nicht betrübt werden/ als die andern die Heyden/ die kein hoffnung haben/ das sie sollen wider erstehen/ sonder das sie mit leib vnd seel sterben als ein ander Vieh/ darumb sollen jr getröstet sein inn disen worten (das ist) so jhr hören das die da jetzt schlaffen vnnd tod sind/ werden wider aufferstehen.

Nun sprichst du/ warumb nennet er den Tod einen schlaff/ vnnd die todten schlaffende. Ich antwortete vmd vilerley vrsachen willen.

Zum ersten/ Der schlaffend ligt inn hoffnung/ das er wider auffstand/ also stirbt auch der gleubig mensch inn der selben hoffnung.

Zum andern im schlaffenden/ wachet die seel/ vnnd im todten ist die seel vntod.

Zum dritten/ Der schlaffende stehet auff/ ist geschickter vnd krefftiger weder zuuor/ also wirt auch der tod mensch wider aufferstehen vntödlich.

Zum viedten/ Der schlaffend/ ruhet von aller arbeit vnnd kumber/ so er hat im wachen/ vnd der tod ist ein ende alles jamers diser welt.

Zum fünfften/ Der schlaffend ist gar leichtlich zu erwecken von einem anderen/ vnd dder tod/ ist vil leichter zu erwecken vom tod/ durch Christum Jesum am Jüngsten Gericht.

Darumb so nenet Sanct Paulus die todten schlaffende/ vnnd Christus da er redt von dem todten Lazaro/ sprach er/ Lazarus vnser freund schlafft.

Nun sprichst du noch weiter/ warumb wolt ich nicht beweinen vnd trawren/ die todten? So das die Juden im Alten Testament gethan haben/ vnd inn dem newen Gesatz hat Sanct Augustinus sein Muter beweint/ vnnd Sanct Ambrosius seinen Bruder/ der jm alsoo gleich was/ das man einen vor dem andern nicht kennen kondte/ vnd Sanct Bernhardus beweint auch seinen Bruder/ vnd der Herr Christus Jesus Lazarum/ als am anfang gesagt ist. Ich antworte zum ersten vom Lazaro/ wie vormals/ das der Herr/ nit seinen tod beweinet/ sonder das er jhn wider beruffen solt zu ddisem elenden leben/ als Sanct Hieronymus spricht/ in einer Epistel/ vnd stehet im buch der Rechten Hom. xiij. quest. ij. Qui diuina, Darumb ist es ein andere meinung/ deines weinens/ vnd des Herren Christi. Ich sprich zum andern von den Juden/ das jhnen vil zu gelassen ist/ dz vns nicht zimmet/ als Anthonius spricht.

Ich sprich zum dritten/ das die lieben heilige/ Augustino/ Ambrosius vnnd Bernhardus/ weintent nicht vnbescheidenlich/ den tod jrer Brüder vnd Freund/ vnd nit auß bösem grund der verzweifflung/ an der vrstend/ als die vnglöubigen thund/ Darumb sprich ich zum vierdten/ das ich durch dise vorige LEhren nicht auß schliessen wil/ ein vernunfftigs vnd beescheidens weinen/ den tod seiner freund oder kind/ wann das erheischt menschlich natur/ vnd zwingt einen menschen darzu/ vnd ist etwan einer nit also standthafftig oder fleissig/ dz er des weinens gantz ledig stehn mög/ des natürlichen bewegens halb/ sonder sollend dise lehren verstanden werden/ von vnbescheidnen vnd vnmessigen weinen/ vnd trawrikeiten/ die sich etlich also lassend vberkommen/ das sie keinen trost wöllendd auffnemmen/ vnd mögen weder essen noch trincken/ das da gefärlich vnd sehr schedlich ist/ auch nicht ehrlich nach diser Welt zu schetzen/ Ich sprich zum fünfften vnd letsten/ das man vor allen dingen/ die Lehr behalten soll/ die obberürt ist/ in dem sibenden Glaß litt/ das ein mensch/ sich fleissigklich dauor hüt/ das er sein Hertz/ Lieb/ vnd begierden nicht zu vil leg/ auff ein zeitlich zergenglich ding/ das er verlieren mag/ es schein wie gut es wöll/ will er echter nicht betrigen werden/ Sonder wöllen wir haben ein fröliche liebe vnd leben/ in friden vnserer conscientz/ vnd fröud/ die da vbertrifft alle fröud diser welt/ so lassend vnns den lieb haben/ den man nicht verlieren mag/ wirt auch nit verendert/ es se denn das man jn verlasse/ der da ist vnser süsser erlöser/ vnser einiiger warer Freund/ der vns nimmermehr verlaßt in vnsern nöten/ der da/ auff das er vns errette/ von diser gegenwürtigen argen Welt/ vnd zu Gott brechte/ in sein herrlich vnd ewigs reich/ sich selbs für vns vnd vnsere sünd gegeben vnd grosse pein vnd marter ja den aller schmählichesten vnd schandlichsten todt/ am stammen des creützes gelitten hat/ WElchem sey preiß vnd ehr von Ewigkeit zu ewigkeit/ Amen.

# Quellen:

Sämtliche Texte sind der [Glaubensstimme](http://www.glaubensstimme.de/) entnommen. Hier sind zumeist auch die Quellangaben zu finden.

\_\_\_\_----\_\_\_\_----\_\_\_\_----\_\_\_\_----\_\_\_\_----\_\_\_\_----\_\_\_\_----

Die Bücher der Glaubensstimme werden kostenlos herausgegeben und dürfen kostenlos weitergegeben werden.

Diese Bücher sind nicht für den Verkauf, sondern für die kostenlose Weitergabe gedacht. Es kommt jedoch immer wieder zu Fragen, ob und wie man die Arbeit der Glaubensstimme finanziell unterstützen kann. Glücklicherweise bin ich in der Situation, dass ich durch meine Arbeit finanziell unabhängig bin. Daher bitte ich darum, Spenden an die **Deutsche Missionsgesellschaft** zu senden. Wenn Ihr mir noch einen persönlichen Gefallen tun wollt, schreibt als Verwendungszweck „Arbeit Gerald Haupt“ dabei – Gerald ist ein Schulkamerad von mir gewesen und arbeitet als Missionar in Spanien.

Spendenkonto: **IBAN:** DE02 6729 2200 0000 2692 04,   
**BIC:** GENODE61WIE

Alternativ bitte ich darum, **die Arbeit der Landeskirchlichen Gemeinschaft Schlossplatz 9 in Schwetzingen zu unterstützen.** Die Landeskirchliche Gemeinschaft „Schlossplatz 9 in Schwetzingen ist eine evangelische Gemeinde und gehört zum Südwestdeutschen Gemeinschaftsverband e. V. (SGV) mit Sitz in Neustadt/Weinstraße. Der SGV ist ein freies Werk innerhalb der Evangelischen Landeskirche. Ich gehöre dieser Gemeinschaft nicht selber an, und es gibt auch keinen Zusammenhang zwischen der Gemeinde und der Glaubensstimme, doch weiß ich mich ihr im selben Glauben verbunden.

LANDESKIRCHLICHE GEMEINSCHAFT „SCHLOSSPLATZ 9“ 68723 SCHWETZINGEN

Gemeinschaftspastor: M. Störmer, Mannheimer Str. 76,  
68723 Schwetzingen,

IBAN: DE62 5206 0410 0007 0022 89  
Evangelische Bank eG, Kassel

Andreas Janssen   
Im Kreuzgewann 4   
69181 Leimen

Natürlich suche ich immer noch Leute, die Zeit und Lust haben, mitzuarbeiten - wer also Interesse hat, melde sich bitte. Meine Email-Adresse ist: [webmaster@glaubensstimme.de](mailto:webmaster@glaubensstimme.de). Insbesondere suche ich Leute, die Texte abschreiben möchten, bestehende Texte korrigieren oder sprachlich überarbeiten möchten oder die Programmierkenntnisse haben und das Design der Glaubensstimme verschönern können.

# Endnoten

1. gerinnen lassen [↑](#endnote-ref-1)
2. Das Ganze ist eine Legende aus dem Mittelalter; der benannte Alexander soll Alexander von Foigny sein, seine Schwester wird auch Mathilde genant. [↑](#endnote-ref-2)